Broadcom Ah Committee In Faaskuri Nanthakuge Kureegai Anaa | Hathaavees\nބްރޯޑްކޮމްއަށް ކޮމެޓީން ފާސްކުރި ނަންތަކުގެ ކުރީގައި އަނާ\nބްރޮޑްކާސްޓިން ކޮމިޝަން، (ބްރޮޑްކޮމް)ގެ ހުސްވެފައިވާ މެމްބަރު ކަމަށް ރައީސް އިބްރާހިމް މުހައްމަދު ސޯލިހު މަޖިލީހަށް ފޮނުއްވި ލިސްޓުގެ އެންމެ ކުރީގައި މިފަހަރުވެސް އޮތް މަޝްހޫރު ޕްރެޒެންޓަރު ޝިފްލާ އިބްރާހީމްގެ ނަން މިނިވަން މުއައްސަސާތަކާއި ބެހެ ކޮމެޓީން ކަޓުވާލުމަށްފަހު ވީޓީވީގެ ސީނިއާ އެޑިޓަރު އާމިނަތު އަމީނާ (އަނާ) އަދި ރާއްޖެޓީވީގެ ނޫސްވެރިޔާ މުހައްމަދު ފަޒީންގެ ނަން ފާސްކޮށް ތަޅުމަށް ފޮނުވައިފިއެވެ.\nމިނިވަން މުއައްސަސާތަކާ ބެހޭ ކޮމެޓީއިން ފާސްކޮށްފައިވާ ރިޕޯޓުގައިވާ ގޮތުގައި އަނާ އަދި ފަޒީންގެ ތެރެއިން އެންމެ ކުރީގައި އޮތީ އަނާގެ ނަމެވެ. ރައްޔިތުންގެ މަޖިލީހަށް ރައީސް އިބްރާހީމް މުހައްމަދު 15 ނަމެއް މިދިޔަ މަހުގެ 12ވަނަ ދުވަހު ފޮނުއްވިއެވެ. އެ ލިސްޓުގެ އެންމެ ކުރީގައި ޝިފްލާ ހިމެނުނުއިރު ދެވަނާގައި އޮތީ އަނާއެވެ. އަދި ތިންވަނާގައި ހިމެނިފައިވަނީ ރާއްޖެ ޓީވީގެ ކުރީގެ ނޫސްވެރިޔާ އަމިނަތު ނުޒުހާއެވެ.\nކޮމެޓީން ފާސްކުރި ދެ ނަމުގެ ތެރޭގައި ހިމެނޭ ފަޒީންގެ ނަން ރައީސްގެ ލިސްޓުގައި އޮތީ ފަސްވަނައިގައެވެ. ކޮމެޓީން ހަތް މީހެއްގެ ނަން ފާސްކުރިއެވެ. އެ ހަތް މީހުންނަކީ:\nއާމިނަތު އަމީނާ (އަނާ)\nޒުބައިރު އަހުމަދު މަނިކު / ގ. މަލްވިން، މާލެ\nކުރީގެ އިންފޮމޭޝަން ކޮމިޝަނަރު އަބްދުލް އަޒީޒް ޖަމާލު އަބޫބަކުރު\nއިސްމާއީލް ސާޖިދު / މއ. ވިލާރޮދި، މާލެ\nއަހުމަދު ހަލީލު / މއ. ހަތާ، މާލެ\nސަންގު ޓީވީގެ ޕްރެޒެންޓަރު އަހުމަދު ފައިރޫޒު\nކޮމެޓީ ރިޕޯޓުގައި ބުނެފައިވާ ގޮތުގައި ބައެއް ސަބަބުތަކާއި ހެދި ރައީސް ފޮނުއްވާފައިވާ ބައެއް ބޭފުޅުންނާއި އިންޓަވިއު ކުރައްވާފައި ނުވާ ކަމަށެވެ. އެއީ ޓީވީއެމްގެ ޕްރޮޑިއުސަރު މޫސާ ރިޟްވާން، މ. ހާވިލާ އާއި އިމްރާނާ ބިންތު އަބްދުﷲ، މ. ކަރޭޖް މި ދެ ބޭފުޅުންވެސް އަނބުރާ ނަން ގެންދަވާތީއެވެ. މީގެއިތުރުން ރައީސް ފޮނުއްވި، ލިސްޓުގެ ތިން ވަނައިގައި އޮތް ނުޒުހާ ވަނީ ކޮމިޓީ އިންޓަވިއުގައި އަމިއްލަ ސަބަބުތަކަށްޓަކައި މަގާމުގެ މަސްއޫލިއްޔަތު އަދާކުރުމަށް އުޒުރުވެރިވާކަމަށް ވިދާޅުވެފައިވާތީ ނުޒުހާއާ އިންޓަވިއުކޮށްފައި ނުވެއެވެ.\nހަމަމިއާއެކުގައި ކޮމިޓީން ރުހުން ލިބުނު މީހުންގެ ތެރޭގައި ކުރީގެ އިންފޮމޭޝަން ކޮމިޝަނަރު އަބްދުލްއަޒީޒް ޖަމާލު ޕީޕީއެމް ޓިކެޓްގައި މާލޭ ސިޓީ މައްޗަންގޮޅި މެދު ދާއިރާއަށް ވާދަ ކުރައްވަން ވަނީ ނިންމާފައެވެ. ކޮމެޓީ ރިޕޯޓުގައި އެކަމަށް އަލިއަޅުވާލާފައިވާއިރު ބުނެފައިވަނީ އެކަން ކޮމިޓީގެ ސަމާލުކަމަށް އައީ ކޮމިޓީން އެނާގެ ނަމަށް ރުހުންދިން ފަހުން ކަމަށެވެ.


Fen boduvumu ge massala ah avas halleh neiy! | Mihaaru\nރިޕޯޓް / ފެންބޮޑުވުން\nއަންހެނަކާއި ކުޑަކުއްޖަކު ފެންގަނޑު ތެރޭގައި ހިނގާފައި ދަނީ: ބޯކޮށް ވާރޭ ވެހިއްޖެ ނަމަ ބައެއް މަގުތަކުގައި ފެން ބޮޑުވޭ\nމީގެ ތިން އަހަރު ކުރިން އޭރުގެ ސަރުކާރުން މަޖީދީމަގު ހަދަން ފެށުމާ އެކު އެންމެން ވެސް އުއްމީދުކުރީ، މާލޭގައި ފެންބޮޑުވުމުގެ މައްސަލައަށް ބޮޑު ހައްލެއް އަންނާނެ ކަމަށެވެ. މަގު އެއްކޮޅުން އަނެއްކޮޅަށް ކޮނެ، ގާތަށް ނަގައި އަލުން މަގު ހެދީ ފެން ހިންދުމުގެ ނިޒާމު ވެސް ރަނގަޅުކޮށްގެންނެވެ. އެކަމަކު އޭގެ ފަހުން މާލެއަށް ކުރި ވިއްސާރަތަކުގައި، ކުރިން ފެންބޮޑުނުވާ ވަރަށް ބައެއް މަގުތަކުގައި ފެންބޮޑުވި އެވެ.\nތާރު އަޅައިގެން ހެެދި ރިންގް ރޯޑްގެ މަސައްކަތް ނިމުމުން ވެސް އާއްމުން އުއްމީދު ކުރީ ހަމަ އެފަދަ ބަދަލެއް ފެންނާނެ ކަމަށެވެ. އެކަމަކު މިދިޔަ އަހަރު އޮކްޓޫބަރު މަހުގެ ތެރޭގައި ކުރި ވިއްސާރައިގައި ރިންގް ރޯޑުގައި ވެސް ފެންބޮޑުވި އެވެ. އެހެންވެ، މަގުތައް އަލުން ހަދައިގެން މައްސަލައަށް ހައްލެއް އަންނާނެ ކަމަށް މީހުން ކުރި އުއްމީދު މިހާތަނަށް ދިޔައީ ފެނަށެވެ.\nއަނެއްކާ ވެސް މަގު ހެދުމުގެ ވާހަކަ\nރާއްޖޭގެ އެކި ހިސާބުތަކަށް މިހާރު ކުރަމުން އަންނަ ވިއްސާރައިގައި މިދިޔަ ހުކުރު ދުވަހުގެ ރޭ މާލެއަށް ބޯކޮށް ވެހި އަނެއްކާވެސް ބައެއް މަގުތައް ފެނު އަޑިއަށް ދިޔަ އެވެ. ބައެއް ސަރަހައްދުތަކުގައި ފޫޓަކަށް ވުރެ މައްޗަށް ފެންގަނޑު އެރި އެވެ. ގެތަކަށް ފެން ވަދެ ހިފާ ގެންގުޅޭ ސާމާނަށް ވެސް ގެއްލުންވި އެވެ. ވެހިކަލްތައް ވެސް ފެނު އަޑީގަ އެވެ.\nފެން ބޮޑުވެފައިވާ މަގަކުން ސައިކަލްތައް ގެންދަނީ: ފެން ބޮޑުވުމުގެ މައްސަލައަށް ހައްލެއް ބޭނުންވޭ -- މިހާރު ފޮޓޯ\nމިއީ މާލޭގައި ދިރިއުޅޭ މީހުން ކޮންމެ ވިއްސާރަ މޫސުމެއްގައި ވެސް އުފުލަން ޖެހޭ ތަކުލީފެއް ނަމަވެސް ހަމަ މި ދުވަސްވަރު އެންމެ ގަދައަށް ދެކެވޭނީ މައްސަލަ ހައްލު ކުރުމަށް ކަމާ ބެހޭ އިދާރާތަކުން ދައްކާ ވާހަކަތަކެވެ. މި މައްސަލައަށް މާލޭ ސިޓީ ކައުންސިލުން މި ފަހަރު ވެސް ނެރުނު "ހައްލަކީ" މާލޭގެ މަގުތައް އަލުން ހެދުމެވެ.\nސިޓީ ކައުންސިލްގެ ޑެޕިއުޓީ މޭޔަރު ޝަމާއު ޝަރީފް ވިދާޅުވި ގޮތުގައި ފެންބޮޑުވުމުގެ މައްސަލައަށް ދާއިމީ ހައްލެއް ގެނައުމަށް މާލޭގެ މަގުތައް އަލުން ހެދުން ކޮންމެހެން ވެސް މުހިއްމެވެ. އެހެންވެ، ކައުންސިލުން މިހާރު އަންނަނީ އެކަމަށް ބޮޑު މަޝްރޫއެއް ރާވައި ޑިޒައިން ކުރަމުން ކަމަށާއި އަންނަ މަހުގެ ކުރީކޮޅު އާއްމުންގެ ހިޔާލަށް އެ ޑިޒައިން ހުޅުވާލާނެ ކަމަށް އޭނާ ވިދާޅުވި އެވެ.\n"މިހާރު"އާ ވާހަކަ ދައްކަވަމުން ޝަމާއު ވިދާޅުވި ގޮތުގައި މާލޭގެ މަގުތަކުގެ ހާލަތު އޮތީ ވަރަށް ދަށް ފެންވަރެއްގަ އެވެ. ކޮންމެ ދުވަހަކު އެކި ބޭނުންތަކަށް މަގުތައް ކޮންނާތީ ހާލަތު އިތުރަށް ގޯސްވެފައިވާކަން ވެސް އޭނާ ފާހަގަކުރެއްވި އެވެ.\nމަގުތައް ހަދާނެ ގޮތުގެ ޑިޒައިން އަދި ނުނިމުނު ނަމަވެސް އެކަން ކުރިއަށް ގެންދާނެ ގޮތް ކައުންސިލުން މިހާރު ވަނީ ރާވައިފަ އެވެ. ޝަމާއު ވިދާޅުވީ މަގު ހަދާނީ، ކޮންމެ ދުވަހަކު މަގު ނުކޮނެ ވާނެ ގޮތަކަށް، ހޮޅި ފަދަ ތަކެތި ވަޅުލެވޭ ގޮތަށް މައްޗާއި އަޑި އެކުގައި ކަމަށެވެ.\nމާލެއަށް ބޯކޮށް ވާރޭ ވެހި ފެންބޮޑުވެފައި ވަނިކޮށް ބަޔަކު ހިނގާފައި ދަނީ-- މިހާރު ފޮޓޯ\n"އެކި ކޮމްޕާޓްމެންޓްތަކަށް އަޅުގަނޑުމެން މަގު ހަދާނީ. އޭރުން ކޮންމެ ދުވަހަކު މަގު ނުކޮނުނަސް ހޮޅި އެއްޗެހި ވަޅުލަން ފަސޭހަވާނެ،" އޭނާ ވިދާޅުވި އެވެ.\nމާލޭގެ މަގުތަކުގައި ވަޅުލާފައިވާ ކޭބަލްތަކާއި ހޮޅިތަކަކީ ވެސް މަގުތަކުން ފެން ހިނދަން އޮތް ހުރަހެކެވެ. އެއްވެސް އިންތިޒާމެއް ނެތި، އެ ބަޔަކު ބޭނުން ގޮތަކަށް ހޮޅިތައް ވަޅުލާފައި ހުރުމުން، ފެން ހިންދުމަށް އިތުރު ހޮޅި އަޅާނެ ޖާގައެއް މަގަކު ނެތެވެ. ފެން ހިންދުމަށް އެންމެ ރަނގަޅު ނިޒާމެއް ވެސް ގާއިމްކުރެވޭނީ މާލޭގެ މަގުތަކުގައި ވަޅުލާފައި ހުރި ބޮޑެތި ހޮޅިތައް ނަގައި، ފެން ހިންދަން އިތުރު ހޮޅި އަޅާނެ ޖާގަ ވެސް ހުސްކޮށްގެންނެވެ.\nއެހެންވެ، އެފަދަ ހޮޅިތަކާއި މަގުމަތީގައި ހުންނަ ޑީވޯޓަރިން ހޮޅިތައް ނެގުމުގެ މަސައްކަތް ވެސް ކައުންސިލުން އަންނަނީ ކުރަމުންނެވެ.\nމާލޭގައި ބޮޑުވާ ފެން ނުހިނދެން ދިމާވާ އެއް ސަބަބަކީ ވަޅުލާފައި ހުންނަ ހޮޅިތައްކަން އެމްޑަބްލިއުއެސްސީން ވެސް ވަނީ ފާހަގަކޮށްފަ އެވެ.\nފެން ހިންދާ ޕަންޕުތަކުގެ ބޭނުން ރަނގަޅަކަށް ނުހިފޭ!\nކަމާ ބެހޭ އިދާރާތަކުން ބުނާގޮތުގައި ބޯކޮށް ވާރޭވެހިއްޖެ ނަމަ، މާލޭގެ ބައެއް ސަރަހައްދުތަކުގައި އާދަޔާ ހިލާފަށް ފެންބޮޑުވަނީ، އެ ސަރަހައްދުތައް އަޑިކޮށް އޮންނާތީ އެވެ. އެހެންވެ، އެކަން ހައްލުކުރަން މިދިޔަ ސަރުކާރުން ވަނީ 34 މިލިއަން ރުފިޔާ ހަރަދުކޮށްގެން ބޮޑު މަޝްރޫއެއް ހިންގާފަ އެވެ. ހަތަރު ފިޔަވައްސަކަށް ބަހާލައިގެން 2014 ގައި ފެށި މަޝްރޫއުގެ ދަށުން މާލޭގެ އެކި ސަރަހައްދުތަކުގައި ފެން ހިންދާ ޕަމްޕުތައް ބެހެއްޓި އެވެ.\nފެން ވަނަ ނުދިނުމަށްޓަކައި ފިހާރައެއްގެ ކައިރީގައި ވެލި ބަސްތާ ޖަހަނީ.---ފޮޓޯ: ނިޝާން އަލީ/މިހާރު\nއެކަމަކު މަޝްރޫއު ނިމެން ކައިރިވި އިރުވެސް އެއިން މާ ބޮޑު ހައްލެއް ލިބިފައެއް ނުވެ އެވެ. އެހެން ދިމާވީ، ކުރީގެ ހައުސިން މިނިސްޓަރު ޑރ. މުހައްމަދު މުއިއްޒު ވިދާޅުވި ގޮތުގައި، އެ ޕަމްޕުތަކަށް އޭރު ބަޔަކު ގެއްލުން ދިނުމުންނެވެ.\nއެ މަޝްރޫއުގެ ދަށުން މާލޭގެ އެކި ސަރަހައްދުތަކުގައި 15 ޕަމްޕު ބެހެއްޓި އެވެ. ފެންބޮޑުވާތާ 1-3 ގަޑިއިރު ތެރޭގައި، ޕަމްޕްތައް ބޭނުންކޮށްގެން، ފެން ހިންދޭނެ ކަމަށް އޭރުގެ ސަރުކާރުން އަންދާޒާކުރި އެވެ.\nޕަމްޕުތައް ބެހެއްޓީ މާލޭގައި އެންމެ ފެންބޮޑުވާ ސަރަހައްދުތައް ބަލައިގެން ކަމަށް ކުރީގެ ސަރުކާރުން ބުންޏެވެ. އެކަމަކު މި ސަރުކާރުން ވެރިކަމާ ހަވާލުވި ފަހުން ބުނީ ފެން މަދުން ހެދޭ ތަންތަނުގައި ވެސް ޕަމްޕުތައް ބަހައްޓާފައިވާ ކަމަށާއި އެކަން ކޮށްފައިވަނީ އެމްޑަބްލިއުއެސްސީގެ ޓެކްނިކަލް ޓީމުން ދިން ލަފައާ އެއްގޮތަށް ވެސް ނޫން ކަމަށެވެ. އެހެންވެ، ޕަންޕުތަކުގެ ބޭނުން އެންމެ ރަނގަޅު ގޮތުގައި ނުހިފެ އެވެ.\nއެމްޑަބްލިޔުއެސްސީގެ މެނޭޖިން ޑިރެކްޓަރު އާދަމް އާޒިމް ވިދާޅުވީ ގިނަ ޕަމްޕުތަކެއް ހަރުކުރި ނަމަވެސް، ފެންބޮޑުވުމުގެ މައްސަލައަށް ހައްލެއް އަންނާނީ މަގުތައް ވެސް ހަދައިގެން ކަމަށެވެ. އަދި އެކަމާ ގުޅޭ ގޮތުން ސިޓީ ކައުންސިލާ މަޝްވަރާކޮށް ހިޔާލު ބަދަލުކޮށްފައިވާ ކަމަށް އޭނާ ވިދާޅުވި އެވެ.\nއާޒިމް ވިދާޅުވި ގޮތުގައި މަގު ހަދަން ޖެހޭނީ ޕަމްޕު ހަރުކޮށްފައި ހުންނަ ސަރަހައްދަށް ކުޑަކޮށް އަޑިވާ ގޮތަށް ނުވަތަ އެ ސަރަހައްދަށް ފެން ޖަމާވާ ގޮތަށެވެ. އަދި ހުސް ޖާގަ ހޯދައިގެން، ކުރިއަށް އޮތް ތަނުގައި އިތުރު ޕަމްޕުތައް ވެސް ބަހައްޓާނެ ކަމަށް އޭނާ ވިދާޅުވި އެވެ.\nއެމްޑަބްލިއުއެސްސީން ގަބޫލުކުރާ ގޮތުގައި ވާރޭ ވެހޭ ވަގުތުގައި، މަގުމައްޗަކުން ފެނެއް ނުހިނދޭނެ އެވެ. އެކަމަށް ކުޑަ ވަގުތުކޮޅެއް ނަގާނެ ކަމަށާއި މިހާރު ހުރި ޕަމްޕުތައް ޑިޒައިންކޮށްފައި ހުރީ ވެސް ވާރޭ ހުއްޓާލާތާ 1-3 ގަޑިއިރުގެ ތެރޭގައި ފެން ހިނދޭ ގޮތަށް ކަމަށް އެތަނުން ބުންޏެވެ.\nމިދިޔަ ޑިސެމްބަރު މަހު ކުރި ވިއްސާރައިގައި މާލޭގައި ފެންބޮޑުވެފައި- ފޮޓޯ: ނިޝާން އަލީ/ މިހާރު\n"ދެން މިކަމަށް ދާއިމީ ހައްލެއް އަންނާނީ މަގުތައް ހެދުމުން. ޕަންޕުތަކަށް ސްލޯޕްވާ ގޮތަށް މަގުތައް ހެދުމުން ފަސޭހައިން އެ ފެންތައް ހިއްކޭނެ. އޭރުން ފެންގަނޑު ހިނދުމަށް މާ ގިނަ ވަގުތެއް ނުނަގާނެ،" އާޒިމް ވިދާޅުވި އެވެ.\nމާލޭގައި ފެންބޮޑުވާ މައްސަލަ ހައްލުކުރަން މަގުތައް ހަދަން ކުރީގެ ސަރުކާރުން ވެސް ނިންމި އެވެ. މަޖީދީ މަގުގެ މަސައްކަތް 2018 ގައި ނިމުމާ އެކު އިތުރު 13 މަގެއް ހަދާނެ ކަމަށް ބުންޏެވެ. އެކަމަކު ސަރުކާރު ނިމުމުގެ ކުރިން ހެދުނީ މަޖީދީމަގާއި ބޮޑުތަކުރުފާނު މަގުގެ ބޮޑު ބައެކެވެ.\nއާ ސަރުކާރަށާއި ސިޓީ ކައުންސިލަށް މިހާރު މި އޮތީ ހައްލު ހޯދައިދޭން ޖެހިފަ އެވެ. ވާރެއާ އެކު މާލެ ފެނު އަޑިއަށް ދިއުން ހުއްޓުވޭނެ ގޮތެއް ކޮންމެހެން ވެސް ބޭނުންވެ އެވެ.\nމޫސުން ފެންބޮޑުވުން މާލެ ސިޓީ ކައުންސިލް ވާރޭ އެމްޑަބްލިއުއެސްސީީ އާދަމް އާޒިމް، އެމްޑީ/އެމްޓީސީސީ މާލޭގެ ޑެޕިއުޓީ މޭޔަރު ޝަމާއު ޝަރީފް\n39 ކޮމެންޓް, 27 ރިއެކްޝަންސް\nރިންގް ރޯޑްގައި ފެންބޮޑުވީއޭ...ކޮންއިރަކު؟\nހައްލަކީ އަބަދުވެސް މަގުތައް ހެދުން؟؟؟ ކަމަކުނެދޭ. މަގުހެދިޔަސް އަދި މިފެންނަނީ ފޫހުންނަން ނުވާ ޖާޑީގައި ފޫ އެޅެމުންދާތަން. މަގު ހަދާ ކޮންމެ ރަށެއްގައިވެސް ފެން ނުހިނދޭ އޭ ބުނާއަޑު އުވެނީ. ޢެއްގޮތަކަށްވެސް ކަމަކުނުދޭ.\nއަބަދު ރާޖެތެރޭ މީހުން ދެރަކުރާ ސިޓީ އައް މިވަނޫ ކީ؟ ކަރްމާ!\nމާލެ ނޫން އެހެންގޮތެއް ދިވެހި ރައްޔިތުންނަށް ބޭނުން އެބަވޭ! ރާއްޖޭގެ އާބާދީ މާލެއަށް ހިޖުރަކުރަން މަޖުބޫރުވާގޮތަށް ކަންކަން ރާވާ ޤައުމަށް ލިބޭހާ އާމްދަނީ މިމަގަށް ހަރަދުކޮށް ދައުލަތް ދަރަނިވެރިކޮށް، ސަރުކާރު ދަރަނިވެރިވެ، ރައްޔިތުން ދަރަނިވެރިވެ ޤައުމީ ބޮޑު މުސީބާތަކަށް މިކަން އަންނަނީ ވަމުންނެވެ. މާލެއަކީ ވަށައިގެން ނެޗްރަލް ރިސޯސްތަކެއް ހުރި ތަނަކަށް ނުވާއިރު ދައުލަތުގެ ބަޖެޓުން މިއެންމެންނަށް މުސާރަ ދިނުމަކީ ވާނޭ ކަމެއްނޫނެވެ.\nދިވެހިރާއްޖޭގެ ރަށްތައް އުފެދިފަ ހުންނަ ގޮތުން ފަސޭހައިން ފެންބޮޑުވަނީ. ބޭރު ގައުމުތަކުގައިވެސް ފަރުބަދަތަކާ އަޑިގުޑަންތަކުގައި ފެންބޮޑުވުން ތަފާތުތައް ހުރޭ، މިއީ ސަރުކާރުތަކުގެ ފެއިލުވުމެއްނޫން. ޝުކުރުކޮށްބަލަ އެހެން ގައުމުތަކާ ބަލާފަ ގުދުރަތީ ކާރިސާތައް މަދުވުންވެސް. ގެދޮރުއަޅާއިރު އުސްކޮށްލައގެން އަޅާނަމަ ފެނެއް ނުވަންނާނެ\n"އަޅޭ އޯޓިޒަމް ސެންޓަރުން ސަރުކާރުން އެނަގާ ލާރިތަކުގެ ވާހަކަ އަޑު އަހާނެ މީހަކު ހަމަ ނެތީތަ". މަވެސް މިކަމާ ސަރުކާރާއި ވާހަކަ ދައްކައިފިން. ވީކަމެއް ހަރާން. މަގޭ ދަރި މިހާރު އެތަނަށް ގެންދާހިތްވެސް ނުވޭ.\nމިސަރުކާރުގެ ކަމަކީ ޔަމިނު ނުބައިކުރުން. މިސަރުކާރައް ތާއީދުކުރާ ބަޔަކު ފެންހިންދާ ނިޒާމަ ގެއްލުންދީފަ ވަނީ.\nޔާމީނުގެ ވެރިކަން ނިމޭއިރަށް ދެން އޭނާ ކުރި ނުބައި ކަންކަމުގެ ވާހަކަ ދެއްކުން މަނާވީތަ؟ އޭރުންތާ ރައްޔިތުން އެކަންކަން ހަދާންނެތިގެން އަލުން ވެރިކަމަށް އައުމުގެ މަގު ފަހިވާނީދޯ؟ ނޫން! އެ ވާހަކަ އުމުރަށްވެސް ދައްކާނަން!\nމުއިޒު ބުނީތެދެ މުއިޒުމެންގެ ވެރިކަމުގާ ފެންބޮޑުނުވޭ މިވަރަކަ. ފެންހިންދާ ނިޒާމު މަސައްކައްކުރި ވަރައް ފުރިހަމަޔަ. ސަރުކާރާ އިދިކޮޅު މީހުން ވަނީ ކޭބަލްތަ ހަލާކު ކޮއްލާފަ ފެންހިންދާ ނިޒާމު ވަނީ ހަލާކޮއްލާފަ.\nއެތައް މިލިއަނެއް ޚަރަދުކޮށްލާފައި ކުރީގެ ހައުސިން މިނިސްޓަރު މުއިޒް ވިދާޅުއެއްނޫންތޯ މިހާރު މާލޭގައި ފެންބޮޑުވިކަން ހަދާންހުރި މީހަކުވެސް ނޫޅެއޭ!\nކޮންމެ ބަޔަކުވެސް އިދިކޮޅުތިބެ ނިކަން ފާޑުކިޔާނެ! މިސަރުކާރު އައިފަހުން 10 މަސް ދުވަސްވީ ، މާލޭ ފެންބޮޑުވުމަށް ކުރި ކަމެއް ފެންނާކަށްނެތް! ރައްޔިތުން ޗަކަ ފެންގަޑުތެރޭގައި!


އެ ހަނދާން…… ނުފިލާނެ………… – Esfiya\nއެ ހަނދާން…… ނުފިލާނެ…………\n( 2ވަނަ ބައި )\tމަޑުމޮޅިގޮތަކަށް ހިނގާފައި އެލީނާ އައިސް ގެޔަށް ވަނެވެ. އެގެއެއްގެ ތެރެއިން އަބަދު ކުޑަކުދިން ހުނުމާއި ސަކަރާތް ޖެހުމާއި މަޖާކުރުމުން ގުގުމާފައި މިހާދުވަހު އޮތް ގޭ މިއަދު ފެންނަނީ ހިތާމައި ސާލުލައި މަޑުމޮޅިވެފައިވާ ތަނެވެ. ގޭތެރެއިން މީހެއްގެ ހިލަމެއްވެސް ނުވާކަހަލައެވެ. އެލީނާ ގެޔަށްވަދެ ސިޓިންރޫމަށް ވަށައިގެން ނަޒަރު ހިންގާލިއެވެ. ގޭގެފާރުތައްވެސް އެހިތާމައިގައި ބައިވެރިވާކަހަލައެވެ. އެލީނާ ސިޓިންރޫމަށް ވަންގޮތަށް ޖަހަފާއިން ބުދެއްހެން އިންދާ އެލީނާ ސިއްސުވާލީ ޝާހީންގެ ޅައަޑުންނެވެ. ” ދޮންތާ… ދޮންތާ… ކޮއްކޮ ބަނޑުފައިވަނީ …..” މިބަސްތައް އިވުމުން އެލީނާއަށް އިތުރަށް އަސަރު ކުރިއެވެ. ފާއިތުވެގެންގޮސްފައިވާ ދުވަސްތަކުގައި ދުވަހަކުވެސް މިގޭގައި އެއްވެސް ކުއްޖަކު ގަޑިންގަޑިޔަށް ނުކައި އުޅެފައެއްނެތެވެ. ހަމަ އެސިކުންތުގައި އެލީނާ މަންމައަށް ގޮވާލަން އަނގަހުޅުވާލިއެވެ. ނަމަވެސް ދެވަނަ ސިކުންތުގައި އެލީނާ އެހިޔާލު ދޫކޮއްލިއެވެ. އެލީނާގެ ޅަސިކުނޑިއަށް މަންމައަށް ކޮއްފައިވާ އަސަރު އިހުސާސްވީ ކަންނޭނގެއެވެ. އެލީނާ ކޮއްކޮ ގޮވައިގެން ބަދިގެއަށްގޮސް ކޮއްކޮއަށް ކާންދިނެވެ. އަދި ސަމީނާއަށްވެސް ގޮވައި ކާންދިނެވެ. ނަމަވެސް އެލީނާ ކާކަށް ބޭނުމެއްނުވިއެވެ. ކޮއްކޮމެން ކައި ނިމުމުން އެލީނާ ކޮއްކޮމެން ގޮވައިގެން ގޭތެރެއަށް ދިޔައެވެ. އެކުދިން ކުޅެން ބައިތިއްބާފައި އެލީނާ މަންމަގެ ހާލުބަލާލުމަށް މަންމަގާތަށް ދިޔައެވެ. އެލީނާގެ މަންމައަކީ ހިއްވަރުގަދަ މީހެއްކަމުގައި ވީނަމަވެސް މިއަދު އެހިއްވަރުވަނީ އެލިފައެވެ. އެސާދާ މޫނުމަތީގައި އެއްވެސް އުޖާލާ ކަމެއްނެތެވެ. މިހާރު މަންމަގެ ލޮލުން އެންމެ ކަރުނަ ތިއްކެއްވެސް ނާދެއެވެ. ރޮއެރޮއެ ކަރުނަ ހުސްވީ ކަހަލައެވެ. އެލީނާގޮސް މަންމަ ކައިރީ އިށީނެވެ. މަންމަ މަޑުމަޑުން އެލީނާގެ ބޮލުގައި ފިރުމާލިއެވެ. އެއީއެމަންމަގެ އަބަދުގެވެސް އާދައެކެވެ، ކުދިންނަށް އަޅާލައި ލޯބިދީ ހަދައެވެ. އޯގާވެރި ފިރުމުންތަކުން އެކުދިންނަށް އެކުދިންގެ ބައްޕަ ކައިރިގައި ނުއުޅޭކަމުގެ އިހުސާސްވެސް ނުވާވަރަށް ލޯބިދެއެވެ. އެކަމަމަކު މިއަދު އެއަތުގައި ތަފާތެއްވެއެވެ. އެއަތް ތުރުތުރުއަޅައެވެ. ބުނާކަހަލައެވެ. މަންމަ އެކަނިވީއެވެ. އެލީނާ މަންމައަށް ކައިރީ މިއަންނީއޭ ބުނެފައި ބަދިގެޔަށްގޮސް ޖޫސްތަޓެއް ހިފައިގެން އައިސް މަންމައަށް ދިނެވެ. އެލީނާގެ މަންމަ އެލީނާގެ މިހަރަކާތަށް ވަރަށް ފުންކޮށް ބަލާލިއެވެ. އަދި ޖޫސްތަށި އަތުލުމަށްފަހު ކޯވަރެއް ބޯލިއެވެ. މަންމަގެ މާޔޫސް ވެފައިވާ މޫނުބަލަން އެލިނާއަށް ކެތެއް ނުކުރެވުނެވެ. އެލީނާ މަޑުމަޑުން ގޭތެރެއަށް ދިޔައެވެ. މުޅިދުވަސް ވޭތުވެގެން ދިޔައީ ހިތާމަޔާ މާޔޫސް ކަންމަތީގައެވެ. އެލީނާ ކޮއްކޮމެންގޮވައިގެން އުޅެފައި އެކުދިން ނިދުމުން އެނދުގައި ހަމަޖެހިލިއެވެ. ނަމަވެސް އެލޮލުގައި ނިދީގެ އަސަރެއްވެސް ނެތެވެ. އެލީނާގެ ހިޔާލު ހުއްޓިފައިވަނީ އެލީނާގެ ބައްޕައަށެވެ. ބައްޕަޢާއި އެކު ހޭދަކޮއްފައިވާ އުފާވެރި ދުވަސްތަކަށެވެ. މިހިޔާލުތަކުގައި އޮއްވައި އެލީނާއަށް ނިދުނީ ކޮންއިރަކުކަމެއް އެލީނާއަކަށްވެސް ނޭނގެއެވެ.\nއެލީނާއަށް ހޭލެވުނީ ޤުރުއާން ކިޔަވާ އަޑަށެވެ. އެލީނާ ގަޑި ބަލާލިއިރު 06:30 ވަނީއެވެ. ދުވަސް ކޮޅަކީ ސްކޫލްގެ ޗުއްޓީ ދުވަސް ކޮޅެވެ. އެލީނާ އަކީ އާދަވެގެން ކޮންމެ ދުވަހަކުވެސް ހެނދުނު ފެންވަރައި ރީތިވާ ކުއްޖެއް ކަމުން އާދައިގެ މަތިން ރީތިވެލައިގެން ކޮޓަރިން ނިކުތެވެ. އެހެންދުވަހާއި ހިލާފަށް ގޭތެރެވަނީ ހިމޭންވެފައެވެ. ގޭތެރެއިން އިވެމުން ދަނީ ޑީވީޑީއިން ޖަހާފައިވާ ޤުރުއާންގެ އަޑެވެ. އެލީނާ ބަދިގެޔަށް ދިޔައެވެ. އަދި ފެނުނުމަންޒަރުން ވަރަށް ހައިރާންވިއެވެ. އިއްޔެ ހަތަރުދަމު މާޔޫސްވެ ވީރާނާ ކަންމަތީ އުޅުނު މަންމަ މިއަދު ފެންނަނީ ވަރަށް ތަފާތު ކޮށެވެ. އެހެން ދުވެހެކޭ އެއްގޮތަށް ކުދިންނަށް ސައި ތައްޔާރު ކުރުމާއި ކެއްކުމާއި ގޭތެރޭގެ މަސައްކަތް ތަކުގައި މަންމަ އަވަދިނެތި އުޅޭ މަންޒަރު ފެނުމުން ހައިރާން ވީނަމަވެސް އުފާވެސް ކުރިއެވެ. މަންމަގެ ހިއްވަރުގަދަކަމާއި ކެއްތެރިކަމަށް ޓަކައެވެ. އެލީނާއަކީ ގޭތެރޭގެ ކަންތަކުގައި އެހާބޮޑަށް އުޅޭ ކުއްޖެއް ނުންކަމުން އެހާބޮޑު ފަރުވާލެއް ނުބަހައްޓާއި ސައިބޮއިގެން ކޮއްކޮމެން ގާތަށް ދިޔައެވެ. ދުވަސްތައް މިގޮތުގައި ފާއިތުވަމުންދެއެވެ. ކޮންމެ ދުވަހަކަށް އިރުއެރުމަށްފަހު އާދައިގެ މަތިން ރޭގަނޑަށް ނަދަލުވަމުންދެއެވެ. ދުނިޔެ ދައުރުވަމުންދާގޮތަށް ބަދަލެއް ނާދެއެވެ. ނަމަވެސް އެލީނާގެ އާއިލާއަށް ދިޔައީ ވަރަށް ބޮޑެތި ބަދަލުތައް އަންނަމުންނެވެ. ތަފާތު ގޮތްގޮތުން ނިކަމެތިކަން ކުރިމަތިވަމުންނެވެ. ދުވަސްތަށް ފާއިތުވަމުންގޮސް އައުއަހަރަކަށް މަރުޙަބާ ކިޔައިފިއެވެ. އަދި މިއާއިއެކު އައުއަހަރުގެ ކިޔެވުން ފެށިއްޖެއެވެ. މީގެކުރިން އުފަލާއި ހިތްހަމަޖެހުމާއި މަޖަލުގައި އުޅެމުންއައި އެލީނާގެ އާއިލާމިއަހަރަށް މަރުޙަބާކީ ފުންހިތާމަޔާއި ނިކަމެތިކަމާއެކުގައެވެ.\nސްކޫލްގެ ކިޔެވުން ފެށޭ ދުވަސް ކަމަށް ވުމާއެކު އެލީނާ ސްކޫލަށްދިޔުމަށް ތައްޔާރު ވެގެން އާދައިގެ މަތިން ސައިބޯން އައިސް އިށީނެވެ. އަބަދުވެސް އެލީނާ ސައިބޯން އިށީނުމުން އެލީނާގެ މަންމަ ( ޙައްވަ ) އެލީނާގެ ބޯއޮމާންކޮށް ފުނާއަޅުވައިދެއެވެ. އެލީގެ ބޮލުގައި އޮންނަ ފަން އަދި އެހާމެދިގު އިސްތަށިގަނޑުގައި ފުނާއަޅާކަށް އެލީނާއަށް ނޭނގެއެވެ. އެހެން ކަމުން އެލީނާ ސައިބޯން އިށީނުމުން އެލީނާގެ މަންމަ އެލީނާގެ ބޮލުގައި ފުނާ އަޅަންފެށިއެވެ. އެލީނާ ސައިބޮއި ނިމުނުއިރު ބޯއޮމާންކޮށް ނިމިއްޖެއެވެ. އެލީނާ ހިނިތުން ވުމާއެކު މަންގާތު ދަނީއޭބުނެލިއެވެ. ހަމައެވަގުތު ޙައްވަ އެލީނާއަށް ގޮވާލިއެވެ އަދި ނުހަނު ލޯތްބާއެކު ބުނެލިއެވެ. “ދަރިފުޅާ… މިހާރު ދަރިފުޅު އަމިއްލައަށް ފުނާއަޅަން ދަސްކުރަން ވެއްޖެ!! މަންމައަށް ގޭތެރޭގެ މަސައްކަތް ކުރަމުން އާއްމްދަނީ ހޯދުމަށް ބުރަމަސައްކަތް ކުރަމުން ދަރިފުޅުގެ ކަންތަކާއި ކޮއްކޮމެންގެ ކަންތައް ކުރަން ވަރަށް ދަތިވޭ…. ދަރިފުޅަކީވެސް މިހާރު ބޮޑުކުއްޖެއް މިފަދަ ކުދިކަންތައް އަމިއްލައަށް ކުރެވޭނެ މަންމައެދެނީ ދަރިފުޅުގެ އަމިއްލަ ކަންތަކާއި ކޮއްކޮމެންގެ ކަންތައް ދަރިފުޅު މަންމައަށްޓަކައި ކޮށްދިނުން…….” މަންމަގެ ވާހަކަތައް ކަނުލާއަޑުއަހަން އިން އެލީނާ މަންމައަށް ލޯބިންފުރިގެންވާ ނަޒަރަކުން ބަލާލުމަށްފަހު މަންމަގެ ވާހަކައަށް އެއްބަސް ވިއެވެ. އަދި މަންމައަށް މަންމައެދުނު ކަންތައް ކޮސްދިނުމަށް އެއްބަސްވިއެވެ.\nދުވަހަކުވެސް އަމިއްލަ ބޮލުގައި ފުނާއަލައިފައިވެސް ނުވާ އެލީނާއަށް ފުރަތަމަފަހަރަށް މަސައްކަތް ކުރަންޖެހުނެވެ. މިއީ ޅައުމުރގައި އެލީނާއަށް ފުރަތަމަ އުފުލަން ޖެހުނު ޒިންމާއެވެ. މިޒިންމާއަކީ ކިހާވަރެއްގެ ކަމެއްކަން އެލީނާއަށް އިހުސާސްވެސް ނުކުރެވެއެވެ. ނަމަވެސް މަންމަ އުޅެމުންދާ ބުރަހާލު އެލީނާއަށް ފެނެއެވެ. އެހެންކަމުން އެލީނާ މަންމައަށް އެހީވުމަށްޓަކައި މިޒިންމާނެގުމަށް އަތުކުރި އޮޅާލިއެވެ. ނަމަވެސް މިއީ ޒިންމާތަކުގެ ފެށުންކަން އެލީނާއަށްވެސް އާއި ޙައްވަ އަދި މިއާއިލާގެ އެއްވެސް މީހަކަށް ނޭނގެއެވެ. އުމުރުން އެންމެ 12 އަހަރުގެ ކުއްޖަކަށް އުފުލަން ކުރިޔަށް އޮތީކޮންފަދަ ކަންތަކެއްކަން އެކަކަށްވެސް ނޭނގެއެވެ. އަދި ހަމައެހެންމެ ޙައްވަ ބޭނުންނުވީ ކަމުގައި ވީނަމަވެސް މިނޫންގޮތެއް މިއަދު ޙައްވަ އަކަށްނެތެވެ. ދަރިފުޅު ސްކޫލަށް ދިޔުމަށް ގެއިން ނުކުމެގެން ދިޔަމަންޒަރު ބަލަންއިން ޙައްވަގެ ލޮލުން ކަރުނަ ފާއްދާލިއެވެ. އަދި ދަރިފުޅާ ހަވާލުކުރެވުނު މަސައްކަތާއި މެދު ހިތާމަކުރިއެވެ. ހަމައެއާއިއެކު ދަރިފުޅިގެ ކިޔަމަންތެރިކަމަށްޓަކައި އުފާކުރިއެވެ. އިރުކޮޅަކު މިގޮތަށްހުރެފައި ދެން އަވަސްވެގަތީ އާއްމްދަނީ ހޯދުމަށްޓަކައި މަސައްކަތް ފެށުމަށެވެ. އާދެ ހެދިކާ ހެދުމަށެވެ. …. މިމަސައްކަތަކީ ހައްވަގެ ފިރިމީހާ ދުނިޔޭގައި ހުރިއިރުވެސް ހައްވަ ކޮށްއުޅުނު މަސައްކަތެއް ކަމުގައި ވީނަމަވެސް އެހާރާއި މިހާރު ވަރަށް ތަފާތެވެ. އޭރު މަދު ހެދިކާކޮޅޭއް ހެދި ކަމުގައި ވީނަމަވެސް މހާރު ގޭގެހަރަދު ބަރަދު ހަމޖެއްސުމަށްޓަކައި ބައިވަރު ހެދިކާ ހަދަން ވަނީ މަޖުބޫރުވެފައެވެ. ރޭގަނޑުގެ އަރާމުނިދި ނަގާލައި ދުވާލު ހަތަރުދަން ހޭދަކުރަމުން ދަނީ މިމަސައްކަތުގައެވެ. މީގެ ނަތީޖާއެއްގެ ގޮތުން ހައްވަގެ ހަށިގަނޑުވެސް ވަނީ މިބުރަ މަސައްކަތް ކުރަންފެށިފަހުން ހިކި އަނަރޫފަވެފައެވެ. ކަންތައް ވަމުން ދާގޮތާމެދު ހައްވަ ފުންކޮށް ވިސްނަމުން ދެއެވެ. ހައްވަ ފިރިމީހާ ދުނިޔޭގައި ހުރިއިރު ކުދިންނަށް ބޭނުންވާ ސާމާނާއި ކާޑުގެ ބާވަތްތައް ހުސްނުވެ އަބަދު ގޭގައި ހުރެއެވެ. ނަމަވެސް މިހާރު އެއްފަހަރު ރަނގަޅަށް ކައިފިނަމަ އަނެއްފަހަރު ކަޅުސައިތައްޓެއް ފިޔަވައި އިތުރު އެއްޗެއް ނުލިބެއެވެ. ޙައްވަގެ ކުދިންނަކީ އަބަދު ކިރުސަޔާއި މީރުކާނާ ކައިގެން ބޮޑުވެފައި ތިބިކުދިން ކަމުގައި ވީނަމަވެސް މިހާރު ހާލަތު ބަދަލުވެއްޖެއެެވެ. އެކުދިންނަށް މީރުކާނާ އާއި ރީތިހެދުން ނުލިބުނުކަމުގައި ވީނަމަވެސް އެއްވެސް ކުއްޖަކު އެކަމާ ޝަކުވާ ކޮއްފައެއްނުވެއެވެ. އެއްޗެއް ހޯދައި ދިނުމަށް ހައްވަގާތު ބުނެފަވެސް ނުވެއެވެ. ނަމަވެސް ހައްވަގެ މޭލަނގޮޑި އެކުދިންގެ ހިތުގެ ހާލަތު ރަނގަޅަށް އިހުސާސް ކުރެއެވެ. ވާނީވެސް އެހެންނޫންހެއްޔެވެ. މައިވަންތަ ކަމަކީ އެންމެމާތް ގުޅުން ކަމުގައި ﷲ ސުބުޙާނަހޫ ވަޢާލާވަނީ ލައްވާފައެެވެ. ހައްވަގެ ކުދިންނަށް ކުރީގެ އުފާވެރި ދިރިއުޅުން ހޯދައި ނުދެވޭތީ ޙައްވަ އެކަމާ އިންތިހާއަށް ހިތާމަކޮށް ރޮއިހަދައެވެ.\nދެވަނަބައި ސަޅި ވާނެހެން ހީވަނީ


މި ކަންތައްތައް ފަސިންޖަރުންނަށް އެނގޭކަށް ފްލައިޓް އެޓެންޑެންޓުން ބޭނުމެއް ނުވާނެ | Jazeera\tމި ކަންތައްތައް ފަސިންޖަރުންނަށް އެނގޭކަށް ފްލައިޓް އެޓެންޑެންޓުން ބޭނުމެއް ނުވާނެ - Jazeera\nމި ކަންތައްތައް ފަސިންޖަރުންނަށް އެނގޭކަށް ފްލައިޓް އެޓެންޑެންޓުން ބޭނުމެއް ނުވާނެ\nޙަދީޖާ އަލީ December 15, 2019 158 views0\nއަޅުގަނޑުމެންގެ ތެރެއިން ގިނަ މީހުންނަކީ ހަޔާތުގެ އެއްފަހަރުގައި ނަމަވެސް ފްލައިޓަކުން ދަތުރުކޮށްފައިވާނެ މީހެކެވެ. ފްލައިޓުން ދަތުރުކުރާއިރު، ފްލައިޓާއި ބެހޭ މައުލޫމާތު އެނގުމަކީ މުހިންމު ކަމެކެވެ. އަދި ފްލައިޓަށް ވަނުމަށް ފަހު އަމަލުކުރަން ޖެހޭނެ އުސޫލުތައް އެނގުމަކީވެސް މުހިންމު ކަމެކެވެ. އާންމު ގޮތެއްގައި ފްލައިޓު ދަތުރަށް ފުރުމުގެ ކުރިން ފަސިންޖަރުންނަށް އާންމު ގަވައިދު ކިޔާދޭނެއެވެ. ނަމަވެސް އެ ގަވައިދުގެ އިތުރުންވެސް އެތައް ކަމެއް ފްލައިޓުގައި ސިއްރު ކުރެވިފައިވެއެއެވެ. އެގޮތުން ތިރީގައި މިވަނީ އޭގެ ތެރެއިން ބައެއް ކަންކަމެވެ.\n1. އޮކްސިޖަން މާސްކަކީ، މާ ގިނައިރު ބޭނުން ކުރެވޭ އެއްޗެއް ނޫނެވެ. ﷲގެ ހެޔޮރަޙްމަތްފުޅުން އަޅުގަނޑުމެންގެ ތެރެއިން ގިނަ މީހުންނަކީ އޮކްސިޖަން މާސްކް ބޭނުން ކުރަން ދުވަހަކު ޖެހުނު މީހުނެއްނޫނެވެ. ފްލައިޓް އެޓެންޑެންޓުން އިރުޝާދު ދޭ އިރު އޮކްސިޖަން މާސްކް ހުންނަކަމާއި ބޭނުން ކުރަން ޖެހޭގޮތް ކިޔާދެއެވެ. ނަމަވެސް އެ ކިހާ ވަގުތަކަށް ބޭނުން ކުރޭވަރުގެ ކިހާ އަދަދެއްގެ އޮކްސިޖަން ކަމެއް ނުބުނެއެވެ. ގިނަ ފްލައިޓްތަކުގައި ހުންނާނީ 15 މިނިޓް އަށް ބޭނުންކުރެވޭވަރުގެ އޮކްސިޖަންއެވެ. ހާސްނުވާށެވެ. އޭގެފަހުން ހަމަ ރީތިކޮށް ނޭވާލަމުން ދިޔައިމާ ރަގަޅުވާނެއެވެ. އެ ވަގުތަކީ ފްލައިޓް ތިރިއަށް ގެންނަންއެކަށީގެންވާ ވަރުގެ ވަގުތެކެވެ.\n2. އަޅުގަނޑުމެން ދަތުރު ކުރާ ފްލައިޓްގައި ގެންދާ ކާގޯއަކީ ކޮބައިކަމެއް ނޭނގުނަސް ފަސިންޖަރުން ދަތުރުކުރާ ފްލައިޓްތަކުގައި، އަމިއްލަ ވަޒަނަށް ގެންދާ ގަބުރާއި، ޓްރާންސްޕްލާންޓް ކުރުމަށް ގެންދާ އިންސާނުންގެ ގުނަވަންތައްވެސް ގެންދާނެއެވެ. ނަމަވެސް މިކަން ފަސިންޖަރުންނަށް އަންގާކަށް އެޓެންޑެންޓުން ބޭނުމެއްނުވެއެވެ. ފަހަރުގައި މުޅި ދަތުރުގައި ފަސިންޖަރުން ހިތްނުވަތަނަސްވެފައި ތިބެދާނެތީއެވެ.\n3. މަތިންދާ ބޯޓުތަކުގެ އެތެރެ ރަނގަޅަށް ސާފުކުރަނީ، އާއްމުގޮތެއްގައި މަހަކު އެއްފަހަރުއެވެ. ފްލައިޓްތަކުން ދަތުރުކުރާމީހުން ހޮޑުލުމަކީ، އަދި ސީޓްމައްޗަށް ކުޑަ ކުދިން ބޮޑުކަމު އަދި ކުޑަކަމުދިއުމަކީވެސް ވަރަށް އާއްމު ކަމެކެވެ. ފަސިންޖަރުން ޗެކިން ވާ ފަހުން ޖައްސާ ފްލައިޓްތައް މާރީތިކޮށް ތާހިރު ނުކުރެވޭނެކަން އެންމެނަށްވެސް އެނގެއެވެ. އެހެން ކަމުން މަތިންމަތިން ސާފުކޮށްލިނަމަވެސް އެ ހުރިހާ ހަޑިއެއްވެސް ފްލައިޓް ތެރޭގައި ހުންނާނެއެވެ.\n4. ބޯޓަށް ދިމާވާ ހުރިހާ މައްސަލަ ޕައިލެޓް ފަސިންޖަރުންނަކަށް ކިޔައެއް ނުދެއެވެ. ކޮންމެހެން އަންގަން ޖެހޭ މައްސަލައެއް ދިމާވިޔަސް އެކަމެއް ފަސިންޖަރުންނަށް އަންގާނީ ތަންކޮޅެއް އާދައިގެ ކަމެއްގެ ގޮތުގައި ފަސިންޖަރުން ހާސްނުވާނެ ބަހުރުވައިންނެވެ. ސަބަބަކީ، އެފަދަ ކަންކަން ފަސިންޖަރުންނަށް އެނގުނަސް ހާސްވެ ތެޅިފޮޅުން ނޫންކަމެއް ހަގީގަތުގައި ކުރެވެން ނޯންނާނެތީއެވެ.\n5. ފަސިންޖަރުންގެ ގޮނޑީގެ ކުރިމަތީގައި އިންނަ "ޓްރޭ ޓޭބަލް" އަކީ ކެއުމާއި، ފޮތްކިޔުމާއި ލެޕްޓޮޕް ބެހެއްޓުން ފަދަ ކަންކަމަށް ބޭނުން ކުރާ އެއްޗެއް ނަމަވެސް ބައެއް މައިން ކުޑަކުދިންގެ ނެޕީ ބަދަލުކުރުމަށްވެސް މި ބޭނުން ކުރެއެވެ. އެހެންކަމުން މި ޓްރޭތަކުގައި ހުންނަ ބެކްޓީރިއާގެ އަދަދު ފްލަޝް ޓޭންކަށް ފިތާލަން އިންނަ ފިތަށްވުރެ 8 ގުނަ ގިނައެވެ.\n6. ފްލައިޓް ތެރޭގައި ބޭނުން ކުރުމަށް ދޭ ރަޖާ، ބާލީސް ފަދަ ތަކެއްޗަކީ އެއްފަހަރަށް ވުރެ ގިނަ ފަހަރު ނުދޮވެ ބޭނުންކުރާތަކެއްޗެވެ. މީގެ އިތުރުން އާދައިގެ އަގު ހެޔޮ ހެޑްސެޓްތަކަކީ ވެސް އެކަކު ބޭނުން ކުރުމަށް ފަހު އަނެކަކަށް ދޭ އެއްޗެއްސެވެ. މިފަދަ އެއްޗެހިފަސިންޖަރުން ގެންދަން އެހާފަސޭހައިން ދޫކޮށްލަނީވެސް އެހެންވެގެންނެވެ. އެހެން ކަމުން ދެން ފަހަރަކުން ފްލައިޓުންދޭ އެއްޗެއް ބޭނުން ކުރުމުގެ ކުރިން މިކަންހަނދާންކޮށްލާށެވެ.\n7. ފްލައިޓްތަކުގައި ދޭފެނަކީ، އާއްމުކޮށް ބޭނުންކުރާ ފެނަށްވުރެ ގިނައިން ބެކްޓީރިޔާ ހިމެނޭފެނެއްކަމުން މީ ބުއިމަށް އެހާ ރައްކާތެރި ފެނެއްނޫނެވެ. އެހެންކަމުން ވީވަރަކުން ޖަގުގައި އޮއްސައިގެންދޭ ފެން ބޭނުންކުރުމުން ދުރުހެލިވާށެވެ. ފްލައިޓްގައި ކައްކާފައި ދޭ ސައި އަދި ކޮފީވެސް ހަމަ މިފަދައެވެ. ނަމަވެސް ފުޅީގައި ބަންދުކޮށްފައި ހުންނަ ފެން ނަމަ އެންމެ ރަނގަޅެވެ.\n8. ފަސޭހައިން ތަޅައިގެން ގޮސްފާނެފަދަ ބިއްލޫރިފަދަ ތަކެއްޗާއި ތާޒާ މާމެލާމެލި ފަދަ ބާވަތުގެ ތަކެތި ލަގެޖްގެ ގޮތުގައި ދޫކޮށްލަނީ"ފްރެޖައިލް" ސްޓިކަރ ޖަހާފައެވެ. ނަމަވެސް މިލަގެޖްތައްވެސް އެހެން ލަގެޖްތަކެކޭ އެއްފަދައިން ކޮޅުކޮޅުން ޖެހިއެނބުރެމުންދާނެއެވެ.\n9. ފްލައިޓްތަކުގައި ދޭ ކާއެއްޗެހީގެ މިންވަރު އެއީ ދިގު ދަތުރަކަށް އެއްގޮތަކަށްވެސް ކަމުދާ މިންވަރެއް ނޫނެވެ. ބައެއްފަހަރު އަވަސްއަރުވާލާއިގެން އެއަރޕޯރޓަށްދާ މީހުނަށް ގެއިން ރަނގަޅަށް ކާން ވަގުތު ނުވެ، އެއަރޕޯރޓްއިން ވެސް އެއްޗެއް ނުކެވިއްޖެނަމަ މި ކާއެތިކޮޅުން ނުފުދޭނެއެވެ. މިފަދަ ޙާލަތްތަކުގައި އިތުރަށް ކާއެއްޗެއް ދިނުމަށް އެދުމަކީ އެންމެ ރަނގަޅު ކަމެކެވެ. ކޮންމެ ފްލައިޓަކަށްވެސް އޭގައި ތިބޭ ފަސިންޖަރުންގެ އަދަދަށްވުރެ ގިނައިން ކާއެއްޗެހިއަރުވާފައި ހުންނާނެއެވެ. އަދި މި ކާތަކެއްޗަކީ ވަރަށް އަވަހަށް ހަލާކުވާނެ ތަކެތި ކަމުން ފްލައިޓްޖެއްސުމާއެކު މިތަކެތި އުކާލުމަށް ގެންދެވޭނެއެވެ. އުކާލުމަށްވުރެ ފަސިންޖަރަކަށް ދޭން ފްލައިޓް އެޓެންޑެންޓުންވެސް ބޭނުންވާނެއެވެ.\n10. ފްލައިޓް ދަތުރުކުރަމުން ދާއިރު ޕައިލެޓުން ނިދަންވެސް ނިދާނެއެވެ. ބިރުނުގަންނާށެވެ. މިކަންކުރާނީ ވަރަށް ހަރުކަށި ޤަވާޢިދުތަކެއްގެމަތިން، އަބަދުވެސް އެންމެ މަދު ވެގެން އެއް ޕައިލެޓަކު ހޭލާ، އެއަރޕޯރޓް ކޮންޓްރޯލްއާ މުޢާމަލާތުކުރުމަށް އިންނަ ޙާލަތުގައެވެ.


Saudi gai anhenun furathama faharah football stadium ah vanumuge huhdha dheefi.\nސައޫދީގައި އަންހެނުން ފުރަތަމަ ފަހަރަށް ސްޓޭޑިއަމަކަށްވަދެ ފުޓްބޯޅަ ބަލަނީ - އެޤައުމުގައިވެސް ފުޓްބޯޅައަށް ތާއީދުކުރާ އަންހެނުން މަދެއްނޫން.\nސައޫދީގައި އަންހެނުން ބާރުވެރިކުރުވުމުގެ ނަމުގައި ދެމުން ގެންދާ އިތުރު ފުރުޞަތުތަކުގެ ތެރެއިން ފިރިހެނުންނާއެކު ފުޓްބޯޅަ ކުޅޭ ސްޓޭޑިއަމްތަކަށް ވަނުމުގެ ހުއްދަ ފުރަތަމަ ފަހަރަށް އެޤައުމުގައި ދީފިއެވެ.\nވެރިރަށް ރިޔާޒު ގައި ފުރަތަމަ ފަހަރަށް އަންހެނުން ފުޓްބޯޅަ ސްޓޭޑިއަމަކަށް މިދިޔަ ހުކުރުދުވަހު ވަދެފައިވާއިރު އެމެޗްގައި ބައްދަލުކޮށްފައިވަނީ އަލް އަހްލީ އާއި އަލް ބާތިން އެވެ. މިއީ އެޤައުމުގެ ޕްރޮފެޝަނަލް ލީގްގެ މެޗެކެވެ.\nއަންހެނުން ދަޑަށް ވަނުމުގެ މަގު ބަންދުކޮށްފައި އޮތް އޮތުން މިދިޔަ އަހަރު ސައުދީގެ ސަރުކާރުން ހުއްޓާލައިފައި ވީނަމަވެސް އެޤައުމުގައި ފުރަތަމަ ފަހަރަށް މެޗަކަށް އަންހެނުން ވަދެފައިވަނީ އިއްޔެއެވެ. މި މެޗަށް ދަނޑަށް ވަނުމަށް ސައޫދީގެ ވެރިރަށް ރިޔާޒަށް ފުޓްބޯޅައަށް ތާއީދުކުރާ ގިނައަންހެނުން އައިސް ޖަމާވެ އެމެޗަށްވަނީ ވަރަށް ބޮޑަށް ތައްޔާރުވެފައެވެ. އެގޮތުން ދިދަ އާއި ސަޕޯޓަރުން ބޭނުންކުރާ ޒާތުގެ ތަފާތު އާލާތްތައް ސައޫދީ އަންހެނުންވެސް ވަނީ ހޯދާ މެޗަށް ތައްޔާރުވެފައެވެ.\nމިއީ މިކަމުގެ ފެށުމެކެވެ. އަދި މީގެ ދެވަނަ މެޗަށް މިއަދު ( ހޮނިހިރުދުވަހު ) އެޤައުމުގެ ޕްރޮފެޝަނަލް ލީގްގެ މެޗެއް ބެލުމަށާއި، މިމަހުގެ 18 ގައި އޮންނަ މެޗަކަށްވެސް އަންހެނުން ވަންނާނެކަމަށް އެޤައުމުގެ ފުޓްބޯޅަ އިދާރާއިން މައުލޫމާތު ދޭކަމަށް އަރަބިނިއުސް ބުނެއެވެ.\nސައޫދީގައި އަންހެނުންގެ ދައުރު ފުޅާކުރުމުގެ ގޮތުން ދާދިފަހުން ވަނީ ސިނަމާތަކަށް ދެޖިންސް އެއްކޮށް ވަނުމާއި، އަންހެނުން ކާރުދުއްވުންވެސް އެޤައުމުގައި ހުއްދަކޮށްފައެވެ. ބައެއް ފަރާތްތަކުން މިފަދަކަންކަމަށް ފާޑުކީނަމަވެސް ސައުދީ ރަސްގެފާނު ކިންގ ސަލްމާން ގެންދަވަނީ އެކަންކަމަށް ނުބައްލަވައި ޤައުމުގައި ހުރި ގިނަދުވަސްވީ މިފަދަ އާދަކާދަތަކާއި، ސަޤާފަތްތައް ނައްތާލައްވަމުންނެވެ.


India Ge School Ehgai Anhen Kudhin Thakakah Ginsy Goanaa Koh Hamalaadheefi - Vaguthu\nއިންޑިއާގެ ސްކޫލެއްގައި އަންހެން ކުދިންތަކަކަށް ޖިންސީ ފުރައްސާރަކޮށް ހަމަލާ ދީފި\nއިންޑިއާގެ ސްކޫލެއްގައި ކިޔަވަމުން ދިޔަ އަންހެން ކުދިންތަކަކަށް ހަމަލާ ދީފިއެވެ.\nއިންޑިއާގެ ބިހާރު ސްޓޭޓުގައި ހުރި އަންހެން ކުދިންގެ ސްކޫލެއް ތެރެއަށް ބަޔަކު ވަދެގަނެގެން ވަނީ އެ ސްކޫލުގައި ކިޔަވަމުން ދިޔަ 36 ކުދިންނަށް ހަމަލާ ދީފި އެވެ.\nއުމުރުން ހަގު އަންހެންކުދިންތަކެއް ތިބި ކުދިންނަށް ބަޔަކު ހަމަލާ ދިނީ އެކުދިންނަށް ޖިންސީ ފުރައްސާރަ ކުރުމަށް ފަހުގަ އެވެ. މި ހަމަލާ ދިނުމުގައި ބައިވެރިވީ، ފިރިހެން ކުދިން ތަކަކާއި އެކުދިންގެ ބެލެނިވެރިންނެވެ.\nމި ހަމަލާއާ ގުޅިގެން ބިހާރުގެ ފުލުހުން ވަނީ ހަ ފިރިހެން ކުއްޖަކާއި ތިން އަންހެނުން ހައްޔަރުކޮށްފަ އެވެ.އިންޑިއާގެ މީޑިއާތަކުން ބުނާ ގޮތުގައި އެސްކޫލަށް ދާ ކުދިންނަށް އާއްމުކޮށް ފުރައްސާރައާ ކުރިމަތިލާން ޖެހެ އެވެ.\nމި އިސްކޫލިގެ ޑިސްޓްރިކްޓު އެޑިއުކޭޝަން އޮފިސަރު ޖަގަތްޕަޓީ ޗޯދުރީ ވިދާޅުވީ އެ އަންހެން ކުދިން ސްކޫލު ތެރޭގައި ތިއްބާ ފިރިހެން ކުދިންތަކެއް ގޮސް ޖިންސީ ފުރައްސާރަ ކުރަން މަސައްކަތް ކުރި ކަމަށާއި އެހަމަލާގެ ސަބަބުން ސްކޫލުގެ ކުދިން ތިބީ ޝޮކެއް ގައި ކަމަަށެވެ.\n" ހަމަލާ ދިނުމުގެ ސަބަބުން އުމުރުން 10 އަހަރާއި 16 އަހަރާ ދެމެދުގެ އެކުދިންނަށް ވަނީ ހޮސްޕިޓަލުގައި ފަރުވާ ދީފަ , އަންހެންކުދިން އެމީހުންނާ ކުރިމަތިލައި، ތަޅާ ހެދި. އޭގެ ފަހުން އެފިރިހެން ކުދިންނާއި އެކުދިންގެ ބެލެނިވެރިން ގޮސް އަންހެންކުދިންނަށް ހަމަލާ ދިނީ،" އޭނާ ވިދާޅުވިއެވެމ\nއިންޑިއާގެ ރޭޕް ކުރުމާއި އަންހެންކުދިނަށް ޖިންސީ ފުރައްސާރަ ކުރުން އާންމުވެފައިވާއިރު، ކޮންމެ 15 މިނެއްޓަކު ކުޑަ ކުއްޖެއް ޖިންސީ އަނިޔާގެ ޝިކާރައަކަށްވާ ކަމަށް ޖަމާއަތްތަކުން ލަފާކުރެ އެވެ. އިންޑިއާ ފާހަގަވެފައި އޮންނަނީ އަންހެނުންނާއި ކުޑަކުދިންނަށް މުޅި ދުނިޔެއިންވެސް އެންމެ ނުރައްކާ ގައުމުުގެ ގޮތުގައެވެ. އަދި އެއީ ދުނިޔެއިން ރޭޕްގެ މައްސަލަތަށް ތިންވަނައަށް އެންމެ ގިނައިން ފެންމަތިވާ ގައުމެވެ.\nއޮކްޓޯބަރ 16, 2018 21:45\nއެއްވަނަ ދެވަނަ ވެސް ހޮވާ އިނާމުވެސް ދެމާ ދޯ.


Hulhudhuffaaru school ge3bureege imaaraathuge masakkai kodhdheyne faraatheh hoadhan iulaan koffi | Fainu Online\n26 ނޮވެމްބަރު 2021, ހުކުރު, 23:41\nރ. ހުޅުދުއްފާރު ސްކޫލްގެ3ބުރީގެ އިމާރާތުގެ މަސައްކަތް ކޮށްދޭނެ ފަރާތެއް ހޯދަން އިޢުލާން ކޮށްފިއެވެ.\nހުޅުދުއްފާރުގެ އިތުރުން އިތުރު ދެ ސްކޫލެއްގެ މަސައްކަތްތައް ހިމެނޭގޮތަށް ފިނޭންސް މިނިސްޓްރީން ކޮށްފައިވާ އިޢުލާނުގައި ބުނެފައިވަނީ، ހުޅުދުއްފާރުގައި އިމާރާތްކުރާ3ބުރީގެ އިމާރާތަކީ 12 ކްލާސްރޫމް ހިމެނޭ ޢިމާރާތެއް ކަމަށެވެ.\nއަދި އެ އިޢުލާނާއި ގުޅޭ ހުރިހާ ލިޔެކިޔުންތައް ފިނޭންސްގެ ވެބްސައިޓުން ލިބޭނެކަމަށް ވެސް ބުނެފައިވެއެވެ. ބިޑުތައް ހުޅުވުން އޮންނާނީ 2021 ޑިސެންބަރު 23 ވާ ބުރާސްފަތި ދުވަހުގެ 11:00ގައި މިނިސްޓްރީގެ ނެޝަނަލް ޓެންޑަރގެ ޖަލްސާކުރާ މާލަމުގައި ކަމަށް ވެސް އިޢުލާނުގައި ބުނެފައިވެއެވެ.\nހުޅުދުއްފާރު ސްކޫލަކީ އޭލެވެލްއާއި ހަމައަަށް ތަޢުލީމު ފޯރުކޮަށްދެމުންދާ ސްކޫލެކެވެ.


ފިޒިކްސް ޓީޗަރެއް ބޭނުންވެއްޖެ\n1. ސިވިލް ސަރވިސް މުވައްޒަފުންނަށް ހަމޖެހިފައިވާ އުސޫލުން ބޭސްފަރުވާގެ ޚިދުމަތް.\nވަޒީފާއަށް އެދޭ ފޯމް ހުރަވީ ސްކޫލްގެ ކައުންޓަރުން ލިބެން ހުންނާނެއެވެ. އަދި ސިވިލް ސަރވިސް ކޮމިޝަނުގެ www.csc.gov.mv ގެ ވެބްސައިޓުން މިފޯމު ޑައުންލޯޑްވެސް ކުރެވޭނެއެވެ. މަޤާމަށް އެދި ހުށަހަޅަންޖެހޭ ތަކެތި ހުށަހަޅާނީ 23 ސެޕްޓެމްބަރ 2019 ވާ ހޯމަ ދުވަހުގެ 12:00 ގެ ކުރިން، ހުރަވީ ސްކޫލް، ހުޅުމާލެއަށެވެ. ވަޒީފާއަށް އެދޭ ފޯމާއި ލިޔުންތައް އީ- މެއިލް މެދުވެރިކޮށްވެސް ބަލައިގަނެވޭނެއެވެ. އީ- މެއިލް އެޑްރެހަކީ [email protected] އެވެ. އަދި އިޢުލާނުގެ ސުންގަޑި ހަމަވުމުގެ ކުރިން ސަރުކާރުން އަލަށް ބަންދު ދުވަހެއް ކަނޑައަޅައިފިނަމަ، އެ ކަނޑައަޅާ ދުވަހުގެ އަދަދަށް ވަޒީފާއަށް އެދޭ ފޯމު ބަލައިގަނެވޭނެއެވެ.\nމިމަ މަޤާމަށް މީހަކު ހޮވުމަށް އިންޓަރވިއުކުރުން އޮންނާނީ24 ސެޕްޓެމްބަރ 2019 އާއި 30 ސެޕްޓެމްބަރ 2019 ދެމެދުގައެވެ. އިންޓަވިއު އޮންނާނެ ތަނަކާއި ވަގުތު ކެންޑިޑޭޓުންނަށް ދުރާލާ އެންގޭނެއެވެ. ވުމާއެކު ވަޒީފާއަށް ކުރިމަތިލާ ފަރާތްތަކުން، މަތީގައިވާ ތާރީޚްތަކުގައި އިންޓަވިއުއަށް ހާޒިރުވުމަށް ތައްޔާރުވެގެން ތިއްބެވުން އެދެމެވެ.


Shahus olhuvaalaigen etherevi3anhekau hifahattaifi\nޝަހުސް އޮޅުވާލައިގެން އެތެރެވި ތިން އަންހެނަކު ހިފަހައްޓައިފި\nޝަހްސު އޮޅުވާލައިގެން ރާއްޖެއަށް އެތެރެވާން އުޅެނިކޮށް ބިދޭސީ ތިން އަންހެނަކު މޯލްޑިވްސް އިމިގްރޭޝަނުން ހިފަހައްޓައިފި އެވެ.\nއިމިގްރޭޝަނުން މިއަދު ބުނީ ޕާސްޕޯޓު ނަކަލުކޮށްގެން ރާއްޖެ އެތެރެވުމަށް މަސައްކަތްކުރި ދެ ބިދޭސީ އަކާއި، ވައްތަރު މީހެއްގެ ރެސިޑެންޓް ކާޑު ބޭނުންކޮށް އޮޅުވާލައިގެން ރާއްޖެ އެތެރެވުމަށް މަސައްކަތްކުރި ބިދޭސީއަކު އިމިގްރޭޝަނުން ހުއްޓުވާފައިވާ ކަމަށެވެ.\nޕާސްޕޯޓު ނަކަލުކޮށްގެން ރާއްޖެ އެތެރެވުމަށް މަސައްކަތްކުރީ އުމުރުން 47 އަަހަރުގެ އަންހެނަކާއި 21 އަހަރުގެ އަންހެނެކެވެ. ވައްތަރު މީހެއްގެ ރެސިޑެންޓް ކާޑު ބޭނުންކޮށް އޮޅުވާލައިގެން ރާއްޖެ އެތެރެވުމަށް މަސައްކަތްކުރީ 24 އަހަރުގެ އަންހެނެކެވެ. އެ މީހުންގެ ވަނަވަރު ހާމަ ނުކުރި ނަމަވެސް އެ މީހުންގެ ލޮލާއި އަނގަމަތި ނުފެންނަ ގޮތަށް ފޮޓޯއެއް އިމިގްރޭޝަނުން ޓުވީޓްކޮށްފައި ވެއެވެ.\nނަކަލު ކޮށްފައިވާ ޕާސްޕޯޓް ބޭނުން ކޮށްގެން ނުވަތަ ސައްހަ ނޫން ވޯކް ވިސާ ކާޑުތަކެއްގައި ރާއްޖެއަށް ބިދޭސީން އެތެރެވާން އުޅޭ މައްސަލަތައް ފަހަކަށް އައިސް ވަނީ އިތުރުވެފަ އެވެ. އެ ގޮތުން މި އަހަރުގެ ވެސް އެކި ފަހަރު މަތިން އޮޅުވާލައިގެން އެތެރެވާން އުޅުނު ބިދޭސީންތަކެއް ހުއްޓުވާފައިވެ އެވެ.\nމި ކަން ހުއްޓުވުމުގެ ގޮތުން ރާއްޖޭގެ ބޯޑަރު ނިޒާމް ވަރުގަދަ ކުރުމުގެ އިތުރުން ހިއުމަން ޓްރެފިކިން އާއި ދެކޮޅަށް ސަރުކާރާއި އިމިގްރޭޝަން އާއި ކަމާ ބެހޭ އެހެން އިދާރާތަކުން ގުޅިގެން މަސައްކަތް ކުރަމުންދާ ކަމަށް އިމިގްރޭޝަނުން ބުނެ އެވެ.\nކާފިއު އުސޫލާ ހިލާފުވި ބިދޭސީންތަކަކަށް ފިޔަވަޅު އަޅައިފި\nގަވައިދާ ހިލާފު ބިދޭސީން ހިފަހައްޓަން ފަށައިފި


Labor party registry kohdheefi | Mihaaru\n21 ޖެނުއަރީ 2019 - 12:313comments\nގާނޫނީ ވަކީލު އަބްދުﷲ ހަސީން އިސްކޮށް ހުންވައިގެން އުފެއްދި މޯލްޑިވްސް ލޭބާ އެންޑް ސޯޝަލް ޑިމޮކްރެޓިކް ޕާޓީ (ލޭބާ ޕާޓީ) ރަޖިސްޓްރީކޮށް އިލެކްޝަންސް ކޮމިޝަނުގެ ދަފުތަރުގައި ހިމަނައިފި އެވެ.\nލޭބާ ޕާޓީ ރަޖިސްޓްރީވި ކަމުގެ ލިޔުން އެ ޕާޓީގެ ވެރިންނާ ހަވާލުކުރީ އިލެކްޝަންސް ކޮމިޝަނުގެ އިދާރާގައި ބޭއްވި ރަސްމިއްޔާތެއްގަ އެވެ.\nއެމްޑީޕީގައި ކުރިން މަސައްކަތް ކުރެއްވި ހަސީން، ލޭބާ ޕާޓީގެ އާއްމު ޖަލްސާ 317 މެމްބަރުންނާ އެކު ބޭއްވީ މި ޖެނުއަރީ މަހުގެ 11 ވަނަ ދުވަހުގެ ރޭ ދަރުބާރުގޭގަ އެވެ. އެ ޖަލްސާގައި، އެ ޕާޓީގެ ނަމާއި ލޯގޯ އާއި ކުލަ ވަނީ ފާސްކޮށްފަ އެވެ. ލޭބާ ޕާޓީގެ ކުލައަކަށް ފާސްކުރީ ރަތް ކުލަ އާއި ކަޅު ކުލައިގެ އިތުރުން ހުދު ކުލަ އެވެ. ޕާޓީގެ ލޯގޯ އިން ފެންނަނީ ބިންގަލެއްގެ މަތީގައި ބަހައްޓާފައިވާ ފަސް ތަނބުގެ ގުއްބެކެވެ.\nއެ ޕާޓީގެ ވަގުތީ ލީޑާޝިޕަށް 15 މެމްބަރުން ވަނީ އިންތިޚާބު ކޮށްފަ އެވެ. އޭގެ ތެރޭގައި ހިމެނެނީ ހަސީންގެ އިތުރުން، ޓޫރިޒަމް ދާއިރާގައި މަސައްކަތްކުރާ މުވައްޒަފުންގެ ހައްގު ހޯދައިދިނުމަށް އުފައްދާފައިވާ ޖަމިއްޔާގެ އިސް މެމްބަރު މައުރޫފް ޒާކިރު ހިމެނެ އެވެ. އެ ދެ ބޭފުޅުންގެ އިތުރުން ވެސް 13 ބޭފުޅަކު ވަނީ އިންތިޚާބުކޮށްފަ އެވެ.\nލޭބާ ޕާޓީގެ އިސް ބޭފުޅުން މީޑިއާއާ ވާހަކަ ދައްކަވަނީ\nޕާޓީ އުފެއްދުމުގެ ޖަލްސާގައި ހަސީން ވިދާޅުވީ ލޭބާ ޕާޓީ އަކީ މަސައްކަތްތެރިން އެ މީހުންގެ ހައްގު ހޯދުމަށް ވާންޖެހޭ ކޮންމެ ގުރުބާނީއެއް ވާނެކަން ސާބިތުކޮށްދޭ ހެއްކެއް ކަމަށެވެ. މިހާތަނަށް އުފައްދާފައިވާ ސިޔާސީ ޕާޓީތަކުން މުޅިން މަސައްކަތްކުރަނީ ވެރިންނާއި ވިޔަފާރިވެރިންގެ އަންގާ ގޮތަށް ކަމަށް ވިޔަސް ލޭބާ ޕާޓީން އުޅޭނީ މަސައްކަތްތެރިންގެ ހައްގުގައި ކަމަށް ހަސީން ވިދާޅުވި އެވެ. "މަސައްކަތްތެރިން ތިބީ މުޅިން ބާކީ ވެފައި. އެ ކަން ހައްލު ކުރަން މި ޕާޓީ މި އުފެއްދީ. މުޅިން ވެސް ހިމާޔަތް ކުރެވެނީ ވަޒީފާ ދޭ ފަރާތުގެ މަސްލަހަތު. އަޅުގަނޑުމެން މަސައްކަތްކުރާނީ ވަޒީފާ އަދާކުރާ މީހުންގެ ހައްގުގައި،" ހަސީން ވިދާޅުވި އެވެ.\nއިތުރު ލިޔުންތައް ސިޔާސީ ޕާޓީ އިލެކްޝަންސް ކޮމިޝަން މޯލްޑިވްސް ލޭބާ އެންޑް ސޯޝަލް ޑިމޮކްރެޓިކް ޕާޓީ ވަކީލް އަބުދުﷲ ހަސީން\nއެމްއެލްއެސްޑީޕީ އުފައްދަން ސޮއި ހޯދަން ފަށައިފި


Alhaafaivaa Fiyavalhuthakah adhi luyeh dheven nei: Dr.Ahmed Shahidh | Fenvaru Online\n09:05 - 20 ސެޕްޓެމްބަރު 2020 -0ކޮމެންޓް\nކޮވިޑްއާ ގުޅިގެން އަޅާފައިފާ ރައްކާތެރިކަމުގެ ފިޔަވަޅުތަކަށް ލުޔެއްދެވެން އަދި ނެތްކަމަށް އެޗްޕީއޭއިން އަންގައިފިއެވެ.\nރޭ ބޭއްވުނު ނޫސްވެރިންގެ ބައްދަލުވުމުގައި ޑރ.އަހުމަދު ޝަހީދު ވިދާޅުވީ މިދިޔަ އޮގަސްޓު މަހަކީ ރާއްޖޭގައި ކޮވިޑްގެ ކޭސްތައް ނިސްބަތުން ބަލާއިރު އިތުރުވެފައި ވާކަމަށާއި އެހެންނަމަވެސް މިމަހު އެދެވިގެންވާ ބަދަލުތަކެއް އަންނަ މަންޒަރު ފެންނަކަމުގައެވެ. އަދި ފްލޫކްލިނިކްތަކުން ފެންނަ ކޭސްތަކުގެ އަދަދު މަދުކަން ފާހަގަކުރެއްވިއެވެ. އަދި ހަމައެހެންމެ އެޑްމިޓްކޮށްގެން ފަރުވާދޭންޖެހޭ މީހުންގެ އަދަދު މަދުވަމުންދާކަމަށް ވިދާޅުވިއެވެ.\nފާއިތުވީ މަހުގައި 12 މީހަކު ކޮވިޑް ޖެހިގެން މަރުވެފައިވާއިރު މިމަހު މިހާތަނަށް އެބަލީގައި މަރުވެފައިވަނީ ފަސްމީހުންނެވެ. ނަމަވެސް ހަފްތާއަކު ހަތަރު މީހަކު މަރުވުމަކީ ކަންބޮޑުވާންޖެހޭ ކަމެއް ކަމަށް ޝަހީދު ވިދާޅުވިއެވެ. އެހެންކަމުން ރާއްޖޭގައި މިވަގުތު އަޅާފައިވާ ފިޔަވަޅުތަކަށް އަދި ލުޔެއް ދެވެން ނެތްކަމަށް ވިދާޅުވިއެވެ.\n"އަދިވެސް ނަންބަރުތަށް ދަށަށް ދަނީއޭ ބުނަން ދަތި. އަޅުގަނޑު ބުނާނީ އަދަދުތައް ކޮންމެވެސް ވަރަކަށް ސްޓޭބަލްވާ ކަމުގެ ނިޝާންތައް އެބަފެނެއޭ. އަދި ދަށަށް ދަނީއޭ ބުނަން ތަންކޮޅެއް އަވަސް. އެހެންވީމަ އެޗްޕީއޭއިން އަޅާފައިވާ ފިޔަވަޅުތަކަށް ދުލެއް ދެވޭކަށް ނޯންނާނެ. ފިޔަވަޅުތަކާ ދޭތެރޭ ފަރުވާ ކުޑަކޮށްގެން އެއްގޮތަކަށްވެސް ރަނގަޅެއް ނުވާނެ،" ޝަހީދު ވިދާޅުވިއެވެ.\nއޮގަސްޓުމަހުގައި ކޭސްތައް ގިނަވެގެން ދިޔުމާއި ގުޅިގެން ފިޔަވަޅުތައް ވަނީ އިތުރުކޮށްފައެވެ. އެގޮތުން ރޭގަނޑު 8އިން ފަތިހު5އަށް ވެހިކަލް ދުއްވުން މަނާކޮށް ރޭގަނޑު 10 އިން ފަތިހު 5އަށް ކާފިއު އިއުލާންކޮށްފައިވާތީ، ހޮޓާ، ފިހާރަތައް ބަންދު ކުރާ ގަނޑިތަކަށްވެސް މިވަނީ ބަދަލު އައިސްފައެވެ.\nމިބަލީގައި އެންމެ ރިސްކުބޮޑީ އުމުރުން ދުވަސްވީ މީހުންނަށް ކަމަށްވާތީ، އެމީހުންގެ ރައްކާތެރިކަމަށް ހާއްސަ ސަމާލުކަމެއް ދޭން ޝާހިދު ވިދާޅުވިއެވެ.\nބިލެއްދޫ މާބަނޑު މީހަކު ވިހަން "ތަނަށްއެރިނަމަވެސް" ނިލަންދޫއިން ހުއްދަ ނުދީގެން ނުފުރި ފަޅުގައި\nކޮވިޑް-19 ހޯނޑެއްދޫން އިތުރު 19 މީހަކު ޕޮޒިޓިވް ވެއްޖެ


DRP In Beynunvanee Raees Solih Aai Eku Ihthihaadhu Vaan - Vaguthu\nޖާބިރާއި ރައީސް ސޯލިހް --\nކުރިއަށް އޮތް ރިޔާސީ އިންތިހާބުގައި ދިވެހި ރައްޔިތުންގެ ޕާޓީ (ޑީއާރުޕީ) އިން ބޭނުންވަނީ ރައީސް އިބްރާހިމް މުހައްމަދު ސޯލިހާއެކު އިއްތިހާދުވާން ކަމަށް އެޕާޓީގެ ލީޑަރު އަދި ރައްޔިތުންގެ މަޖިލިހުގެ ކާށިދޫ ދާއިރާގެ މެމްބަރު އަބްދުﷲ ޖާބިރު މިއަދު ވިދާޅުވެއްޖެއެވެ.\n"ވަގުތު" އާ ވާހަކަދައްކަވަމުން ޖާބިރު ވިދާޅުވީ ރާއްޖޭގެ ސިޔާސީ މަޝްރަހުގައި އިތުބާރު ކުރެވޭ އެއްވެސް ލީޑަރަކު ނެތް ކަމަށެވެ. ނަމަވެސް އެމަނިކުފާނަށް ކުޑަކޮށްވެސް އިތުބާރު ކުރެވެނީ ރައީސް ސޯލިހަށް ކަން ފާހަގަކުރެއްވިއެވެ. އަދި އެކުގައި މަސައްކަތް ކުރުމުގެ ޝައުގުވެރިކަން ފާޅުކުރެއްވިއެވެ.\nޖާބިރު ވިދާޅުވީ ރައީސް ސޯލިހާއެކު އިއްތިހާދުވާން ތައްޔާރަށް ހުންނެވި ކަމަށެވެ. ނަމަވެސް އެ އިއްތިހާދަށް އެމްޑީޕީގެ ލީޑަރު، އަދި ރައްޔިތުން މަޖިލީހުގެ ރައީސް މުހައްމަދު ނަޝީދުގެ އެއްވެސް ނުފޫޒެއް އައިސްގެން ނުވާނެ ކަމަށް ވިދާޅުވިއެވެ.\nޖާބިރު ވިދާޅުވީ ރައީސް ސޯލިހާއެކު އިއްތިހާދުވެގެން އަންނަ ރިޔާސީ އިންތިހާބު ކާމިޔާބު ކުރެވޭނެ ކަމުގެ ޔަގީންކަން އެބައޮތް ކަމަށެވެ.\n"ރާއްޖޭގެ ސިޔާސީ މަޝްރަހުގައި ނެތް އިތުބާރު ކުރެވޭ އެއްވެސް ސިޔާސީ ލީޑަރަކު، ރައީސް ސޯލިހް ފިޔަވާ، އެމަނިކުފާނަށް ކުޑަކޮށްވެސް އަޅުގަނޑަަށް އިތުބާރު ކުރެވެނީ. ކޯލިޝަނަކަށް ދާން ބޭނުމީ ހަމައެކަނި ރައީސް ސޯލިހާއެކު. އަޅުގަނޑުމެން ދެ މީހުން ނުކުމެއްޖިއްޔާ ރައްޔިތުން އުފަލުންވެސް ވޯޓު ދީ ހޮވާނެ" ޖާބިރު ވިދާޅުވިއެވެ.\nކުރިއަށް އޮތް ރިޔާސީ އިންތިހާބުގެ ކެމްޕެއިން، ޑީއާރުޕީީން ފަށާފައިވާ ކަމަށް ޖާބިރު ވިދާޅުވިއެވެ. އެގޮތުން ޕާޓީއަށް މެމްބަރުން ހޯދުމުގެ މަސައްކަތާއި ކެމްޕެއިން ރަސްމީކޮށް ލޯންޗް ކުރުން ވަރަށް އަވަހަށް އޮންނާނެކަން ފާހަގަކުރެއްވިއެވެ.\nޖުލައި 31, 2021 11:21\nހެހެހެހެހެ... ޖާބިރު އިތުބާރުކުރާ އެއްވެސް މީހަކު ނެތްތާ ޖާބިރަށް އިތުބާރުކުރާ ހަމައެކަކުވެސް ނެތް. މާދަން އިބޫއާ ދިމާލަށް ވަގަށް ނުގޮވާނެ ކަމެއްވެސް ނޭނގޭ.\nޖުލައި 31, 2021 11:42\nލާދީނީ ނަޝީދައްވުރެ ރައީސް ސޯލިހު ރަނގަޅު.\nޖުލައި 31, 2021 12:54\nއިންތިޚާބުގައި އިއްތިހާދު ހެދުމަށްވުރެ ކާށިދޫގައި ކޭބަލް ކާރު ދުއްވަން ފެށުން މާމުހިންމު ނޫންތޯ؟\nޖުލައި 31, 2021 14:22\nހަމަ ޔަޤީނުންވެސް ނަޝީދަށް ވުރެ ރަނގަޅުވާނެ! ސަޕޯޓަރުން ގިނަވާނެ!\nޖުލައި 31, 2021 14:30\nކޮންބައެއް ވޯޓްދެނީ ތީގަތިބީ ޕީޕީއެމްއައްތާއިދުކުރާމީހުން އިއްތިހާދު ހަދާނަމުން ވޯޓެއްނުލިބޭނެ މެންބަރުންގެ.


ވޯލްޑް ކަޕް - އޭޝިއަން ކޮލިފައިން\nޗައިނާ އަތުން ރާއްޖެ ބަލިވީ 5-0 ގެ ނަތީޖާއަކުން\nރާއްޖެ އޮތީ ހަ ޕޮއިންޓާއެކު ގްރޫޕުގެ ހަތަރުވަނައިގައި\n12 ޖޫން 2021 | ހޮނިހިރު 00:28\nޗައިނާ އާއި ރާއްޖެ ބައްދަލުކުރި މެޗުގެ ތެރެއިން: މި މެޗުން ރާއްޖެ ބަލިވީ 5-0 ން\nފީފާ ވޯލްޑް ކަޕާއި އޭއެފްސީ އޭޝިއަން ކަޕުގެ ޖޮއިންޓް ކޮލިފިކޭޝަނުގައި ޗައިނާ އަތުންވެސް ރާއްޖެ ބަލިވެއްޖެއެވެ.\nކޮލިފިކޭޝަން މެޗުތައް މީގެ ކުރިން ސެންޓްރަލައިޒްކޮށްގެން ޗައިނާގައި ކުޅެން ހަމަޖެހިފައިވީ ނަމަވެސް، ޗައިނާއިން ކޮވިޑުން ރައްކާތެރިވުމަށް އަޅާފައިވާ ފިޔަވަޅުތަކާ ގުޅިގެން މި މެޗު ކުޅެފައިވަނީ ދުބާއީގައެވެ. ހުކުރު ދުވަހުގެރޭ ކުޅުނު މެޗުން ރާއްޖެ ބަލިވީ 5-0 ގެ ނަތީޖާއަކުންނެވެ. މީގެ ކުރިން ރާއްޖޭގައި ކުޅުނު މެޗުންވެސް ޗައިނާ ވަނީ 5-0 ގެ ނަތީޖާއަކުން މޮޅުވެފައެވެ.\nހުކުރު ދުވަހުގެރޭ ކުޅުނު މެޗުގެ ވަރަށް ކުރީކޮޅު ޗައިނާއިން ވަނީ ލަނޑު ޖަހާ ލީޑު ނަގާފައެވެ. މެޗުގެ ހަވަނަ މިނެޓުގައި މި ލަނޑު އެޓީމަށް ކާމިޔާބުކޮށްދިނީ ލިޔު ބިންބިންއެވެ. އޭގެ ފަހުންވެސް ޗައިނާއިން ރާއްޖޭގެ ގޯލަށް ނުރައްކާކުރިއިރު, މެޗުގެ 30 ވަނަ މިނެޓުގައި އެ ގައުމުން ވަނީ އިތުރު ލަނޑެއް ޖަހައި ލީޑު ފުޅާކޮށްފައެވެ. މި ލަނޑު އެ ގައުމަށް ކާމިޔާބުކޮށްދިނީ ވޫ ލެއިއެވެ.\nމި މެޗުގެ ދެވަނަ ހާފުގައި ޗައިނާއިން އެޓީމުގެ އެޓޭކުތައް އިތުރަށް ވަރުގަދަ ކުރިއިރު، މެޗުގެ 67 ވަނަ މިނެޓުގައި އެ ގައުމުން ވަނީ އިތުރު ލަނޑެއް ޖަހާފައެވެ. މި ލަނޑު ކާމިޔާބުކޮށްދިނީ އެލަން ކާރްވަޅޯއެވެ. އަދި އޭގެ ދެ މިނެޓު ފަހުން ރާއްޖޭގެ ކެޕްޓަން އަކުރަމް އަބްދުލް ޣަނީ (އަކޫ) ހެދި ގޯހެއްގެ ފައިދާ ނަގައި ޒަންގް ޔޫނިން ވަނޫ އެ ގައުމުގެ ހަތަރުވަނަ ލަނޑު ޖަހާފައެވެ. ދެން މި މެޗުގައި ޗައިނާއިން ކާމިޔާބުކުރި ފަސްވަނަ ލަނޑު މެޗުގެ 80 ވަނަ މިނެޓުގައި ކާމިޔާބުކޮށްދިނީ ޓޭން ލޯންގެވެ.\nމި ނަތީޖާއާއެކު ރާއްޖެ އޮތީ ހަތް މެޗުން ހަ ޕޮއިންޓާއެކު ގްރޫޕުގެ ހަތަރުވަނައިގައެވެ. ގްރޫޕުގެ އެއްވަނައިގައި އޮތީ ކުޅުނު ހަތް މެޗުންވެސް މޮޅުވެ 21 ޕޮއިންޓާއެކު ސީރިއާއެވެ. ހަތް މެޗުން 16 ޕޮއިންޓާއެކު ދެވަނައިގައި ޗައިނާ އޮތްއިރު، ތިންވަނައިގައި އޮތީ ހަތް މެޗުން 10 ޕޮއިންޓް ހޯދާފައިވާ ފިލިޕީންސެވެ. އަދި ރާއްޖޭގެ ފަހަތުން ފަސްވަނައިގައި އޮތީ އަށް މެޗު ކުޅެގެން ޕޮއިންޓެއް ލިބިފައިނުވާ ގުއާމެވެ.\nރާއްޖެ ހިމެނޭ ގްރޫޕުގެ އެއްވަނަ ސީރިއާއަށް\nދަގަނޑޭއަށް ފަރިތަކުރުންތަކުގައި ބައިވެރިވެވޭނީ ކަރަންޓީން މުއްދަތަށްފަހު


Jalu Officer Akah Eheetherivi Gaidheen Thakeh Ge Hukum Luikoh Dheefi - Vaguthu\nޖަލު އޮފިސަރަކަށް އެހީތެރިވި ގައިދީންތަކެއްގެ ޙުކުމް ލުއިކޮށްދީފި\n12 މަސް ކުރިން ( ފެބުރުއަރީ 21, 2018 )\nޖޯޖިއާގެ ޖަލެއްގައި، އޮފިސަރަކު މަރުން ސަލާމަތްކޮށްދިން ގައިދީންތަކެއްގެ ޖަލު ހުކުމުގެ މުއްދަތު ކޯޓުން ކުރުކޮށްދީފިއެވެ.\nހަބަރުތައް ބުނާގޮތުގައި، އަވިގަދަ ދުވަހެއްގައި ޖަލުގެ ހަ ގައިދީއަކު އެތަނުގެ ދަނޑެއްގެ މަސައްކަތް ކުރަމުންދިޔަ ވަގުތެއްގައި އެމީހުންގެ ހަރަކާތްތައް ބަލަހައްޓަންހުރި އޮފިސަރ ހޭނެތުމާއި ގުޅިގެން ގައިދީން ވަނީ އޭނާއަށް އެހީތެރިވެ، އެހީދޭ ފަރާތްތަކަށް ގުޅާފައެވެ.\nއެ އޮފިސަރުގެ އަތުގައި އެވަގުތު ފިސްތޯލެއްވެސް އޮތްއިރު، އެމީހުންނަށް ބޭނުން ނަމަ އެވަގުތު އޮފިސަރުގެ ޖީބުގައި އޮތް ތަޅުދަނޑިފަތި ބޭނުންކޮށްގެން ޖަލުން ފިލައިގެން ދިއުމުގެ ފުރުސަތު އޮތެވެ. އެހެން ނަމަވެސް ގައިދީން ވަނީ އެފަދަ މިނިވަންކަމެއް ހޯދުމުގެ ބަދަލުގައި އޮފިސަރަށް އެހީތެރިވާން ނިންމާފައެވެ.\nއޮފިޝަލުންނާއި ހަވާލާދީ ޚަބަރުތައް ބުނީ، އެ ގައިދީންތައް އޮފިސަރަށް އެހީތެރިވުމަށްޓަކައި ބޭނުންކުރީ އޭނާގެ ޖީބުގައި އޮތް ފޯނެވެ. އެގޮތުން އެ ފޯނުން ފުލުހުންނަށް ގުޅައި އެކަން ރިޕޯޓްކުރި ކަމަށް ވެއެވެ. އަދި އެއްބަޔަކު ވަނީ އެ އޮފިސަރު ލައިގެންހުރި ބުލެޓް ޕްރޫފް ވެސްޓް ބޭލުމަށްފަހު ސީޕީއާރު ދީފައެވެ.\n"އެ ހާދިސާ ހިނގުމުން އަހަރެން އަވަސްވެގަތީ އެހީތެރިވުމަށް. އެވަގުތު ނުވިސްނަން އަހަރެމެން މިއީ ގައިދީންތަކެއް ކަމަކަށް. އަދި ސަލާމަތް ހޯދުމަ އެފަދަ ފުރުސަތެއް ލިބުނު ނަމަވެސް، އޮފިސަރަށް އެހީތެރިވުމުން ލިބުނު ހިތްހަމަޖެހުން މާ ބޮޑު" އެ އޮފިސަރަށް އެހީތެރިވު ގައިދީއަކު ބުންޏެވެ.\nމި ހާދިސާ ހިނގުމާއެކު އެހީތެރިކަން ފޯރުކޮށްދޭފަރަތްތަކުން ވަނީ އެ އޮފިސަރު ހޮސްޕިޓަލަށް ގެންގޮސް ފަރުވާދީފައެވެ. އަދި ހޮސްޕިޓަލުން ކުރިޔަށްގެންދިޔަ ޓެސްޓްތަކުން އެނގުނު ގޮތުގައި އެގޮތަށް ދިމާވީ މީގެ 10 އަހަރު ކުރިން އޭނާ ހަދާފައިވާ ސާޖަރީއެއްގެ ސަބަބުންނެވެ. އަދި އަވަހަށް ފަރުވާ ނުކުރެވުނު ނަމަ އޭނާ ސަލާމަތް ނުވާނެ ކަމަށްވެސް ހޮސްޕިޓަލުން ބުނެފައި ވެއެވެ.\nމިކަމާއި ގުޅިގެން، އެ ގައިދިންގެ ޖަލު ހުކުމުގެ މުއްދަތު ކޯޓުން ކުރުކޮށްދީފައިވާއިރު، އެ އޮފިސަރުގެ އާއިލާއިން ވަނީ އޭނާއަށް އެހީތެރިވި މީހުންނަށް ހަދިޔާ ފޮނުވައި ޝުކުރު އަދާކޮށްފައެވެ.\nފެބުރުއަރީ 22, 2018 05:48


ޖީ.އެސް.ޓީ އަށް ރަޖިސްޓަރީ ކުރުން\nޖީ.އެސް.ޓީ އަށް ރަޖިސްޓަރީ ކުރަން ލާޒިމުވާނީ ކޮން ފަރާތްތަކެއް؟\nޓޫރިޒަމް ދާއިރާގައި މުދަލާއި ޚިދުމަތް ފޯރުވައިދޭ ފަރާތްތައް.\nޓޫރިޒަމް މިނިސްޓްރީއިން ހުއްދަ ލިބިގެން ހިންގާ ޓޫރިސްޓް ރިޒޯޓުތަކާއި، ޓޫރިސްޓް ހޮޓާތަކާއި، ގެސްޓް ހައުސްތަކާއި، ޕްކްނިކް އައިލެންޑްތަކާއި، ޓޫރިސްޓް އުޅަނދުތަކާއި، ޔޮޓް މެރީނާތައް.\nމަތީގައި ބަޔާން ކޮށްފައިވާ ތަންތަނުގައި ޤާއިމު ކޮށްފައިވާ ޑައިވިން ސްކޫލްތަކާއި، ފިހާރަތަކާއި، ސްޕާތަކާއި، ވޯޓާ ސްޕޯޓްސް ފެސިލިޓީތަކާއި، މިނޫންވެސް މިފަދަ ތަންތަން.\nޓޫރިޒަމް މިނިސްޓްރީން ހުއްދަ ލިބިގެން ހިންގާ ދަތުރު ރާވައި ހިންގުމުގެ ޚިދުމަތް ދޭ ފަރާތްތައް.\nދިވެހިރާއްޖެއަށް އަންނަ ބޭރުގެ ޓޫރިސްޓް އުޅަނދުފަހަރުގެ ކަންތަކާ ޙަވާލުވާ އެޖެންޓުން.\nދިވެހިރާއްޖޭގެ އެތެރޭގައި ފޯރުވައިދޭ ވައިގެ ދަތުރުފަތުރުގެ ޚިދުމަތް ދޭ ފަރާތްތައް.\nދިވެހިރާއްޖެއަށް މުދާ އިމްޕޯޓުކުރާ ފަރާތްތައް.\nފާއިތުވި 12 މަސްދުވަހުގެ ތެރޭގައި އެ ފަރާތަކުން ވިއްކި މުދަލާއި ފޯރުވައިދިން ޚިދުމަތްތަކުގެ ޖުމުލަ އަގު 1 މިލިޔަން ރުފިޔާއަށްވުރެ އިތުރުވާ ފަރާތްތައް.\nކުރިއަށް އޮތް 12 މަސްދުވަހުގެ ތެރޭގައި އެ ފަރާތަކުން ވިއްކާނެ މުދަލާއި ފޯރުވައިދޭނެ ޚިދުމަތްތަކުގެ ޖުމުލަ އަގު 1 މިލިޔަން ރުފިޔާއަށްވުރެ އިތުރުވާނެ ކަމަށް އަންދާޒާކުރެވޭ ފަރާތްތައް.\n2. ވިޔަފާރި ޖީ.އެސް.ޓީ އަށް ރަޖިސްޓަރީ ކުރަން ހަދާނީ ކިހިނެއް؟\nވިޔަފާރި ޖީ.އެސް.ޓީ އަށް ރަޖިސްޓަރީވުމުގެ ކުރިން އެ ވިޔަފާރިއެއް މީރާގައި ރަޖިސްޓަރީ ކުރަންވާނެއެވެ. ވިޔަފާރި މިރާގައި ރަޖިސްޓަރީ ކުރުމަށް ހުށަހަޅާނީ MIRA101 ފޯމެވެ. އަދި ޖީ.އެސް.ޓީ އަށް ރަޖިސްޓަރީ ކުރުމަށް ހުށަހަޅާނީ MIRA105 ފޯމެވެ.\nމީރާގައި ވިޔަފާރި ރަޖިސްޓަރީ އަދި ޖީ.އެސް.ޓީ ރަޖިސްޓަރީ ވެފައިވާ ފަރާތަކުން އިތުރު ވިޔަފާރި ހަރަކާތެއް ފަށައިފިކަމުގައި ވާނަމަ މީރާގައި އެ ވިޔަފާރި ހަރަކާތެއް MIRA101 ފޯމު އަދި MIRA105 ފޯމު ބޭނުން ކޮށްގެން ރަޖިސްޓަރީ ކުރަންވާނެއެވެ.\nޖީ.އެސް.ޓީ އަށް ރަޖިސްޓަރީ ވާންޖެހޭނީ ކިހާ ދުވަހެއްގެ ތެރޭގައި؟\nޖީ.އެސް.ޓީ އަށް ރަޖިސްޓަރީ ކުރުމަށް ލާޒިމުވާ ޝަރުޠެއް ހަމަވާތާ މަދުވެގެން 30 ދުވަހުގެ ތެރޭގައި މިރާގައި އެ ވިޔަފާރިއެއް ޖީ.އެސް.ޓީ އަށް ރަޖިސްޓަރީ ކުރަން ޖެހޭނެއެވެ. ޖީ.އެސް.ޓީ ރަޖިސްޓަރީ ކުރުމަށް ލާޒިމުވާ ޝަރުޠުތައް ހަމަނުވާ ފަރާތްތަކަށް އެފަރާތަކުން ބޭނުންނަމަ އަމިއްލައަށް އެދިގެން ރަޖިސްޓަރީ ކުރެވިދާނެއެވެ.\nމިލިޔުމުގައި ހިމެނިފައިވާ މަޢުލޫމާތަކީ، މި މަޢުލޫމާތު ޝާއިޢުކުރެވުނު ވަގުތުގައި ޞައްޙަ މަޢުލޫމާތެކެވެ. އަދި މި މަޢުލޫމާތަކީ ދިވެހިރާއްޖޭގެ ޓެކުހާ ގުޅޭ ތަފުސީލު ރިސާރޗަކާއި އެއްފަދަ ނުވަތަ ދިވެހިރާއްޖޭގެ ޓެކުހާ ބެހޭގޮތުން ދެވޭ ފަންނީ ލަފަޔަކާއި އެއްފަދަ މަޢުލޫމާތެއް ނޫނެވެ.\nހޮޓްލައިން: 1415، ފޯން: 2261 332، ފެކްސް: 6577 331


February mahu Olympus ah "Gohraalhu" aranee\nފެބުރުއަރީ މަހު އޮލިމްޕަހަށް ގޮށްރާޅު އަރަނީ\nދިވެހި ސިނަމާ އަށް ތަފާތު ފިލްމުތައް ގެނެސް އިންގިލާބުގެ ވާރެއެއް އޮއްސާލި، ޑާކްރެއިން އެންޓަޓެއިންމަންޓްގެ ފިލްމެއް އަނެއްކާ ވެސް އަންނަނީ އެވެ. އެ ޕްރޮޑަކްޝަން ހައުސްއިން މިފަހަރު އޮލިމްޕަހަށް މި ގެނެސްދެނީ ވަރުގަދަ ރާޅެކެވެ. ކްރައިމް ތްރިލާ، "ގޮށްރާޅު ރިލީޒް" ކުރާނެ ދުވަސް ދިގު އިންތިޒާރަކަށްފަހު މި އޮތީ ޔަގީންވެފަ އެވެ.\nޑާކްރެއިން އެންޓަޓެއިންމަންޓްގެ، ޕްރޮޑިއުސަރު މުހައްމަދު އަލީ، މޮގާ ދިން ޔަގީން ކަމަކީ، ގޮށްރާޅު އަންނަ ފެބުރުއަރީ ހަތަރެއްގައި ރިލާޒް ކުރާނެކަމެވެ.\nގޮށްރާޅުގެ ކާސްޓުން ހޮވާ ފޮޓޯތައް ސޯޝަލް މީޑިއާ އަށް ހިއްސާކުރި ދުވަހުން ފަށައިގެން ގިނަ ބަޔަކު ތިބީ އެ ފިލްމް ބަލަން އޮލިމްޕަހަށް ވަންނަން ރެޑީގަ އެވެ. ވަރުގަދަ ޓީޒާއެއް ދޫކޮށްލުމަށްފަހު، ބެލުންތެރިންގެ ހިތްވަރު އެލުނީ ފިލްމުގެ ރިލީޒް ކުރާ ދުވަސް މުއްދަތެއް ނެތި ފަސްކޮށްލުމުން އެވެ. އެކަމަކު މޮގާ ބުނި ގޮތޔގައި ރިލީޒް ކުރާ ތާރީހު، ލަސްކުރީ ރާއްޖޭގެ ސިޔާސީ މަޝްރަހު އެދުވަސްވަރު މާ ބޮޑަށް ހަލަބޮލިވީމަ އެވެ. އެކަމަކު މޮގާ ދޭ އުއްމީދަކީ، ފެބުރުއަރީ ހަތަރަކަށް ވުރެ ފިލްމް ލަސްނުވާނެކަމެވެ.\nފެބްރުއަރީ ހަތަރެއްގައި ފިލްމު ރިލީޒް ކުރަން ނިންމާފައިވާއިރުު، މި ފިލްމުގެ ޓިކެޓުތައް އަންނަ މަހުގެ އެކަކުން ފަށައިގެން ވިއްކަން ފަށާނެ އެވެ. ކްރައިމް ތްރިލާ އަކަށް އުފައްދާ "ގޮށްރާޅު"ގެ ލީޑު ރޯލުން ޖުމައްޔިލް ނިމާލް ފެނިގެންދާ މި ފިލްމުގައި މުހިންމު ރޯލުތަކުން ހަސަން އިރުފާން (ޒަކިއްޓެ) އަދި އިސްމާއިލް ރަޝީދު (ކޮޕީ އިއްސެ) ފެންނާނެ އެވެ.\nޑާކްރެއިން އިން އަންނަ އަހަރަށް ތައްޔާރު ކުރަމުންދަނީ ހަމައެކަނި ގޮށްރާޅެއް ނޫނެވެ. ފިލްމު މާމުއި އަކީވެސް އަންނަ އަހަރު ރިލީޒް ކުރަން ހަމަޖެހިފައިވާ ފިލްމެކެވެ. "މާމުއި" ފިލްމްގެ ފޭސްބުކް ޕޭޖްގައި ބުނެފައިވާގޮތުން މި މަހު 17 ގައި އެ ފިލްމުގެ ރަސްމީ، ޕޯސްޓަރު ރިލީޒް ކުރާނެ އެވެ. އަދި ޖެނުއަރީ ފަހެއްގައި ފިލްމުގެ އޮފިޝަލް ޓީޒާވެސް އާންމުންނަށް ދޫކޮށްލާނެ އެވެ.\nފިލްމު މާމުއިގެ ފޭސްބުކްގައި ކޮށްފައިވާ ޕޯސްޓެއް\nޑާކްރެއިން އެންޓަޓެއިންމަންޓުން އުފައްދާ ތަފާތު ފިލްމުތަކަށް ދިވެހިންގެ ތަރުހީބު އޮހެމުންދާކަން އެންމެ ފަހުން ދިން ފިލްމު އެވޯޑްސް ނައިޓްގައި ވަނީ ޔަގީންކޮށްދީފަ އެވެ. މިދިޔަ އަހަރު ބޭއްވި ފިލްމު އެވޯޑްސްގައި 32 ދާއިރާއަކުން އެވޯޑް ދިން އިރު 21 އެވޯޑެއް ގެންދިޔައީ ޑާކްރެއިން އިންނެވެ.


ދަތުރު ވަރުބަލިކަމާއެކު ކުޅުނު ރާއްޖޭގެ ޒުވާން ޓީމު ތަޖިކިސްތާން އަތުން ބަލިވެއްޖެ\nތަޖިކިސްތާނާ ދެކޮޅަށް ކުޅުނު ރާއްޖޭގެ ފުރަތަމަ 11. -ފޮޓޯ: އެފްއޭއެމް/އިބްރާހިމް ފާއިދު\nމިއަދު ފެށި އޭއެފްސީ 19 އަހަރުން ދަށުގެ މުބާރާތުގެ ކޮލިފައިންގައި ރާއްޖޭގެ ޒުވާން ފުޓްބޯޅަ ޓީމު ކުޅުނު ފުރަތަމަ މެޗުގައި މިރޭ ތަޖިކިސްތާން އަތުން ބަލިވެއްޖެ އެވެ. ކޮލިފައިން ބުރުގެ ގްރޫޕް ސީ ގެ މެޗުތައް ބާއްވާ ތަޖިކިސްތާނާ ވާދަކޮށް ރާއްޖޭގެ 19 އަހަރުން ދަށުގެ ޓީމު ބަލިވީ 9-0 އިންނެވެ.\nކޮލިފައިންގެ ގުރޫޕް ސީގައި ރާއްޖެއާއި ތަޖިކިސްތާނުގެ އިތުރުން ދެން ހިމެނެނީ ސީރިއާ އާއި ލެބަނަން އެވެ. ސީރިއާ އާއި ލެބަނަން މިއަދު ބައްދަލުކުރި މެޗް ނިމުނީ 1-1 އިން އެއްވަރުވެގެންނެވެ.\nސާފް ޗެމްޕިއަންޝިޕަށް ފަހު ރާއްޖޭގެ ޒުވާން ޓީމް ނޭޕާލުން ތަޖިކިސްތާނަށް ދާން އިއްޔެ ދަތުރު ފެށިއިރު ޔޫއޭއީ މަގުން ޓީމު ތަޖިކިސްތާނަށް އާދެވުނީ މިއަދުގެ ފަތިހުގެ ވަގުތެއްގައެވެ. މިމަހުގެ 20 އިން 29 އަށް ނޭޕާލުގައި ކުރިޔަށް ގެންދިޔަ 18 އަހަރުން ދަށުގެ ތިންވަނަ މަގާމާއެކު ރާއްޖޭގެ ޓީމް އޭއެފްސީ 19 އަހަރުން ދަށުގެ މުބާރާތުގެ ކޮލިފައިންގެ ފުރަތަމަ މެޗުގައި ތަޖިކިސްތާނާ ވާދަކުރީ ސާފް ޗެމްޕިއަންޝިޕުގައި ބޭނުންކުރި ފުރަތަމަ އެގާރަޔަށް ގެނައި ބޮޑެތި ބަދަލުތަކަކާ އެކުއެވެ.\nތަޖިކިސްތާނާއި ރާއްޖެ ބައްދަލުކުރި މެޗުގެ ތެރެއިން. – ފޮތޯ: އެފްއޭއެމް/އިބްރާހިމް ފާއިދު\nމިރޭގެ ފުރަތަމަ އެގާރައިގައި ފާހަގަ ކޮށްލެވޭ ބޮޑެތި ބަދަލެއް ފެނިގެން ދިޔައިރު ޓީމްގެ ކެޕްޓަން ހަސަން ނަޒީމް (ޗޯޓު) ގެ ބަދަލުގައި ޓީމް ލީޑުކުރީ ޑިފެންޑަރ ހަމްދޫން އަބްދުއް ލަތީފެވެ. އެއް ނަންބަތު ގޯލް ކީޕަރު ހަސަން އަލީފްގެ ބަދަލުގައި މިރޭ ރާއްޖޭގެ ގޯލްބެލެހެއްޓީ މުހައްމަދު ރާއިފް އަބްދުﷲ އެވެ. ޑިފެންޑަރ ހަސަން ލަވްހް އާއި އަހުމަދު ނާހިލް އާއި ސާވީ އިބްރާހީމްގެ އިތުރުން އަހްނަފް ރަޝީދާއި މިޑްފީލްޑަރ އަހްމަދު ސަމާހު ބެންޗުގައި އިންއިރު ފޯވަޑް އަހުމަދު ހުސާމް އާއި އިބްރާހިމް އިމްރާނަށް ވެސް ކޯޗް ޝާޒްލީ މުހައްމަދު ވަނީ ރެސްޓް ދީފައެވެ.\nތަޖިކިސްތާން ޓީމުން ވަނީ މެޗު ފަށައިގެން ވަރަށް ކުރީކޮޅު ރާއްޖޭގެ ޓީމަށް ނުރައްކާ ކުރަން ފަށާފައެވެ. ނަތީޖާއެއްގެ ގޮތުން ހަތަރުވަނަ މިނިޓުގައި އެޓީމުގެ ފުރަތަމަ ގޯލު ޖަހައިދިނީ ޝާރިފްބެކް ރަހްމަތޯވް އެވެ. އެއަށް ފަހު، އެޓީމުގެ ދެވަނަ ލަނޑު މެޗުގެ9ވަނަ މިނިޓުގައި ކާމިޔާބު ކޮށްދިނީ ތަޖިކިސްތާނުގެ ސީނިއާ ގައުމީ ޓީމުގައި ވެސް ހިމެނޭ މަނޫޝާ ސަފަރޯވް އެވެ. އޭގެ ހަތަރު މިނިޓު ފަހުން ތިންވަނަ ގޯލު ކާމިޔާބު ކޮށްދިނީ ޝަހްރޯމް ސަމިޔޭވް އެވެ. ސަމިޔޭވް އަކީ ވެސް ތަޖިކިސްތާން ސީނިއާ ޓީމަށް ހަ މެޗު ކުޅެދީ، ދެގޯލު ޖަހާދީފައިވާ ކުޅުންތެރިޔެކެވެ. މެޗުގެ 21 ވަނަ މިނިޓުގައި ތަޖިކިސްތާނުގެ ހަތަރުވަނަ ލަނޑު ވެސް ޖަހައިދިނީ ސަމިޔޭވް އެވެ.\nހަތަރުވަނަ ލަނޑަށް ފަހު ރާއްޖޭގެ ޓީމުން ވަނީ މިޑްފީލްޑަރ މުހައްމަދު އަފްލާމްގެ ބަދަލުގައި ޑިފެންޑަރ ސާވީ ކުޅެން އަރުވާފައެވެ. ބަދަލަށް ފަހު ރާއްޖޭގެ ޓީމް މަޑުމަޑުން ކުރިޔަށް ޖެހިގެން ކުޅެވޭތޯ މަސައްކަތް ކުރިނަމަވެސް ތަޖިކިސްތާނުގެ އިސްލާމް ޒައިރޯވް ވަނީ 36 ވަނަ މިނިޓުގައާއި 42 ވަނަ މިނިޓުގައި ނަތީޖާ 6-0 އަށް ބަދަލު ކޮށްލާފައެވެ. ފުރަތަމަ ހާފު ނިމެން އެއް މިނިޓަށް ވެފައި ވަނިކޮށް ކޯޗު ވަނީ ފޯވަޑް ޒަޔާން ނަސީރުގެ ބަދަލުގައި ޗޯޓު ކުޅެން އަރުވާފައެވެ.\nދެވަނަ ހާފު ފެށުމާއެކު ސަމިޔޭވް ވަނީ ފުރަތަމަ މިނިޓުގައި އިތުރު ލަނޑެއް ޖަހާ އޭނާގެ ހެޓްރިކް ފުރިހަމަ ކޮށްފައެވެ. ނަމަވެސް ދެވަނަ ހާފުގައި ރާއްޖޭގެ ފަރާތުން ފުރަހަމަ ހާފަށް ވުރެން ބޮޑަށް ކުރިޔަށް ޖެހިގެން ގޯލު ޖަހާނޭ ފުރުސަތުތައް ވަނީ ތަނަވަސް ކޮށްފައެވެ. އަދި ކީޕަރު ރާއިފް ވަނީ ތަޖިކިސްތާނުގެ ގިނަ ހަމަލާތަކެއް ދިފާއު ކޮށްފައެވެ. އެހެން ނަމަވެސް ޗޯޓު އާއި ފޯވަޑް އަހުމަދު ބައްސާމަށް ލިބުނު ފުރުސަތުތަކުގެ ބޭނުން އެންމެ ފުރިހަމަޔަށް ހިފޭގޮތް ވަނީ ނުވެފައެވެ. ތަޖިކިސްތާނުގެ އަށްވަނަ ގޯލަކީ ރާއްޖޭގެ ޑިފެންޑަރެއްގެ އަތުން ބައިކޮޅަށް ވަން ގޯލެކެވެ. މި ގޯލަކީ ތަޖިކިސްތާނުން އުފެއްދި ހަމަލާއެއްގައި ރާއްޖޭގެ ގޯލް ކުރިމައްޗަށް ހުރަސްވި ބޯޅައެއް އިބްރާހީމް ދައިސަމްގެ ފައިގައި ޖެހިފައި ވަން ގޯލެކެވެ. އެޓީމުގެ ނުވަވަނަ ލަނޑު މެޗުގެ ފުރިހަމަ ވަގުތު ހަމަވާން ތިން މިނިޓަށް ވެފައި ވަނިކޮށް ކާމިޔާބު ކޮށްދިނީ ފުރަތަމަ ލަނޑު ވެސް ކާމިޔާބު ކޮށްދިން ރަހްމަތޯވް އެވެ.\nކޮލިފިކޭޝަންގައި ރާއްޖެ ކުޅޭ ދެވަނަ މެޗުގައި އަންނަ ހުކުރު ދުވަހު ބައްދަލުކުރާނީ ސީރިޔާއާ ދެކޮޅަށެވެ. މިމެޗް ފެށުމަށް ހަމަޖެހިފައި ވަނީ ހުކުރު ދުވަހު ރާއްޖެ ގަޑިން ހަވީރު4ޖަހާއިރު އެވެ.\nރާއްޖެ – ތަޖިކިސްތާން މެޗުގެ ފުރަތަމަ 11:\nމުހައްމަދު ރާއިފް ޢަބްދުﷲ (ގޯލްކީޕަރ)\nއަހުމަދު ރަސްލާން ހަމީދު\nހަމްދޫން އަބްދުލް ލަތީފް (ކެޕްޓަން)\nމުހައްމަދު އަފްލާމް އަލީ\nމުހައްމަދު ފައިހާން އިމްރާން\nޒުވާން ގައުމީ ފުޓްބޯޅަ ޓީމް\nފައިނަލް ސްކޮޑާއެކު ޒުވާން ޓީމް މާދަމާ ސައުދީ އަށް ސެމީ ފައިނަލުގައި އިންޑިއާ އަތުން ރާއްޖޭގެ ޒުވާން ޓީމް ބަލިވެއްޖެ ރާއްޖޭގެ ޒުވާން ޓީމް ސާފް ޗެމްޕިއަންޝިޕްގެ ތިން ވަނަ ހޯދައިފި


Dhivehi bahun Modi tweet kurahvai, samaalukan hoadhahvaifi\nދިވެހި ބަހުން މޯދީ ޓްވީޓް ކުރައްވައި ސަމާލުކަން ހޯއްދަވައިފި\nއިންޑިއާގެ ބޮޑު ވަޒީރު ނަރެންދުރަ މޯދީ --\nއިންޑިއާގެ ބޮޑު ވަޒީރު، ނަރެންދުރަ މޯދީ ތާނަ އަކުރުން ލިޔުއްވައި މިއަދު ޓްވީޓެއް ކުރައްވައިފި އެވެ. އެ ޓްވީޓް މޯދީ ކުރެއްވީ އިންޑިއާގެ މިނިވަން ކަމުގެ ބާނީ މަހާތްމާ ގާންދީގެ 150 ވަނަ އުފަން ދުވަހުގެ މުނާސަބަތުގައި އިންޑިއާ ސަރުކާރުން ނެރުނު ލަވަޔަކާ ގުޅުވައިފަ އެވެ.\nއިންޑިއާގެ ފޮރިން އެފެއާޒް ނެރެފައިވާ ބަޔާނުގައިވާ ގޮތުގައި ގާންދީގެ އުފަން ދުވަހާ ދިމާކޮށް މި އަހަރު ނެރެފައިވާ ލަވައަކީ ގާންދީއަށް އެންމެ ކަމުދާ ބަޖަން ކަމުގައިވާ "ވައިޝްނަވް ޖާން ތޯ"އަށް ތައްޔާރުކޮށްފައިވާ ލަވައެކެވެ.\nފަސް މިނެޓްގެ ދިގު އެ ލަވައިގައި 124 ގައުމެއްގެ އާޓިސްޓުން ފެނިގެންދެ އެވެ. އޭގެ ތެރޭގައި ރާއްޖެ ވެސް ހިމެނެ އެވެ. ރާއްޖޭގެ މަންޒަރުތައް ވެސް އެ ލަވައިގައި ދައްކުވައިދޭއިރު ރާއްޖެ ތަމްސީލްކޮށް އެ ލަވަ ކިޔުމުގައި ބައިވެރިވެފައިވަނީ މުހައްމަދު ޝާހިދު އާއި މަރިޔަމް ވަހީދާ އެވެ.\nފަސް މިނެޓްގެ މެޑެލީ ލަވައިގެ އިތުރުން ވަކިވަކި ގައުމުތަކުގެ އާޓިސްޓުންގެ "ވައިޝްނަވް ޖާން ތޯ" ލަވަ ވެސް ވަނީ އިންޑިއާއިން ތައްޔާރުކޮށްފަ އެވެ. ރާއްޖޭގެ ދެ އާޓިސްޓުންގެ އެކަނި ފެންނަ ލަވައެއް ވެސް މިހާރު ވަނީ ނެރެފަ އެވެ. އެ ލަވަތައް އިންޑިއާގެ އެކްސްޓާނަލް އެފެއާޒް މިނިސްޓްރީގެ ޔޫޓިއުޕް ޕޭޖަށް ވަނީ އަޕްލޯޑްކޮށްފަ އެވެ.\nމޯދީ މިއަދު ދިވެހިން ކުރެއްވި ޓްވީޓްގައި ވިދާޅުވީ ގާންދީގެ ސުލްހައިގެ ފަލްސަފާ އާއި ދެމެހެއްޓެނިވި ތަރައްގީ އަދި ސާފުތާހިރުކަމުގެ ހަރަކާތް ރާއްޖޭގެ ދިރިއުޅުމުގެ ވައްޓަފާޅި ދައްކުވައިދޭ ކަމަށެވެ.\nތާނަ އަކުރު ބޭނުންކޮށްގެން ޓްވީޓް ކުރެއްވުމުގެ ކުރިން ލެޓިން ބޭނުންކޮށްގެން ދިވެހިން އެހެން ޓްވީޓެއް މޯދީ ކުރައްވާފައިވެ އެވެ. އެއީ ރާއްޖޭގެ އެ ދެ އާޓިސްޓުން ތައާރަފްކޮށްދެއްވުމަށް ކުރެއްވި ޓްވީޓެކެވެ.\nމޯދީ ވަނީ އެ ލަވައިގައި ދެން ލަވަ ކިޔާފައިވާ އެހެން ގައުމުތަކުގެ އާޓިސްޓުން ތައާރަފްކޮށް ދެއްވުމުގެ ގޮތުން ވެސް އެކި ގައުމުތަކުގެ ބަހުން ޓްވީޓް ކުރައްވާފަ އެވެ. ނަމަވެސް އެންމެ ބޮޑު ސަމާލު ކަމެއް ލިބިގެން ގޮސްފައިވަނީ މޯދީ ތާނަ އަކުރުން ކުރައްވާފައިވާ ޓްވީޓަށެވެ.\nއިންޑިޔާގެ ބޮޑުވަޒީރު މޯދީ އިންޑިއާ\nޑިމޮކްރަސީގައި އިންޑިއާގެ ކާމިޔާބަކީ ނަމޫނާއެއް\nރައީސް ސޯލިހަށް އިންޑިއާގެ އެހީތެރިކަން ލިބޭނެ: މޯދީ\n"ރާއްޖެ އޮންނާނީ އިންޑިއާގެ އެކުވެރިއެއްގެ ގޮތުގައި"


ގާޒީ ހައިލަމް ރައީސް ޔާމީންގެ ވަކީލަށް: ބަޔާން ކިޔުއްވާ ގޮތުން ޚުތުބާއެއް ހެން ހީވަނީ، ނުވަތަ ޑްރާމާއެއް ކުޅުއްވާހެންވެސް ހީވޭ! | | Sangu News\nގާޒީ ހައިލަމް ރައީސް ޔާމީންގެ ވަކީލަށް: ބަޔާން ކިޔުއްވާ ގޮތުން ޚުތުބާއެއް ހެން ހީވަނީ، ނުވަތަ ޑްރާމާއެއް ކުޅުއްވާހެންވެސް ހީވޭ!\n25 ސެޕްޓެމްބަރ 2019 - 11:18\nމިއަދުގެ އަޑުއެހުމުގައި އާސިފް އަދި ހައިލަމް: ހުލާސާ ބަޔާން ހުށަހެޅުއްވި ގޮތުން ހައިލަމް ވަނީ އާސިފަށް ނަސޭހަތްތެރި ވެފައި\nކުރީގެ ރައީސް އަބްދުﷲ ޔާމީންގެ މައްޗަށް ހިންގާ މަނީ ލޯންޑަރިންގެ ދައުވާގެ ޝަރީއަތުގެ މަޖިލީހުގައި، ރައީސް ޔާމިންގެ ވަކީލު އާދަމް އާސިފް ގެންގުޅުއްވި ރާގުގެ ގޮތުން، އެއީ ޚުތުބާއެއްތޯ ނުވަތަ ޑްރާމާއެއްތޯ ސުވާލު ކުރައްވާ އެގޮތަށް ޝަރީއަތުގެ މަޖިލީހުގައި ކަންތައް ނުކުރެއްވުމަށް ރައީސް ޔާމީންގެ ވަކީލުންގެ ޓީމަށް އިސްގާޒީ އަހުމަދު ހައިލަމް އަންގަވައިފިއެވެ.\nކުރީގެ ރައީސް އަބްދުﷲ ޔާމީން އަބްދުލްގައްޔޫމްގެ މައްޗަށް ކުރާ މަނީ ލޯންޑިރިންގެ ދައުވާގެ ޝަރީއަތުގެ ފަސް ވަނަ އަޑުއެހުން ބުދަ ދުވަހު ކްރިމިނަލް ކޯޓުގައި ވަނީ ބާއްވާފައެވެ.\nއަޑުއެހުމުގައި ރައީސް ޔާމީންގެ ވަކީލް އާދަމް އާސިފް ބަޔާން ހުށަހެޅުއްވި އިރު ގެންގުޅުއްވި ރާގުގެ ގޮތުން، ޚުތުބާއެއް ދެއްވަނީހެންވެސް ބައެއް ފަހަރު ހީވާ ކަމަށް ވިދާޅުވެ އެ ރާގު ބަދަލުކުރެއްވުމަށް އިސް ގާޒީ އަހްމަދު ހައިލަމް އެންގެވިއެވެ. ދައުލަތުގެ ފަރާތުން ހުށަހަޅާފައިވާ ކިތާބީ ހެއްކާއި ގުޅޭގޮތުން އެންމެ ފުރަތަމަ ބާޔާން އިއްވާފައިވަނީ ވަކީލްގެ ޓީމްގެ ތެރޭގައި ހިމެނިވަޑައިގަންނަވާ އަލީ ޝާހުއެވެ. ނަމަވެސް، ބަޔާން ދިގުކަމުން ވަކި ހިސާބަކުން ޚުލާސާ ބަޔާން އިއްވުމަށް އާސިފްއާއި ހަވާލު ކުރެއްވުމުން އޭނާ ބަޔާން އިއްވަމުންދިޔައީ އަޑާއި ރާގު ބަދަލުކޮށްގެންނެވެ. ޚުތުބާ ކިޔާ ރާގާއި އެއް ރާގަކަށް ބާޔާން ކިޔުއްވަމުން ގެންދަވަނިކޮށް ގާޒީ ހައިލަމް ވަނީ އެކަން ހުއްޓުވާ ވަކި ރާގަކަށް ބަޔާން އިއްވަނީ ކީއްވެގެންތޯ ސުވާލު ކުރައްވާފައެވެ.\n"ވަކީލު، ތަންކޮޅެއް ރަނގަޅަށް ހަމަ ބަޔާން ވިދާޅުވެދެއްވާ. ވަކީލަކީ އަލަށް ވަޑައިގަންނަވާ ބޭފުޅެއް ނޫނެއް ނޫން ތޯ. ޚުތުބާއެއް ވިދާޅުވަނީ އެއް ނޫނެއް ނޫންތޯ. ވަކީލު އަލީ ޝާހުވެސް އަދި ދައުލަތުގެ ވަކީލުންވެސް ބަޔާން އެ ހުށަހެޅުއްވީ. ވަކީލަކީ އަލަށް ކްރިމިނަލް ކޯޓަށް ވަޑައިގަންނަވާ ބޭފުޅެއް ނޫން." ހައިލަމް ވިދާޅުވިއެވެ.\nމާފަށް އެދިވަޑައިގަތުމަށްފަހު، ރައީސް ޔާމީންގެ ވަކީލް ވިދާޅުވީ އެއީ އޭނާގެ އަޑުގެ ސަބަބުން ހީވާ ހީވުމެއް ކަމަށެވެ. ނަމަވެސް، ގާޒީ ވަނީ އެއީ އަޑުގެ ކަމެއް ނޫން ކަމަށާއި، އާސިފަކީ އަލަށް ކްރިމިނަލް ކޯޓުގައި ވަކާލާތު ކުރައްވާ ބޭފުޅެއް ނޫން ކަމަށް ވިދާޅުވެފައެވެ. އަދި ޝަރީއަތެއްގެ މަޖިލީހުގައި ޚުލާސާ ބަޔާން އިއްވާ އެއީ ފުރަތަމަ ފަހަރު ނޫންކަން ވެސް ހައިލަމް ފާހަގަކުރެއްވިއެވެ. ދެވަނަ ފަހަރަށް މާފަށް އެދިވަޑައިގަތުމަށްފަހު، އާސިފް ވިދާޅުވީ "ތަންކޮޅެއް އަޑު ދަށް" ކުރުމަށްފަހު ބަޔާން އިއްވަމުން ގެންދަވާނެ ކަމަށެވެ. ނަމަވެސް، ގާޒީ ހައިލަމް ވަނީ އޭނާ އެއްގޮތަކަށް ވެސް ފާހަގަކުރަނީ އަޑުގެ ވާހަކައެއް ނޫން ކަމަށް ވިދާޅުވެފައެވެ. ރައީސް ޔާމީންގެ ވަކީލުންގެ ޓީމުގެ އެހެން ބޭފުޅަކުވެސް ބަޔާން އިއްވި ކަމަށާއި، އަދި ދައުލަތުގެ ވަކީލްވެސް ބަޔާން އިއްވިއިރު އެފަދަ ކަމެއް ނެތްކަމަށް ހައިލަމް ވިދާޅުވިއެވެ. ހައިލަމް ވަނީ ބައެއް ފަހަރަށް ހުތުބާއެއް ވިދާޅުވާހެން ވެސް ހީވާކަމަށެވެ. އަދި ބައެއް ފަހަރަށް އާސިފް އެ ކުޅުއްވަނީ ޑްރާމާއެއްހެން ހީވާކަމަށްވެސް އިސް ގާޒީ ވިދާޅުވިއެވެ. އެހެން ކަމުން، ޚުލާސާ ބަޔާން ރީއްޗަށް ވިދާޅުވުމަށް ހައިލަމް އާސިފްއަށް ވަނީ އިލްތިމާސް ކުރައްވާފައެެވެ.\n"އަޑެއްގެ ވާހަކައެއް ނޫން ޝަރީއަތުން މި ދެންނެވީކީއެއް. ރާގުވެސް ތި ގެންގުޅުއްވާ ގޮތުން ޚުތުބާއެއް ވިދާޅުވަނީހެންވެސް އެބަ ހީވެ. ޑްރާމާއެއް ކުޅުއްވަނީހެންވެސް ހީވޭ. އެހެން ވީމަ، އެހެން ނަހައްދަވާ" ހައިލަމް ވިދާޅުވިއެވެ.\nގާޒީ މިގޮތަށް ވިދާޅުވުމުން އާސިފް ވަނީ މާފަށް އެދިވަޑައިގެން، އަނެއްކާވެސް ހަމަ އެ ރާގުގައި ބަޔާން ކުރިޔަށް ގެންދަވާފައެވެ. މީގެ ކުރީގެ އަޑުއެހުންތަކުގައި ވެސް އާސިފް ވާހަކަ ދެއްކެވި އިރު، މައްސަލައިގެ ބޭރުން އެކި ވާހަކަތައް ދައްކަވައި، މަޒާޖީ ގޮތަކަށް ވާހަކަ ދައްކަވަން މަސައްކަތް ކުރައްވާފައިިވެއެވެ. އެގޮތުން ބުދަ ދުވަހުވެސް، މައުޟޫއިން ބޭރުން ވާހަކަ ދައްކަވާ، ކުރީ ޝަރީއަތުގައި ދެއްކެވި ވާހަކަތައް ފެއްޓެވުމުން ގާޒީ ހައިލަމް ވަނީ އެއީ މީގެ ކުރިން ފާހަގަކޮށްފައިވާކަމެއް ކަމަށް ވިދާޅުވެފައެވެ.


މިރޭ ފަތިހު ކޮޕާ އެމެރިކާ ފައިނަލް: ބްރެޒިލްއާއި އާޖެންޓީނާ އަދި މެސީއާއި ނޭމާގެ ބައްދަލުވުމެއް | Sandhaanu\nމިރޭ ފަތިހު ކޮޕާ އެމެރިކާ ފައިނަލް: ބްރެޒިލްއާއި އާޖެންޓީނާ އަދި މެސީއާއި ނޭމާގެ ބައްދަލުވުމެއް\nކޮޕަ އެމެރިކާ ފައިނަލްގައި މިރޭ ފަތިހު ބައްދަލުކުރާނީ ދުނިޔޭގެ ފުޓްބޯޅައިގެ ބޮޑު ދެބާރު ކަމަށްވާ ބްރެޒިލްއާއި އާޖެންޓީނާއެވެ. ބްރެޒިލްގެ މަރަކާނާ ސްޓޭޑިއަމްގައި ކުޅޭ ވަރުގަދަ މެޗު ފަށާނީ ރާއްޖޭގެ ގަޑިން މިރޭ ފަތިހު 5.00ގައެވެ.\nދުނިޔޭގެ ފުޓްބޯޅައިގައި މި ވަގުތު އެންމެ މަޝްހޫރު އަދި އެންމެ މަގުބޫލު ދެ ތަރިން ތިބީ އާޖެންޓީނާއާއި ބްރެޒިލްގައެވެ. އެއީ އާޖެންޓީނާގެ ލިއޮނަލް މެސީއާއި ބްރެޒިލްގެ ނޭމާއެވެ.\nބްރެޒިލްއަކީ އެންމެ ފަހުން ބޭއްވި ކޮޕަ އެމެރިކާގެ ޗެމްޕިއަން އަދި އެންމެ ފަހުން ބޭއްވި އޮލިމްޕިކްސްގެ ވެސް ޗެމްޕިއަނުންނެވެ.\nއާޖެންޓީނާ މުބާރާތެއްގެ ފައިނަލް ނުކުޅޭތާ 8 އަހަރު ވެއްޖެއެވެ.\nމެސީއާއި ނޭމާއަކީ އެއްދުވަސްވަރެއްގައި އެއްޓީމަކަށް ކުޅެފައިވާ ދެ އެކުވެރިންނެވެ. އެ ދެ މީހުން ބާސެލޯނާއަށް ކުޅުނު ދުވަސްވަރަކީ ބާސެލޯނާގެ ފޯވާޑު ލައިން އެންމެ ނުރައްކާތެރި އެއްދުވަސްވަރެވެ. މިރޭ ފަތިހު އެ ދެމީހުން ކުޅޭނީ ފުޓުބޯޅައިގައި އިންތިހާއަށް ވާދަވެރި ދެ ގައުމަށެވެ. ދެ ޓީމަށެވެ. އެމީހެއްގެ ގައުމަށް ކޮޕާ އެމެރިކާ ހޯދައިދިނުމަށެވެ. އެންމެ ގިނަ ހަމަލާދީ ބިމަށް ތިރިކުރާނީ ވެސް މި ދެކުޅުންތެރިންނެވެ. އަދި އެންމެ މޮޅަށް ކޮއްޓައި ބޯޅައާއިގެން ދުވާނީ ވެސް މި ދެކުޅުންތެރިންނެވެ. އަދި އެންމެ ގިނަ ބައެއްގެ، އެތައް މިލިއަން ބައެއްގެ ނަޒަރު އަމާޒުވާނީ ވެސް އެ ދެކުޅުންތެރިންގެ ހަރަކާތްތަކަށެވެ.\nމެސީ އާޖެންޓީނާއަށް ކުޅޭއިރަށްވުރެ ބޮޑަށް މޮޅީ ބާސެލޯނާއަށް ކުޅޭއިރު\nއެއްފަހަރަކު އާޖެންޓީނާ ކޮޕާ އެމެރިކާގައި ކުޅުނު މެޗެއް އެއްވަރުވެ ނަތީޖާ ނެރެން ޕެނަލްޓީ ޖަހަމުން ގޮސް މެސީއާ ޖެހުމުން އޭނާ ޖެހި ޕެނަލްޓީ ދިއައީ ހުރަސް ދަނޑި މަތިން ބޭރަށެވެ. އެކަމާ ގުޅިގެން މެސީއަށް އާޖެންޓީނާ މީހުން ވަރަށް ބޮޑަށް ފާޑުކިޔައި ޖެއްސުންކޮށްހެދިއެވެ. އެކަމުގެ ހިތާމަޔާއި ކަންބޮޑުވުމުގެތެރޭގައި ގައުމީ ޓީމަށް ކުޅުން ހުއްޓާލަން މެސީ ނިންމައި އެކަން އިއުލާންކުރިއެވެ. ނަމަވެސް ފަހުން އޭނާގެ ނިންމުން ބަދަލުކޮށް ގައުމީ ޓީމަށް އަލުން ކުޅެން ފެށީ އެތައް މިލިއަން ބައެއްގެ އެދުމާއި އާދޭހަށް އިޖާބަ ދިނުމުގެ ގޮތުންނެވެ.\nގަބޫލުކުރަން ޖެހޭ ހަގީގަތަކީ މެސީ ކްލަބް ލެވެލްގައި ބާސާއަށް ކުޅޭ އިރު ދައްކާ ފަދަ މޮޅު ކުޅުމެއް ގައުމީ ޓީމަށް ކުޅޭއިރު ދެއްކޭގޮތް ނުވުމެވެ. އެކަމާހެދި އޭނާއަށް އަބަދުވެސް މީޑިއާއާއި ބެލުންތެރީންގެ ފާޑުކިއުންތައް އަމާޒުވެއެވެ. އުމުރުން 34 އަހަރުގެ މެސީގެ ހަޔާތުގައި އޭނާއަށް ކޮޕާ އެމެރިކާގެ މުބާރާތެއްގައި ކުޅެވޭނެ އެންމެ ފަހު ފަހަރަކީ ފަތިހު ކުޅޭ މެޗު ކަމަށް ވުމަކީ ވެސް އެކަށީގެންވަ ކަމެކެވެ. އެހެންވެ ތާރީޚީ ކުޅުމެއް ކުޅެ އާޖެންޓީނާއަށް ތަށި ހޯދައިދޭން މެސީ ވަރަށް ބޮޑަށް ބޭނުންވާނެއެވެ. އެއީ އޭނާގެ ހަޔާތުގައި ގައުމީ ޓީމަށް ކޮށްދެވޭ ވަރަށް ބޮޑު ޚިދުމަތަކަށް ވެސް ވާނެއެވެ.\nމެސީ ވަނީ މި އަހަރުގެ ކޮޕާ އެމެރިކާގައި ފައިނަލަށް ދަތުރުކުރި މަގުމަތީގައި މޮޅުކުޅުމެއް ދައްކާފައެވެ. ދުނިޔޭގެ އެންމެ މޮޅު ކުޅުންތެރިޔާގެ މަގާމު ހަ ފަހަރު ހޯދާފައިވާ މެސީ މި ފަހަރު ކޮޕާ އެމެރިކާގައި ލަނޑު ޖަހައި ލަނޑު ޖެހުމަށް އެހީތެރިވެފައި ވެއެވެ.\nމެސީ ފިޔަވައި ޓީމުގައި ތިބި އެންމެ މަޝްހޫރު ދެކުޅުންތެރީންކަމަށްވާ ސާޖިއޯ އަގްއޭރޯ އާއި ޑި މާރިއާ ގަދަ 11 ގައި ހިމެނިގެން ދަނޑަށް އެރުމުގެ ބަދަލުގައި އިށީދެ ތިބެނީ ދަނޑު ބޭރުގައި ކޮޅުފިލާ ގޮނޑީގައެވެ. ޓީމުން ފެންނަނީ ތާޒާ އައު މޫނު ތަކެކެވެ. އެއީ އަހަރު ދުވަސް ފަހުން ފެށޭ ވޯލްޑްކަމަށް ވަރުގަދަ ޒުވާން ޓީމެއް އުފެއްދުމުގެ ގޮތުން ކޯޗު ގެންގުޅޭ ހިކުމަތެއްކަމަށް ފެނެއެވެ. އުމުރުން ގިނަ ދުވަސްވީ ތަރިންގެ ވިދުން ފަނޑުވާނެއެވެ. ނެރެވޭ ހިތްވަރު ދަށްވާނެއެވެ. ސްޕީޑުވެސް ދަށްވާނެއެވެ.\nމެސީ މިހާރު ކުޅެމުންދަނީ އަމިއްލަ އެދުމަށްވުރެ ޓީމަށް ފައިދާ ހުރި ކުޅުމެއް\nމެސީއާ އަޅައި ކިޔާއިރު އުމުރުން 29 އަހަރު ވީ ނޭމާއަށް ފުޓުބޯޅައިން ބްރެޒިލްއަށް ކާމިޔާބީ ތަކެއް ހޯދައިދޭން އަދި ވަގުތު އެބައޮތެވެ. ގައުމީ ޓީމަށް ރޮނާލްޑޯ ޖެހި ލަނޑުގެ އަދަދާ ހަމަކުރަން ނޭމާ ޖަހަން ޖެހެނީ އެންމެ ފަސް ލަނޑެވެ. އެ ރެކޯޑު އޭނާއަށް މުގުރާލެވޭނެ ކަމާމެދު ޝައްކެއް ނެތެވެ. ލަނޑު ޖެހުމުގައި އިންތިހާއަށް އަމިއްލަ އެދުން ބޮޑު ނޭމާ މިފަހަރު ކޮޕާ އެމެރިކާގައި ކުޅެމުންދަނީ އަމިއްލަ އެދުމެއްނެތި ޓީމު މޮޅުކޮށް ދިނުމަށެވެ.\nނޭމާ އެންމެ ފަހުން އާޖެންޓީނާއާ ދެކޮޅަށް ކުޅުނީ ވޯލްޑްކަޕް ކޮލިފައިންގައި 2016 ގައެވެ. އެ މެޗުގައި އޭނާ ވަނީ އާދަޔާ ޚިލާފު މޮޅު ކުޅުމެއް ދައްކާފައެވެ. ލަނޑެއް ޖަހައި ލަނޑެއް ޖެހުމަށް އޭނާ އެހީތެރިވިއެވެ. އާޖެންޓީނާއާ ދެކޮޅަށް ނޭމާ ކުޅުނު 10 މެޗުގައި އޭނާ ތިން ލަނޑުޖަހައި ހަތަރު ލަނޑު ޖެހުމަށް އެހީތެރިވެފައިވެއެވެ.\nބްރެޒިލް ކޮޕާ އެމެރިކާގައި އެންމެ ފަހު ފަހަރެކޭ އެއް ގޮތަށް މި ފަހަރުވެސް ދައްކަމުންދަނީ ގުޅިގެން ކުޅޭ ހަލުއި މޮޅު ކުޅުމެކެވެ. ކޮޕާ އެމެރިކާގައި ބްރެޒިލް މިހާތަނަށް ކުޅުނު މެޗުތަކުގެ ނަތީޖާއަށް ބަލާއިރު ހަނި ތަފާތަކުން ނަމަވެސް މޮޅުވެ ގައުމުގެ މީހުންގެ ތަރުހީބާއި ކުޅުންތެރީންގެ ހިތްވަރާއެކު ތަށި ގައުމުގައި ބެހެއްޓުމުގެ އުއްމީދު ވަރަށް ބޮޑެވެ.\nކޮޕަ އެމެރިކާގެ ތިން ވަނަ ހޮވުމަށް ކުޅުނު މެޗު ޕެރޫއާ ބައްދަލުކޮށް ކޮލަމްބިއާ ރޭ ފަތިހު ކާމިޔަބު ކުރީ 2-3 ލަނޑުންނެވެ.\nމިރޭ ފަތިހު ކޮޕާ އެމެރިކާގެ ފައިލް މެޗެވެ. މާދަމާރޭ ޔޫރޯ ފުޓްބޯޅަ މުބާރާތުގެ ފައިނަލް މެޗެވެ. މިއީ ބެލުންތެރިންނަށް މި އަހަރު ފެންނާނެ އެންމެ މޮޅު ދެމެޗަށް ވާނެއެވެ.


Thuhumathuthakaa eku Foreign Minister "gehlihje"\nތުހުމަތުތައް ފެންމަތިވުމާ އެކު ފޮރިން މިނިސްޓަރު "ގެއްލިއްޖެ"\nފޮރިން މިނިސްޓަރު ޑރ. މުހައްމަދު އާސިމް-- އަވަސް ފައިލް ފޮޓޯ\nފޮރިން މިނިސްޓްރީގެ މުވައްޒަފުންތަކަކަށް ޖިންސީ ފުރައްސާރަކުރި ކަމުގެ ތުހުމަތުތައް އަމާޒުވެފައިވާ ފޮރިން މިނިސްޓަރު ޑރ. މުހައްމަދު އާސިމް މިހާތަނަށް އެއްވެސް އެއްޗެއް ވިދާޅުވެފައި ނުވާއިރު، އެ މަނިކުފާނު އޮފީހަށް ވެސް ވަޑައިނުގަންނަވާކަމަށް އެ މިނިސްޓްރީގެ އިސް އޮފިޝަލަކު ވިދާޅުވެއްޖެ އެވެ.\nމިނިސްޓްރީގެ ސީނިއާ މުވައްޒަފަކު މީގެ ކުރިން ބުނެފައިވާ ގޮތުގައި މިނިސްޓަރު އާސިމް ވަނީ މިނިސްޓްރީގެ ތިން އަންހެން މުވައްޒަފަކަށް ޖިންސީ ފުރައްސާރަކޮށްފަ އެވެ. އެގޮތުން އެއް އަންހެން ކުއްޖެއްގެ ޖިންސީ ގުނަންތަކުގައި ހިފާ އަދި އަނެއް ދެ މުވައްޒަފުންގެ އަތުގައި ހިފައި، ފިތައި ހެދި ކަމަށް ވެސް ވަނީ ތުހުމަތުކޮށްފަ އެވެ.\nއެކަމާއި ގުޅިގެން، މިނިސްޓްރީގެ އިސް ވެރިން ހިމެނޭގޮތަށް ޑރ. އާސިމް އިސްތިއުފާ ދެއްވުމަށް އެދެމުންދާއިރު، އެ މަނިކުފާނު އެކަމަށް ވެސް އެއްވެސް އެއްޗެއް ވިދާޅެއްނުވެ އެވެ.\nމިއަދު "އަވަސް" އާ ވާހަކަ ދެއްކި މިނިސްޓްރީ އިސް އޮފިޝަލަކު ވިދާޅުވީ، މި ހަފްތާގައި މިނިސްޓަރު އެއްވެސް ގޮތަކަށް އޮފީހަށް ވަޑައިނުގަންނަވާ ކަމަށެވެ.\n"އޮފީހަށް ވަޑައިނުގަންނަވަނީ އެކަންޏެއް ނޫން، އެއްވެސް މީހަކަށް މިނިސްޓަރާއި ނުވެސް ގުޅޭ، ފޯނަށްވެސް މެސެޖަކަށް ވެސް ޖަވާބެއް ނުދެއްވާ،" އެ އޮފިޝަލު ވިދާޅުވި އެވެ.\nމި މައްސަލަ ސަރުކާރުގެ ސަމާލުކަމަށް ގެނައުމަށް މިނިސްޓްރީގެ މުވައްޒަފުންތަކެއް މަސައްކަތް ކުރެއްވިކަމަށް ވެސް ވަނީ ހާމަވެފަ އެވެ.\nމިގޮތުން، ބަންޑާރަ ނައިބު މުހައްމަދު އަނިލްގެ އިތުރުން، ފިޝަރީޒް މިނިސްޓަރު ޑރ. މުހައްމަދު ޝައިނީ، ރައީސް އޮފީހުގެ ލީގަލް އެފެއާޒް މިނިސްޓަރު އައިޝަތު އާޒިމާ ޝަކޫރުގެ ސަމާލުކަމަށް މި މައްސަލަ ގެންދެވި، ރައީސް އަބްދުﷲ ޔާމީން އަބްދުލް ގައްޔޫމްގެ އަރިހަށްވެސް އެ މައްސަލަ ގެންދެވުނެވެ.\nނަމަވެސް، އެކަމާއި ގުޅިގެން ސަރުކާރުން އެއްވެސް ފިޔަވަޅެއް އަޅާފައި ނުވާއިރު، މިހާތަނަށް ރައީސް އޮފީހުން ވެސް އެއްވެސް އެއްޗެއް ވިދާޅުވެފައެއް ނުވެ އެވެ.\nމިހާރު އެ މައްސަލަ ފޮރިން މިނިސްޓްރީގެ ކޮމިޓީއެއްގެ އިތުރުން ޖެންޑާ މިނިސްޓްރީން ވެސް އެ މައްސަލަ ބަލަމުން އަންނަ ކަމަށްވެ އެވެ.\nސިވިލްސާވިސް ކޮމިޝަން ފޮރިން މިނިސްޓްރީ ޑރ. މުހައްމަދު އާސިމް\nވަޒީރުގެ ސަލާމަކުން ފެށުނު ފުރައްސާރަ، މުވައްޒަފުގެ ދުލުން!\nއާސިމް މައްސަލަ އެންމެ ފަހުން ފުލުހުން ބަލަން ފަށައިފި\nފޮރިން މިނިސްޓްރީގެ ޕީއެސް އަކަށް ޝިފާނާ


SunOnline: Relegate vee goal line technology ge sababun: Bournmouth\nރެލިގޭޓްވީ ގޯލް ލައިން ޓެކްނޮލޮޖީގެ ސަބަބުން: ބޯންމައުތު\nޢަބްދުﷲ އައިމަން 29 Jul 2020, 11:16\nއިނގިރޭސި ޕްރިމިއާ ލީގުން މިފަަހަރު ރެލިގޭޓްވި ބޯންމައުތް ކުޅުނު މެޗެއްގެ ތެރެއިން ---\nއިނގިރޭސި ޕްރިމިއާ ލީގުގައި އެސްޓަން ވިލާއާއި ޝެފީލްޑް ޔުނައިޓެޑް ބައްދަލު ކުރި މެޗުގައި ގޯލް ލައިން ޓެކްނޮލޮޖީ މައްސަލަ ޖެހިފައި ހުރުމުގެ ބަހަނާ ދައްކާ ބޯންމައުތުން ކޯޓަށް މައްސަލަ ލުމަށް މަޝްވަރާ ކޮށްފި އެވެ.\nއެސްޓަންވިލާއާއި ޝެފީލްޑް ބައްދަލު ކުރި މެޗު 0-0 ގެ ނަތީޖާއަކުން ނިމުނު އިރު ޝެފީލްޑުން މެޗުގެ ތެރޭގައި އުފެއްދި ހަމަލާއެއް ވަނީ އެސްޓަން ވިލާގެ ގޯލުގެ ރޮނގުން އެތެރެ ވެފަ އެވެ. ސްޓޭޑިއަމުގައި ހުރި ކެމެރާތަކުންވެސް އެކަން ދައްކާފައިވާ އިރު ރެފްރީ ނިންމީ އެއީ ގޯލެއް ނޫން ކަމަށެވެ.\nއެ މެޗުގެ ނަތީޖާގެ ސަބަބުން އެސްޓަން ވިލާ ރެލިގޭޝަނުން ސަލާމަތްވި އިރު އެ ޓީމުގެ ފަހަތުގައި އެއް ޕޮއިންޓް މަދުން ލިބިގެން ބޯންމައުތް ވަނީ ޗެމްޕިއަންޝިޕަށް ރެލިގޭޓްވެފަ އެވެ. ބޯންމައުތުން ބުނީ އެސްޓަންވިލާ މެޗުގައި ގޯލްލައިން ޓެކްނޮލޮޖީ މަސައްކަތް ނުކުރުމަކީ އެ ޓީމު ރެލިގޭޝަނަށް ދާން ޖެހުނު ސަބަބެއް ކަމަށެވެ.\nއެކަމާ ގުޅިގެން ޕްރިމިއާ ލީގާ ދެކޮޅަށް މައްސަލަ ހުށައެޅުމަށް ބޯންމައުތުން މިހާރު ވަނީ އެކުލަބުގެ ބޯޑް މީޓިންގްތައް ބާއްވަން ފަށައިފަ އެވެ.\nބްރެޒިލްގައި 2014 ވަނަ އަހަރު ބޭއްވި ވޯލްޑް ކަޕުގައި ބޭއްވި ވޯލްޑް ކަޕުން ރަސްމީކޮށް ތައާރަފު ކުރި ގޯލް ލައިން ޓެކްނޮލޮޖީއަކީ އެ މުބާރާތަަށް ފަހު ބޮޑެތި ހުރިހާ މެޗުތަކެއްގައި ބޭނުންކުރާ ޓެކްނޮލޮޖީ އެކެވެ. އޭގެ ސަބަބުން ބޯޅަ ދަނޑުން ބޭރުވުމާއި، ގޯލުގެ ރޮނގުން އެތެރެވުން ފަދަ ކަންކަން ދަނަޑުގައި ހަރަކާތްތެރިވާ ރެފްރީއަށް ސިގްނަލް ލިބޭނެ އެވެ.


ހައިލަމް ސަސްޕެންޑްކޮށް، ޔާމީންގެ ޝަރީއަތް ކެންސަލް – Haftha\nޖުޑީޝަލް ސާވިސަސް ކޮމިޝަން (ޖޭއެސްސީ) އިން ކުރިމިނަލް ކޯޓްގެ އިސް ގާޒީ އަހުމަދު ހައިލަމް ސަސްޕެންޑް ކޮށްފިއެވެ.\nއެކަމާ ގުޅިގެން ރައީސް ޔާމީންގެ މައްޗަށް ހުކުމް އިއްވުމަށް މިއަދު މެންދުރު 1:00 ގައި ކުރިމިނަލް ކޯޓްގައި ބާއްވަން ތާވަލް ކުރި އަޑުއެހުން ވަނީ ކެންސަލްކޮށްފައެވެ.\nއިސް ގާޒީ ހައިލަމް ސަސްޕެންޑްކުރީ ނަސްރުގެ ދުވަހުގެ މުނާސަބަތުގައި ތަހުނިޔާ ކިޔުމަށް އޭނާ ކްރިމިނަލް ކޯޓުގެ ވައިބާ ގްރޫޕަކަށް ފޮނުވި ފޮޓޯއެއްގައި ރައީސް އިބްރާހިމް މުހައްމަދު ސޯލިހާއި ރައްޔިތުންގެ މަޖިލީހުގެ ރައީސް މުހައްމަދު ނަޝީދުގެ ކަރުގައި ވާ ޖަހާފައިވާ ފޮޓޯއެއް ފޮނުއްވި މައްސަލަ ޖޭއެސްސީން ބަލަން ފެށުމަށް ފަހުއެވެ.\nއެގޮތުން އޭނާގެ ސުލޫކީ މައްސަލަ ބަލަން ނިންމައި، މިއަދު ހެނދުނު 8:00އަށް ޖޭއެސްސީއަށް ހާޒިރުވެވަޑައިގަތުމަށް އެ ކޮމިޝަނުން ހައިލަމް އަށް ވަނީ އަންގައިފައެވެ. އެކަމަކު، ހައިލަމް ވަނީ އެކަމަށް އުޒުރުވެރިވެ އެ ކޮމިޝަނަށް ސިޓީ ފޮނުވައިފައެވެ.\nހާޒިރުވެ ވަޑައިނުގަތް ސަބަބެއް ކަމަށް ހައިލަމް ފޮނުއްވި ސިޓީއެއްގައި އަންގަވާފައި ވަނީ، މައްސަލަޔާ ގުޅޭ ގޮތުން ބަޔާނެއް ނެރުއްވައި ވީގޮތް ސާފުކޮށްދެއްވާފައިވާ ކަމަށެވެ. އަދި އެއީ ޖޭއެސްސީ އަށް ވެސް ދޭން ބޭނުންވާ މައުލޫމާތު ކަމަށް ވިދާޅުވެފައިވެއެވެ.\nއެކަމާ ޖޭއެސްސީން ނެރުނު ބަޔާނުގައި ބުނީ، އެ ކޮމިޝަނަށް ހާޒިރުވާން އުޒުރުވެރިވެ ހައިލަމް ފޮނުވި ސިޓީގައި މަގުބޫލު ސަބަބެއް ބަޔާން ނުކުރާ ކަމަށެވެ. އަދި ތަހުގީގު ކުރިއަށް ދާއިރު ހައިލަމް ވަޒީފާއަށް ނިކުމެވަޑައިގަތުމަކީ ޝަރުއީ ދާއިރާގެ އިތުބާރު ގެއްލިގެންދާނެ ކަމެއް ކަމަށްވާތީ 60 ދުވަހަށް ވުރެ ދިގު ނުވާ ގޮތަށް ހައިލަމް ސަސްޕެންޑް ކުރަން ނިންމާފައިވާ ކަމަށެވެ.\nހައިލަމް ސަސްޕެންޑު ކުރަން މިއަދު ނިންމިއިރު، ޖޭއެސްސީން އޭނާގެ މައްސަލަ ބަލުމަކީ، އެއީ ރައީސް ޔާމީންގެ މައްސަލައިގެ ހުކުމަށް ނުފޫޒު ފޯރުވުން ކަމަށް ބުނެ ރައްޔިތުންގެ މަޖިލީހުގައި އިދިކޮޅު މެމްބަރުން ދަނީ ބުނަމުންނެވެ.


Kyrgyzstan athun Gaumee anhen volley team molhuvejje | Mihaaru\nކުޅިވަރު / ގައުމީ ވޮލީ ޓީމް\nކިރްގިސްތާން އަތުން ގައުމީ އަންހެން ވޮލީ ޓީމު މޮޅުވެއްޖެ\n09 ނޮވެމްބަރ 2019 - 13:29\nބަންގްލަދޭޝްގެ ޑާކާގައި މިއަދު ފެށި އޭވީސީ ސީނިއާ ވިމެންސް ސެންޓްރަލް ޒޯން ވޮލީބޯލް ޗެމްޕިއަންޝިޕްގެ ފުރަތަމަ މެޗުން ކިރްގިސްތާން އަތުން މޮޅުވެ ގައުމީ އަންހެން ވޮލީ ބޯޅަ ޓީމުން މުބާރާތުގެ ފެށުން ރަނގަޅުކޮށްފި އެވެ.\nމިއަދުގެ މެޗުން ރާއްޖޭން ހިތްވަރުގަދަ ކުޅުމެއް ދެއްކިއިރު މެޗުން މޮޅުވީ 3-2 ސެޓުންނެވެ. މޮޅު ކުޅުންތެރިޔަކީ ރާއްޖޭގެ ހައްވާ ރާޝިދާ އެވެ.\nފުރަތަމަ ސެޓުގައި ފޯރިގަދަ ކުޅުމަކަށް ފަހު ރާއްޖޭން ސެޓު ގެންދިޔައީ 26-24 އިންނެވެ. ދެން ކުޅުނު ދެ ސެޓު 22-25، 14-25 އިން ގެންގޮސް ކިރްގިސްތާނުން މެޗުގައި ލީޑެއް ނެގި ނަމަވެސް ރާއްޖޭން އޮތީ ތަފާތު ހިތްވަރެއްލައި ކުޅުމުގެ ނަތީޖާ އަކަށްވީ ފަހު ދެ ސެޓު ގެންގޮސް މެޗުން މޮޅުވުމެވެ. އެ ގޮތުން ފަހު ދެ ސެޓު ގެންދިޔައީ 25-18 އަދި 15-10 އިންނެވެ.\nމެޗުގައި ހައްވަގެ އިތުރުން ޖުމްލަކޮށް ރާއްޖޭގެ ހުރިހާ ކުޅުންތެރިން ވެސް ރަނގަޅު ކުޅުމެއް ދެއްކި އެވެ. ހާއްސަކޮށް މެޗުން މޮޅުވުމުގައި ސެޓަރު ޖޫޒާން ޒަރީރާއި އައިމިނަތު އަރީޝާ ވަނީ ތަފާތު ދައްކައިފަ އެވެ.\nގައުމީ ޓީމުގެ ޕްރެކްޓިހުގެ ތެރެއިން ސެޓަރު ޖޫޒާން. -- ފޮޓޯ: ނިޝާން އަލީ/ މިހާރު\nގައުމީ ޓީމުން މި ފަހަރުގެ މުބާރާތަށް ތައްޔާރުވީ ކޯޗު އަހުމަދު އަދީލް (ބޭބެ)އާ އެކު އެވެ. މި ފަހަރު އިންޑިއަން އޯޝަން އައިލެންޑް ގޭމްސް (އައިއޯއައިޖީ)ގައި ވެސް ރާއްޖޭން ރަނގަޅު ކުޅުމެއް ދެއްކިއިރު، މި ފަހަރުގެ މުބާރާތަށް ރާއްޖޭން ތައްޔާރުވިއިރު، ފިރިހެން ގައުމީ ޓީމަށް ދާދި ފަހުން ހަމަޖެއްސި ދުނިޔޭގެ ފެންވަރުގެ ކޯޗު ސާބިއާގެ މިލޮރަޑް ކިޔަޗް ވަނީ އަންހެން ޓީމަށް އެހީތެރިވެދީފަ އެވެ.\nމިއަދުގެ މެޗާ ބެހޭގޮތުން ބޭބެ "މިހާރަ"ށް ބުނީ މިއީ ޓީމެއްގެ ގޮތުގައި ކުރާ މަސައްކަތް ކަމަށާއި ކުރިއަށްދާނީ ވެސް އެ ގޮތުގައި ކަމަށެވެ. މެޑަލެއްގެ ޓާގެޓްގައި މަސައްކަތްކުރާއިރު، މިއީ ވަރަށް ރަނގަޅު ފެށުމެއްގެ ގޮތުގައި ބޭބެ ދެކެ އެވެ.\n"ވަރަށް ބޮޑު ހިތްވަރެއް މިއީ. އިންޝާﷲ މެޑަލް އަކަށް ދެވޭ ވަރުގެ ކުޅުމެއް މިއަދު މި ދެއްކީ. މިއީ މުޅި ޓީމުގެ މަސައްކަތް،" ބޭބެ ބުންޏެވެ.\nފަސް ޓީމު ވާދަކުރާ މި މުބާރާތުގައި މާދަމާ ރާއްޖެ ނުކުންނާނީ ބަންގްލަދޭޝްއާ ދެކޮޅަށެވެ. އެ އަށް ފަހު އަފްގާނިސްތާނާ ބައްދަލުކުރާނީ ހޯމަ ދުވަހު އެވެ. އަދި ލީގު ބުރުގެ ފަހު މެޗުގައި ބުދަ ދުވަހު ކުޅޭނީ ނޭޕާލާ ދެކޮޅަށެވެ.\nމި މުބާރާތަކީ އަންނަ މަހު ނޭޕާލުގައި އޮންނަ ސައުތު އޭޝިއަން ގޭމްސް އަށާއި އަންނަ އަހަރު މާލޭގައި ބާއްވަން މަސައްކަތްކުރަމުން އަންނަ ސެންޓްރަލް ޒޯން އަންހެން މުބާރާތަށް ދިއުމުގެ ކުރިން ރާއްޖޭން ރަނގަޅު ނަތީޖާއެއް ނެރެން މުހިއްމު މުބާރާތެކެވެ.\nގައުމީ ވޮލީ ޓީމް ގައުމީ އަންހެން ވޮލީބޯޅަ ޓީމް\n1 ކޮމެންޓް, 20 ރިއެކްޝަންސް\nސާބަސް އަންހެން ޓީމް ތިކުރާ ހިތްވަރަށް. ސާބިޔާގެ ކޯޗުގެ އަސަރު މިހާރު ކުރަން ފަށައިފި. އަދި ތަންކޮޅެއް އަވަސް ޓީމާމެދު އެއްޗެކޭ ބުނަން. އެކަމަކު އުންމީދުކުރަން ކުރިޔަށް އޮތް މެޗުތަކުން މޮޅުވެ ޤައުމަށް ރީތި ނަން ހޯދައިދޭނެކަމަށް.


Iss fandiyaaru Shujau ah biru dhekki kamah bune hayyaru kuri meehaa dhookollaifi | Mihaaru\nހައި ކޯޓުގެ އިސް ފަނޑިޔާރު ޝުޖާއު: އޭނާއަށް މަރުގެ އިންޒާރު ދިން ކަމަށް ބުނެ ހައްޔަރުކުރި މީހާ ވަނީ ދޫކޮށްލާފައި -- ފޮޓޯ/މިހާރު\nއިސް ފަނޑިޔާރު ޝުޖާއުއަށް ބިރުދެއްކި ކަމަށް ބުނެ ހައްޔަރުކުރި މީހާ ދޫކޮށްލައިފި\n21 ޑިސެމްބަރ 2019 - 22:327comments\nހައި ކޯޓުގެ އިސް ފަނޑިޔާރު ޝުޖާއު އުސްމާނަށް މަރުގެ އިންޒާރު ދިން ކަމަށް ބުނެ ހައްޔަރުކުރި މީހާ ބަންދުގައި ބަހައްޓަން ނުފެންނަ ކަމަށް ނިންމައި، ކޯޓުން މިއަދު އޭނާ ދޫކޮށްލައިފި އެވެ.\nފަނޑިޔާރު ޝުޖާއު ކ. މާފުށީގައި އުޅުއްވަނިކޮށް އޭނާއަށް އިއްޔެ މަރުގެ އިންޒާރު ދިން ކަމަށް ބުނެ އެރަށު މީހަކު ހައްޔަރުކުރީ މިއަދެވެ.\nއެ މީހާގެ ބަންދާ މެދު ގޮތެއް ނިންމަން ކޯޓަށް ގެންދިއުމުން އޭނާ ދޫކޮށްލަން އެ ކޯޓުން ކުރި އަމުރުގައިވަނީ ތުހުމަތަށް ބާރު ދޭނެ އެކަށީގެންވާ ހެކި ހުށަހަޅާފައި ނެތް ކަމަށެވެ. އެގޮތުން އެ ހާދިސާ ވަގުތު އެކަން ރިޕޯޓް ނުކޮށް، އެއް ދުވަސް ފަހުން ރިޕޯޓް ކުރުމާއި މަންޒަރު ދުށް މީހުންގެ ބަހެއް ހުށަހަޅާފައި ނެތް ކަމަށް އެ އަމުރުގައިވެ އެވެ.\nއެހެންވެ، އޭނާ ބަންދުގައި ބަހައްޓަން ނުފެންނާތީ އެ މައްސަލާގެ ތަހުގީގަށް އެއްބާރުލުން ދިނުމަށް ޝަރުތުކޮށް، ބަންދުން ދޫކޮށްލީ ކަމަށް އެ އަމުރުގައިވެ އެވެ.\nއެ ހާދިސާ ހިނގީ މާފުށީގައި ކަމަށް ވިޔަސް، މާފުށީ ކޯޓުން އަމުރު ހޯދުމުގެ ބަދަލުގައި އެ މީހާ ހައްޔަރުކުރީ ކާށިދޫ ކޯޓުގެ އަމުރެއްގެ ދަށުންނެވެ. އަދި އޭނާގެ ބަންދާ މެދު ގޮތެއް ނިންމަން ގެންދިޔައީ ހުރާ ކޯޓަށެވެ.\nއެ މީހާގެ ވަކީލް ޝިހާމް ވަހީދު ވިދާޅުވީ އިސް ފަނޑިޔާރު ޝުޖާއު އަށް މަރުގެ އިންޒާރު ދިން ކަމަށް ބުނެ ދައްކަނީ ހަގީގަތާ ޚިލާފް ވާހަކަތަކެއް ކަމަށެވެ. އެފަދަ ކަމެއް އެތަނުގައި ހިނގާފައި ނުވާ ކަމަށް އޭނާ ވިދާޅުވި އެވެ.\nއިތުރު ލިޔުންތައް ކުށްކުރުން ފުލުހުން ކ. މާފުށި ޝުޖާއު އުސްމާން\n32 މީހަކު އަދިވެސް ތިބީ ބަންދުގައި: ހިސާން


Canada ge honourary citizenship athuli furathama meehakah Suu Kyi | Mihaaru\nކެނެޑާގެ އޮނަރަރީ ސިޓިޒަންޝިޕް އަތުލި ފުރަތަމަ މީހަކަށް ސޫކީ\n03 އޮކްޓޯބަރ 2018 - 12:455comments\nއޮޓާވާ (އޮކްޓޯބަރު 3) - ކެނެޑާ އިން އަރުވާފައިވާ އޮނަރަރީ ސިޓިޒަންޝިޕް ބާތިލް ކުރި ފުރަތަމަ މީހަކަށް މިއަންމާގެ ޑިމޮކްރެސީ ލީޑަރު އަން ސަން ސޫކީ ވެއްޖެ އެވެ.\nސޫކީގެ އޮނަރަރީ ސިޓިޒަންޝިޕް ބާތިލް ކުރަން ކެނެޑާގެ ހައުސް އޮފް ކޮމަންސްގެ އިއްތިފާގުން ފާސްކޮށްފައި ވަނީ މިދިޔަ ހަފުތާގަ އެވެ. އެ ގައުމުގެ ސެނެޓުން ފާސްކުރީ އިއްޔެ އެވެ. ސޫކީ އަށް އަރުވާފައިވާ ޝަރަފް އަތުލަން ނިންމީ މިއަންމާގެ ރޮހިންޖާ މުސްލިމުންނާ ދެކޮޅަށް ކުރަމުންދާ އަނިޔާތައް ހުއްޓުވުމުގައި ސޫކީ ފެއިލްވެފައިވާތީ އެވެ.\nކެނެޑާގެ އޮނަރަރީ ސިޓިޒަންޝިޕް ސޫކީ އަށް ދީފައި ވަނީ 2007 ވަނަ އަހަރު އެވެ. ކެނެޑާގެ އެ ޝަރަފް މިހާތަނަށް ދީފައި ވަނީ ފަސް މީހަކަށެވެ. އޭގެ ތެރޭގައި ނެލްސަން މަންޑޭލާ، ދަލައި ލާމާ އަދި މަލާލާ ޔޫސުފް ޒައި ހިމެނެ އެވެ.\nސޫކީ އަށް 1991 ވަނަ އަހަރު ނޯބެލް ސުލްހައިގެ އިނާމު ދީފައި ވަނީ ސިފައިންގެ ބާރުގެ ދަށުގައި އޮތް މިއަންމާ އަށް ޑިމޮކްރެސީ ގެނައުމަށް ކުރި މަސައްކަތަށެވެ. މިއަންމާގެ މަދަނީ ސަރުކާރުގެ އެންމެ ބާރުގަދަ މަގާމު ކަމަށްވާ ސްޓޭޓް ކައުންސެލާގެ މަގާމު ސޫކީ އަށް ލިބިވަޑައިގެންނެވީ 2015 ވަނަ އަހަރު އެވެ.\nރޮހިންޖާ މުސްލިމުންނަށް މިއަންމާ ސިފައިން މިދިޔަ އަހަރު އަނިޔާ ދެމުން ދިޔަ އިރު ސޫކީ ހިމޭނުން ހުންނެވުމުން ބައިނަލްއަގުވާމީ ގޮތުން ބޮޑެތި ފާޑުކިޔުންތަކެއް އަމާޒުވި އެވެ.\nއިތުރު ލިޔުންތައް ކެނެޑާ އައުން ސަން ސޫ ޗީ


REPORT: Covid ge maalee gurubaanee nimey hisaabakee koba?\nކޮވިޑުގެ މާލީ ގުރުބާނީ ނިމޭ ހިސާބަކީ ކޮބާ؟\nކޮވިޑް-19 ގެ ބަލި މީހަކު ގެންދިއުމަށްފަހު ޑިސްއިންފެކްޓް ކުރަނީ: މި ބަލީގެ އިކޮނޮމިކް އިމްޕެކްޓް ބޮޑު -- ފޮޓޯ: އަވަސް\nކޮވިޑް-19 ވެގެން ދަނީ ދުނިޔޭގެ ހުރިހާ ގައުމު ތަކަށް ވެސް މާލީ ގޮތުން ބޮޑު ގުރުބާނީ އަކަށެވެ. ބައެއް ގައުމުތަކުން މި ބަލި ފެނުމާއެކު އެކަމަށް ހާއްސަ ބަޖެޓުތައް ހާއްސަ ކުރި އެވެ. އަނެއްބައި ގައުމު ތަކުން ދުރާލާ މިފަދަ ކަމެއް ދިމާވެދާނެ ކަމަށް "ފޮރުވާފައި ހުންނަ" ސޮވްރިން ވެލްތް ފަންޑު ފޮށިތައް ހުޅުވާލި އެވެ. ނަމަވެސް ރާއްޖެވީ މިފަަދަ އެއްވެސް ފަންޑެއް ނެތް މަދު ގައުމުތަކުގެ ތެރެއިން އެއް ގައުމަކަށެވެ. އެހެންވެ ޖެހުނީ މި ބަލިން ރައްކާތެރިވާން ލޯނު ނަގާށެވެ. އަދި ފައިސާ ޗާޕު ކޮށްގެން ނެރޭށެވެ. ބަލި ފެނުމާއެކު ފެންނަން ފެށި ހަގީގަތަކީ "ކޮވިޑް ސްޕެންޑިން" މަތިވަމުން ދިޔަ ތަނެވެ. މިދިޔަ އަހަރުގެ މާޗް މަހު ބަލި ފެނުމާއެކު ހަރަދުތައް މައްޗަށް ޖެއްސި އެވެ. އަދި މި ބަލިން ރައްކާތެރިވާން ވަސީލްތައް ގާއިމްކޮށް މީހުން ބިނާ ކުރި އެވެ. ނަތީޖާއަކަށްވީ މި ބައްޔާ ގުޅިގެން އިތުރު ހަރަދެއް ބަޖެޓުން ކުރަން ޖެހުމެވެ.\nފިނޭންސް މިނިސްޓްރީގެ ތަފާސް ހިސާބުތަކުން ދައްކާ ގޮތުގައި ކޮވިޑަށް ކުރާ ހަރަދު މިވަނީ ހަތަރު ބިލިއަން ރުފިޔާ ފަހަނަ އަޅާފަ އެވެ. މި ބައްޔަށް ކުރާ ހަރަދު "ބުރަކި ޖެހޭނީ" ކިހާ ހިސާބަކުން ހެއްޔެވެ؟ ނޫނީ މި ހަރަދު ވާނީ ދާއިމީ ކަމަކަށް ހެއްޔެވެ؟ މި ހަރަދު ގޮސް ހުއްޓޭނެ ރޮނގަކީ ކޮބައި ހެއްޔެވެ؟\nރާއްޖޭގެ މާލީ ދާއިރާގެ ތަޖުރިބާކާރަކު ކޮވިޑުގެ ސްޕެންޑިން ރާއްޖޭގައި އޮތް ގޮތް ސިފަ ކުރެއްވީ ވައްކަމެއްގެ ގޮތުގަ އެވެ. އޭނާ ވިދާޅުވި ގޮތުގައި ކޮވިޑްގެ ހަރަދަށް ހުއްޓުމެއް އަންނާނެ ކަމަށް ނުބެލެވެ އެވެ. އެއާ ހިލާފަށް ފެންނަނީ ޕަބްލިކް ފައިނޭންސް ވައްކަން ކުރަން ކޮވިޑްގެ އުޒުރު ބޭނުން ކުރާތަނެވެ.\n"ތަފާތަކީ ކުރިން ކަނީ ސިސްޓަމްގެ ބޭރުން. މިހާރު ކަނީ ސިސްޓަމްގެ އެތެރެއިން،" އޭނާ ވިދާޅުވި އެވެ.\nމާލީ ތަޖުރިބާކާރުން ކޮވިޑް ސްޕެންޑިންއަކީ "ވައްކަން" ނުވަތަ "ކާލުން" ކަމަށް ސިފަ ކުރަނީ ކީއް ވެގެން ހެއްޔެވެ؟ އަދި ކޮވިޑުގެ ބަލި އެންމެ ގަދައަށް ފެތުރުނު ދުވަސްވަރާ މިއަދާ އަޅާ ކިޔާނަމަ ކޮވިޑުގެ ހަރަދުގެ ފަރަގު ހުރީ ކިހާވަރެއްގައި ހެއްޔެވެ؟\nފެންނަނީ ޕަބްލިކް ފައިނޭންސް ވައްކަން ކުރަން ބޭނުން ކުރާތަން. ތަފާތަކީ ކުރިން ކަނީ ސިސްޓަމްގެ ބޭރުން. މިހާރު ކަނީ ސިސްޓަމްގެ އެތެރެއިން\nހަރަދު އެންމެ ރަނގަޅަށް ފެންނަނީ ފިނޭންސް މިނިސްޓްރީން އާއްމު ކުރާ "ކޮވިޑް ސްޕެންޑިން" އިންނެވެ. ހަފުތާއަކު އެއް ފަހަރު ނެރޭ މި ރިޕޯޓު ފުރަތަމަ އާއްމު ކުރަން ފެށީ 30، އެޕްރީލް 2020 ގަ އެވެ. އެ ދުވަހު މި ހިސާބުތައް ދައްކާލިއިރު ހަރަދުވެފައި ވަނީ 665.4 މިލިއަން ރުފިޔާ އެވެ. ފުރަތަމަ ހަރަދުތައް އާއްމު ކުރިއިރު އިގްތިސޯދު ހިންގަން ސަރުކާރުން "އިކޮނޮމިކް ރިލީފް" އެއް އާއްމެއް ނުކުރެ އެވެ. ނަމަވެސް ޖޫން މަހުން ފެށިގެން ކޮވިޑް-19 އިކޮނޮމިކް ރިލީފް ހިމެނި އެވެ. މި ބައިގައި ހިމަނައިގެން ވަޒީފާއަށް އަސަރުކޮށް ވަޒީފާ ގެއްލުމުގެ މީހުންނަށް އިންކަމް ސްޕޯޓް އެލަވަންސް ދިނެވެ. އަދި ރިކަވަރީ ލޯން އާއި ފެނާއި ކަރަންޓު ބިލުން ޑިސްކައުންޓް ދިނެވެ.\nކޮވިޑުގެ ސްޕެންޑިން ނުވަތަ ހަރަދުތައް ކުރަމުން ދިޔަ ގޮތަށް ބަލައި ހާވާލާއިރު މި ބަލީގެ ކުރީގައި މި ހަރަދު އާދަޔާ ހިލާފަށް މަތިކަން ފާހަގަވެ އެވެ. މީގެ މައިގަނޑު ސަބަބަކީ ބަލިން ރައްކާތެރިވާން ބޭނުންވާ ސާމާނު ކުއްލިއަކަށް ހޯދަން ޖެހުމެވެ. މެޑިކަލް ސާމާނާއި ބޭސް އަދި ވެންޓިލޭޓަރު ފަދަ ސާމާނު ހޯދަން ޖެހުނުއިރު ދުނިޔޭގައި މި ތަކެތި ވެފައިވަނީ "މާވަހަރަ" ށް ވުރެ އަގު ހުރި އެއްޗަކަށެވެ. މާވަހަރަށްވުރެ ދުނިޔެއަށް ބޭނުން އެއްޗަކަށެވެ. އެ ވަގުތަކީ މަޝްހޫރު "ވެންޓިލޭޓަރު" ވައްކަން ކުރި ވަގުތެވެ. ވެއްޓިލޭޓަރުތައް ގަންނަން ގިނަ އަދަދެއްގެ ފައިސާ ދީ ކޮވިޑުގެ "ބޮޑު ހިޔާނާތް" ހިންގީ އެ ވަގުތު އެވެ.\nއިކޮނޮމީ ހިންގަން ދިން ބައެއް އެހީ\nކަރަންޓު ބިލް: 146.7 މިލިއަން ރުފިޔާގެ ޑިސްކައުންޓް\nފެން ބިލް: 26 މިލިއަން ރުފިޔާގެ ޑިސްކައުންޓް\nއިންކަމް ސަޕޯޓް އެލަވަންސް: 421 މިލިއަން\nއެސްޑީއެފްސީ ލޯނު: 362.3 މިލިއަން\nކޮވިޑުގެ ހަރަދު ރިޕޯޓުން ފެންނަ ގޮތުގައި އެންމެ ބޮޑު ހޭދައެއް މިހާތަނަށް ކުރަމުން ގޮސްފައިވަނީ ބޭނުންވާ ތަކެތި ހޯދާށެވެ. ކޮވިޑު ސްޕެންޑިން ރިޕޯޓް ފުރަތަމަ އާއްމުކުއިރު ތަކެތި ހޯދަން ކުރާ ހަރަދު ހުރީ 353.9 މިލިއަން ރުފިޔާގަ އެވެ. ނަމަވެސް މި އަދަދު ބަލާނަމަ މި ހަރަދު އެއް ބިލިއަން ރުފިޔާ ފަހަނަ އަޅައިފި އެވެ. އަދި ދައުލަތުގެ ވުޒާރާތަކަށް ބަލާނަމަ އެންމެ ބޮޑު\nހަރަދެއް މި ބަލީގެ ކުރީކޮޅު ކުރަމުން ގެންދަނީ ނޭޝަނަލް ޑިޒާސްޓާ މެނޭޖުމަންޓް އޮތޯރިޓީ (އެންޑީއެމްއޭ) އިންނެވެ.\nމި ތަނަނީ ހަރަދު ކުރުމުގައި ބޮޑެތި ގޯސްތަކެއް ހިންގި ކަމަށް އޮޑިޓަ ޖެނެރަލް ރިޕޯޓުގައި ފާހަގަ ކުރި ތަނެކެވެ. ކޮވިޑް ސްޕެންޑިން ރިޕޯޓް އާއްމު ކުރިއިރު އެންޑީއެމްއޭގެ ހަރަދު އުޅެނީ 387.3 މިލިއަންގަ އެވެ. ނަމަވެސް މިހާރު ހަރަދު ހުރީ 784.5 މިލިއަން ރުފިޔާގަ އެވެ. އަދި މިހާރު މި ބައްޔަށް އެންމެ ބޮޑު ހޭދައެއް ކުރާ އެއް ވުޒާރާއަކީ ހެލްތް މިނިސްޓްރީ އެވެ. އެ މިނިސްޓްރީން މި ލިސްޓުގެ ކުރިއަށް ޖެހިލިއިރު ހޭދަ އުޅެނީ 813.4 މިލިއަން ރުފިޔާގަ އެވެ.\nމި ހަރަދުތައް ކުރަމުންދާ ގޮތަށް ބަލާނަމަ 30 އެޕްރީލް އިން ޑިސެމްބަރު މަހުގެ ނިޔަލަށް ހަފުތާއަކު 200 މިލިއަން ރުފިޔާ އާއި 500 މިލިއަން ރުފިޔާއާ ދެމެދުގެ ހޭދައެއް ކޮށްފައިވެ އެވެ. އަދި ވެކްސިން ހޯދަން މަސައްކަތް ކުރި ދުވަސްވަރު މި ހަރަދު ވަނީ މަތިވެފަ އެވެ. ނަމަވެސް މިހާރު މި ހަރަދު އުޅެނީ ހަފުތާއަކު ލައްކައެއްހާ ރުފިޔާގަ އެވެ. މި ހަރަދު ހުއްޓޭނެ ހެއްޔެވެ؟\nކޮވިޑް-19 ގެ ހަރަދުތައް ކުރަމުންދާ އަދަދު: މި ބަލި ކޮންޓްރޯލް ކުރަން ކުރި ހަރަދު ވަނީ ހަތަރު ބިލިއަން ރުފިޔާއަށް އަރާފަ -- އަވަސް އިންފޮގްރެފިކް: އައިމިނަތު އިޒުވީނާ\nވަސީލްތަކާއެކު ބައެއް ހަރަދުތައް އިތުރުވޭ\nފިނޭންސް މިނިސްޓްރީގެ ޗީފް ފައިނޭޝަލް ބަޖެޓް އެގްޒެކެޓިވް އަހުމަދު ޝަރުވަޝް އަވަސް އަށް ވިދާޅުވި ގޮތުގައި ކޮވިޑްގެ ނަމްބަރު ދަަށްވުމާއެކު ބައެއް ހަރަދުތައް ކުރުން މަދުވެގެންދާނެ އެވެ. ނަމަވެސް މި ހަރަދުގެތެރޭގައި ކެޕޭސިޓީ އިތުރު ކުރުމުން ކޮންމެހެން ކުރަން ޖެހޭ ހަރަދުތައް ހުންނަކަން އޭނާ ފާހަގަ ކުރެއްވި އެވެ.\n"ކޮވިޑްގެ ނަމްބަރު ދަަށްވުމުން ވޮލަންޓިއަރުން ނެގުން ފަދަ ހަރަދުތައް މަދު ވެގެންދޭ. އަނެއްކާ ކުރީކޮޅު ބޭރުން ކުއްލި ގޮތަކަށް އެއްޗެހިގެންނަން ޖެހޭ އެއްޗިހި ހޯދަން ޖެހުނީ އެހެންވެ އަގު ބޮޑު ވެގެން ދިޔަ. އެކަމަކު މިހާރު ދުރާލާ ޕްލޭން ކޮށްގެން ތަކެތި ހޯދުމަށް ވަގުތު ލިބޭ. އެހެންވެ ކޮވިޑް ސްޕެންޑިން އިން ފާހަގަވާނެ ހަރަދު ދަށްވާކަން. އެކަމަކު ހޮސްޕިޓަލް ބެޑް އިތުރުކޮށް ކެޕޭސިޓީ އިތުރުވުމާއެކު މުވައްޒަފުންވެސް އިތުރު ކުރަން ޖެހޭ. މިފަދަ ހަރަދު ތަކަކީ ކޮވިޑުގެ ނަމްބަރު ދަށްވީމަ ހުއްޓޭނެ ހަރަދުތަކެއް ނޫން،" ޝަރުވަޝް ވިދާޅުވި އެވެ.\nކޮވިޑްގެ ނަމްބަރު ދަަށްވުމުން ވޮލަންޓިއަރުން ނެގުން ފަދަ ހަރަދުތައް މަދު ވެގެންދޭ. އަނެއްކާ ކުރީކޮޅު ބޭރުން ކުއްލި ގޮތަކަށް އެއްޗެހިގެންނަން ޖެހޭ އެއްޗިހި ހޯދަން ޖެހުނީ އެހެންވެ އަގު ބޮޑު ވެގެން ދިޔަ. އެކަމަކު މިހާރު ދުރާލާ ޕްލޭންކޮށްގެން ތަކެތި ހޯދުމަށް ވަގުތު ލިބޭ\nއަހުމަދު ޝަރުވަޝް | ޗީފް ފައިނޭޝަލް ބަޖެޓް އެގްޒެކެޓިވް\nކޮވިޑް-19 ގެ ހަރަދުތައް މަތިވުމާއި ދަށްވުމުގައި "ކޮވިޑް ނަމްބަރު" މުހިންމު ރޯލެއް އަދާކަން ހިސާބުތަކުން ދައްކަ އެވެ. އާއްމު މީހާއަށް ނޭނގުނު ނަމަވެސް ސްޕެންޑިން ރިޕޯޓުން ފެންނަ ގޮތުގައި ހަފުތާއަކު ކުރާ ހަރަދު އުޅެނީ ގާތްގަނޑަށް ލައްކައެއްހާ ރުފިޔާގަ އެވެ. މިއީ އެވްރެޖުކޮށް ބޮޑު ދަށްވުމެކެވެ. ކޮވިޑު ބަލީގެ އެންމެ ފަހުގެ ތަފާސް ހިސާބުތައް ދައްކާ ގޮތުން މި ބައްޔަށް އެންމެ ފަހުން ޕޮޒިޓިވްވީ 110 މީހުންނެވެ. މި ބަލީގެ 1،192 އެކްޓިވް ކޭސް ރާއްޖޭގައި އެބަހުއްޓެވެ. އަދި ވޭތުވެދިޔަ 24 ގަޑިއިރަށް ބަލާނަމަ 3،898 ޓެސްޓް ކޮށްފައިވެ އެވެ.\nސިއްހީ މާހިރުން ގަބޫލު ކުރައްވާ ގޮތުގައި މި ބައްޔަށް ކުރާ ހަރަދުގެ ތެރެއިން ބަލި ދެނެގަންނަން ކުރާ ހަރަދު ހުއްޓާލެވޭނެ ކަމަށް ބުނެލެވެ އެވެ. ނަމަވެސް ބައެއް ގައުމުތަކުގައި ޓެސްޓް ކުރުމުގެ ތަފާތު އުކުޅުތައް ބޭނުން ކުރެ އެވެ. މީގެތެރޭގައި "އެންޓިޖެން ރެޕިޑް ޓެސްޓް" ހިމެނެ އެވެ. މި ޓެސްޓަކީ އަމިއްލަ އަށް ވެސް ކޮށްލެވޭ ޓެސްޓެކެވެ. ދުނިޔޭގެ ބާޒާރަށް ބަލާނަމަ މީގެ ކިޓެއްގެ\nއަގު ހުރީ 50ރ. ގަ އެވެ. އަދި މި ޓެސްޓަކީ ސިންގަޕޫރާއި ދުބާއީ ފަދަ ގައުމުތަކުގައި ބޭނުން ކުރާ އެއްޗެކެވެ. ރާއްޖެއަށް އެންޓިޖެން ރެޕިޑް ޓެސްޓް ތައާރަފު ކުރެވިދާނެ ހެއްޔެވެ؟\nޓެސްޓިން ހަރަދު ދާއިމީ ކަމެއްތަ؟\nރާއްޖޭގައި ވޭތުވެދިޔަ ހަ މަސް ދުވަހަށް ބަލާއިރު ހަދަމުންދާ ޕީސީއާރު ޓެސްޓިން ކެޕޭސިޓީ ހުރީ 3،000 އާއި 5،000ރ. އާ ދެމެދުގަ އެވެ. މި ޓެސްޓަކީ ދުނިޔޭގައި މި ބަލި އޮތްހާ ދުވަހަކު ކުރަން މަޖުބޫރު ޓެސްޓް އެކެވެ. ސަބަބަކީ ދުނިޔޭގެ ބައެއް ގައުމު ތަކަށް ބޯޑަރު ހުޅުވާލުމުގައި އެއް ޝަރުތަކީ މި ބަލީގެ "ވޭރިއަންޓް" އެނގުމެވެ. މީގެ މިސާލަކީ އިނގިރޭސިވިލާތާއި އިޓަލީ ފަދަ ގައުމުތަކުގެ ފެހި ލިސްޓުގައި ރާއްޖެ ނުހިމެނި ލަސްވުމެވެ. ރާއްޖެއަށް އެ ގައުމުތަކުން މީހުން ނާދެވޭ އެއް ސަބަބަކީ ވޭރިއަންޓް ރިޕޯޓް ރާއްޖޭން ހެދެން ނެތުމެވެ.\nސިއްހީ މާހިރުން ގަބޫލު ކުރައްވާ ގޮތުގައި މާދުރު ނޫން ހިސާބެއްގައި ރާއްޖޭގައި ވެސް ތަފާތު ކޮވިޑު ޓެސްޓްތައް ގަބޫލު ކުރުން ގާތެވެ.\n"އެކަމަކު ނުބެލެވޭ ޕީސީއާރު އެހާ އަވަހަށް އެއްކޮށް ހުއްޓޭނެ ކަމަކަށް. ދުނިޔެއަކުން ވެސް އެ ނިޝާނެއް ނެތް. ބްރީތިން އާއި އަމިއްލަ އަށް ހަދާ ސެލްފް ޓެސްޓް ދުނިޔޭގައި އެބަހުރި އެކަމަކު އެންމެ އިތުބާރުކޮށް އަދި ވެސް މި ބޭނުން ކުރަނީ ޕީސީއާރު،" ރާއްޖޭގެ ކްލިނިނެއްގެ ވެރިޔަކު ވިދާޅުވި އެވެ.\nޕީސީއާރު ޓެސްޓް އެހާ އަވަހަށް އެއްކޮށް ހުއްޓޭނެ ކަމަކަށް ނުބެލެވޭ. ދުނިޔެއަކުން ވެސް އެ ނިޝާނެއް ނެތް. ބްރީތިން އާއި އަމިއްލަ އަށް ހަދާ ސެލްފް ޓެސްޓް ދުނިޔޭގައި އެބަހުރި އެކަމަކު އެންމެ އިތުބާރުކޮށް އަދި ވެސް މި ބޭނުން ކުރަނީ ޕީސީއާރު\nމި ޓެސްޓަކީ ރާއްޖެއަށް މިވަގުތަށް މަޖުބޫރު އެއްޗެއް ކަމަށް ފިނޭންސް މިނިސްޓްރީގެ ޗީފް ފައިނޭޝަލް ބަޖެޓް އެގްޒެކެޓިވް ޝަރުވަޝް ވިދާޅުވި އެވެ.\n"ޕީސީއާރު ޓެސްޓުގެ އަގު ވެސް މިހާރު މިވަނީ ދަށްވެފަ. ފުރަތަމަ މި ޓެސްޓް ހެދެނީ 1،500ރ. ވަރަށް. މިހާރު 1،100ރ. އިން 750ރ. އަށް ވެއްޓިއްޖެ. ރާއްޖޭގައި ޓެސްޓް ކުރުމުގެ ކެޕޭސިޓީ ވަކި މިންވަރެއްގައި ހިފަހައްޓައި ވޭރިއަންޓް ޓެސްޓް ރިޕޯޓް ބޭނުންވޭ އިކޮނޮމީ ހިންގަން. އެހެންވެ މި ހަރަދު ކުރަމުން ގެންދަން ޖެހޭ،" ޝަރުވަޝް ވިދާޅުވި އެވެ.\nކޮވިޑުގެ ސްޕެންޑިން މިހާރު ދައްކާ ގޮތުން ދަށްވިނަމަވެސް އެއްކޮށް ހުއްޓޭނެ ނިޝާނެއް ނުފެނެ އެވެ. އެކަަމަކު ދަށްވުމެއް ވަނީ އައިސްފަ އެވެ. ނަމަވެސް މި ހަރަދުތައްކޮށް ވަމުންދާ "މާލީ ގުރުބާނީ" ކުރިއަށްދާނަމަ އާމްދަނީ ހީނަރު ދުވަސްވަރެއްގައި ދައުލަތުގެ މާލިއްޔާ އަށް ދާނީ ބުރަ ބޮޑުވަމުންނެވެ. ދަރަނި ނަގައިގެންނަމަވެސް ހަރަދު ފޫބައްދަށް މަޖުބޫރުވާނެ އެވެ.\nފިނޭންސް މިނިސްޓްރީ އިގްތިސޯދު މިނިސްޓްރީ އޮފް ހެލްތު + އިބްރާހިމް އަމީރު ކޮވިޑް-19 ކޮވިޑާ ގުޅޭ ހިޔާނާތްތައް ކޮވިޑް ވެކްސިން\nނިޝާމާ ވަކި ކުރަން ލަފާ ދީފި\nރާއްޖެއިން އޮކްސްފަޑް ވެކްސިން ގަންނަން ނިންމައިފި\nވިޔަފާރިތަކަށް ކުރި ހޭދަ 14.7 ޕަސެންޓް މައްޗަށް


Fuvamulak gai HDC ge call centerehulhuvaifi – adduLIVE\nފުވައްމުލަކުގައި އެޗްޑީސީގެ ކޯލް ސެންޓަރެއް ހުޅުވައިފި\nApr 01, 2021, 10:22 އަލީ ހުޒާމް\nހައުސިން ޑިވެލޮޕްމަންޓު ކޯޕަރޭޝަން (އެޗްޑީސީ)ގެ ކޯލް ސެންޓަރެއް ފުވައްމުލަކުގައި މިއަދު ހުޅުވައިފިއެވެ.\nއެޗްޑީސީއަށް 20 އަހަރު ފުރޭ މުނާސަބަތާއި ގުޅުވައިގެން މިއަދު ފުވައްމުލަކުގައި ވާޗުއަލްކޮށް ބޭއްވި ރަސްމިއްޔާތެއްގައި އެޗްޑީސީގެ ކޯލް ސެންޓަރ ހުޅުއްވައިދެއްވީ ފުވައްމުލަކު މޭޔަރ އަބްދުއްﷲ ފަލާހު ޝަރީފުއެވެ.\nމި ރަސްމިއްޔާތުގައި ވާހަކަ ދައްކަވަމުން ފަލާހު ވިދާޅުވީ އެޗްޑީސީ ކޯލް ސެންޓަރ އަކީ ފުވައްމުލަކުގެ ކުރިއެރުމަށް މިއަދު ލިބިގެން ދިޔަ މުހިއްމި ވަސީލަތެއް ކަމަށެވެ. އަދި މި ސެންޓަރުގެ ސަބަބުން ފުވައްމުލަކަށް އިތުރު ވަޒީފާގެ ފުރުސަތު ލިބިގެން ދިޔަކަން ފަލާހު ފާހަގަ ކުރެއްވިއެވެ.\nފަލާހު ވިދާޅުވީ ފުވައްމުލައް ޒަމާނީ ސިޓީއަކަށް ކުރާ އުއްމީދު ހާސިލް ކުރުމުގައި އެޗްޑީސީ އަކީ މުހިއްމު ޕާޓްނަރެއް ކަމަށެވެ.\nމި ރަސްމިއްޔާތުގައި ވާހަކަފުޅު ދައްކަވަމުން އެޗްޑީސީގެ މެނޭޖިން ޑިރެކްޓަރ ސުހެއިލް އަހުމަދު ވިދާޅުވީ ފުވައްމުލަކުގައި ކޯލް ސެންޓަރ ހުޅުވުމަކީ އެކުންފުނީގެ ހިދްމަތް ހުޅުމާލެއިން ބޭރަށް ގެންދިއުމަށް ކުރަމުންދާ މަސައްކަތުގެ ފެށުން ކަމަށެވެ.


Thiulhenee ukundi kohtun nuhuhtuvigentha?\nތިއުޅެނީ އުކުނޑި ކޮއްޓުން ނުހުއްޓުވިގެންތަ؟ އަވަހަށް މިކަންކަން ކޮށްލާ!!\n24 ޑިސެމްބަރ 2020 - 12:53:09\nސިއްހީ މާހިރުން ވިދާޅުވާގޮތުގައި އުކުނޑިކޮއްޓުމަކީ ސިކުންތުކޮޅަކަށް ހިތުގެ ހިނގުން ހުއްޓުމަކަށް އަންނަކަމެކެވެ. މާގިނައިރުވަންދެން އުކުނޑިކޮއްޓާނަމަ ހިތުގެ މަސްތައް ހަލާކުވުމަށް މަގުފަހިވެއެވެ. އަދި ހާޓް އެޓޭކް ޖެހުމުގެ ފުރުސަތުވެސް އޮންނަކަމަށް ސިއްހީ މާހިރުން ބުރަވެއެވެ. ކުޅިއެއްޗެއް ކާލާއިރަށް ނުވަތަ ދުފާއެއްޗެތި ބޭނުންކޮށްލާއިރަށް ބައެއް މީހުންނަށް އުކުނޑިކޮއްޓުމާއި ކުރިމަތިލާން ޖެހެއެވެ. މިއީ ބައެއް ފަހަރު ވަރަށް ބޮޑަށް އުނދަގޫ ކުރުވާ މީހާގެ މޫޑަށްވެސް އަސަރުކުރުވާކަމެކެވެ.\nއުކުނޑިކޮއްޓަން ދިމާވަނީ ޑަޔަފްރަމްއަށް އަންނަ ކޮންޓްރެކްސަންސްއާއި ގުޅިގެން ކުއްލިއަކަށް ވޯކަލް ކޯޑްސް ބަންދުވުމުންނެވެ. މިހެން ދިމާވުމުގެ ސަބަބުން ވާހަކަ ދެއްކުމާއި ކެއުމަށްވެސް އުނދަގޫވެއެވެ.\nމިހެން ކުއްލިއަކަށް އުކުނޑިކޮއްޓަން ފެށުމުން ތަފާތު އެކި ގޮތްގޮތަށް އުކުނޑިން ސަލާމަތްވުމަށް މީހުން މަސައްކަތްކުރެއެވެ. އެގޮތުން ބައެއް މީހުން ފެންބޮއެވެ، އަދި ބައެއް މީހުން ވަގުތުކޮޅަކަށް ނޭވާވެސް ހިފަހައްޓައެވެ. މިހެން ކަންކަން ކުރުމުން ބައެއް ފަހަރު ރަނގަޅުވިނަމަވެސް ގިނަފަހަރަށް އެދެވޭ ނަތީޖާއެއް ނުފެނެއެވެ.\nއެހެން ނަމަވެސް އުކުނޑިކޮއްޓުމުން ސަލާމަތްވުމަށް މިފަހަރު މިއޮތީ މުޖައްރިބު5ކަމެކެވެ.\nއެއް އަތުގެ އަތްތިލައިގަ އަނެއް އަތުގެ ބޮޑުވައި އިނގިއްޔާ މެދު އިނގިލި އަދި ކަށި އިނގިލި ބޭނުންކޮށްގެން ބާރަށް ފިތާލާށެވެ. މިހެން ހެދުމުން އަތަށް އަންނަ ޕްރެސަރގެ ސަބަބުން އުކުނޑިން ސަލާމާތްވުމަށް ސިކުނޑި މަސައްކަތްކޮށްދޭނެއެވެ.\nމާމުއި އަދި ކާސްޓާ އޮއިލް\n1 ސަމްސާ މާމުއި އަދި 1 ސަމްސާ ކާސްޓަރ އޮއިލް އެއްކޮށްލުމަށްފަހު އޭގެ ތެރެއަށް އިނގިލިތައް ލާށެވެ. މިހެން ދެތިން ފަހަރު ހަދާލާށެވެ. މިއީ ގަދީމީގޮތުން ކުރާކަމެކެވެ. އަދި މިކަމުގެ ސަބަބުން އުކުނޑިކޮއްޓުން ހުއްޓުވައެވެ.\nލެމަން ވެޖް (ލުނބޯ ފޮތި)\nލުނބޯ ފަޅާލުމަށްފަހު ލުނބޯ ފޮއްޗެއް މަޑުމަޑުން ބޯލާށެވެ. ލުނބޯއަކީ އޭގެ ޒާތުގައި ވަރަށް ހުތްއެއްޗަކަވުމުން މިއީ އުކުނޑިކޮއްޓުން ހުއްޓުވުމަށް ވަރަށް ރަނގަޅު ފަރުވާއެކެވެ.\nކަންފަތުގެ ފަހަތުގައިވާ ނާރުތައް މަޑުމަޑުން މަސާޖް ކޮށްލާ\nކަންފަތުގެ ފޫޅުގަނޑު ފަހަތުގައިވާ މަޑު ސަރަހައްދުގައިވާ ނާރުތައް މަޑުމަޑުން މަސާޖުކޮށްލުމަށްފަހު ފިތާލައިގެން އިރުކޮޅަކުހުރެފަ ދޫކޮށްލުމުންވެސް އުކުނޑިކޮއްޓުމުން އިސާހިތަކު ދުރުވެއެވެ.\nއިށީނދެލާފަ ދެކަކުލުގައި ބައްދާލާ\nރީއްޗަށް ތަނެއްގައި އިށީނދެލާފަ ދެފައި ގަޔާކައިރިކޮށްލާ ދެކަކުލުގައި ރީއްޗަށް ބައްދާލާށެވެ. މިހެން ހެދުމުން ޑަޔަފަރަމްގެ ކޮންޓްރެކްސަންސް މަޑުވެ އުކުނޑިކޮއްޓުން ހުއްޓުވައިދޭނެއެވެ.


EURO 2020 Team Profile - North Macedonia\nޔޫރޯ 2020 ޓީމް ޕްރޮފައިލް- ނޯތް މެސެޑޯނިއާ\nޝާއިޢުކުރީ: ޙަންނާން ޖޫން 8, 2021, 20:47\nއާބާދީގައި 2083394 މީހުން ދިރިއުޅެމުންދާ ޔޫރަޕަށް ނިސްބަތްވާ ނޯތް މެސެޑޯނިއާ އަކީ ފުޓްބޯޅައިގެ ތާރީޚެއް އޮތް ގައުމެއް ނޫނެވެ. މިހާތަނަށް ގައުމީ ލެވެލްގައި އެއްވެސް ބޮޑު މުބާރާތެއްގައި ވާދަކޮށްފައި ނުވާ މެސެޑޯނިއާ އަކީ އެއް އިރެއްގައިވެސް މާ މޮލެތި ކުޅުންތެރިންތަކެއް އުފެދޭ ގައުމަކަށް ވެސް ނުވެއެވެ. އެގޮތުން މިހާތަނަށް ބޭއްވުނު ފީފާ ވޯލްޑް ކަޕަކަށްވެސް އަދި ޔޫރޯ މުބާރާތަކަށްވެސް އެ ގައުމު ކޮލިފައިވެފައެއް ނުވެއެވެ. މިފަހަރުގެ ޔޫރޯ މުބާރާތަށް މެސެޑޯނިއާ ކޮލިޮފައިވެފައިވާއިރު، މިއީ އެގައުމުން ވާދަކުރާނެ ފުރަތަމަ ބޮޑު މުބާރާތެވެ.\nނޯތް މެސެޑޯނިއާގެ ކޯޗަކީ އުމުރުން 45 އަހަރުގެ އިގޯ އޭންގެލޯސްކީއެވެ. މެސެޑޯނިއާއަށް ނިސްބަތް ވާ އޭންގެލޯސްކީ އަކީ ކޯޗެއްގެ ގޮތުން ވަރަށް ކާމިޔާބު ކޯޗެއްކަމަށް ވަނީ ބެލެވިފައެވެ. ސަބަބަކީ ނޯތް މެސެޑޯނިއާގެ ތާރީޚުގައިވެސް އެ ގައުމު ބައިނަލްއަޤުވާ ބޮޑުމުބާތާކަށް މީގެ ކުރިން ކޮލިފައިވެފައި ނުވާއިރު، އޭނާގެ ކޯޗުކަމުގެ ދަށުން މިފަހަރުގެ މުބާރާތަށް ނޯތް މެސެޑޯނިއާ ކޮލިފައި ވެގެން ދިއުމެވެ. މެސެޑޯނިއާގެ ތާރީޚު ދުއް އެންމެ ކާމިޔާބު ކޯޗަށް އޭންގެލޯސްކީ ވެފައިވާއިރު، އޭނާގެ ކޯޗުކަމުގެ ދަށުން އެގައުމު މިފަހަރުގެ މުބާރާތުގައި ރަނގަޅު ކާމިޔާބީއެއް ހޯދާނެ ކަމަށް ތަޖުރިބާކާރުން ދެކެއެވެ.\nނޯތް މެސެޑޯނިއާގެ މައި އިންޖީނަކީ ޔޫރަޕްގެ ބޮޑެތި ގިނަ ކުލަބުތަކަކަށް ކުޅެ ގިނަ ތަޖުރިބާތަކެއް ހޯދާފައިވާ ފީވާޑް ގޯރާން ޕާންޑޭވްއެވެ. އޭނާ ވަނީ އިޓަލީގެ އެންމެ ކާމިޔާބު ތިން ކުލަބު ކަމުގައިވާ އިންޓަމިލާން، ލާޒިއޯ އަދި ނަޕޮލީއަށް ކުޅެފައެވެ. އޭނާ މިހާރު ކުޅެމުން އަންނަނީ އިޓަލީގެ ޖެނޯއާއަށެވެ. ނިމިގެން ދިޔަ ސީޒަނުގައި ޖެނޯއާއަށް 30 މެޗު ކުޅެދިން އިރު އޭނާ ވަނީ7ލަނޑުވެސް ޖަހައިދީފައެވެ. ޕާންޑޭވް ނޯތް މެސެޑޯނިއާގެ ގައުމީޓީމަށް ކުޅެން ފެށީ 2001 ވަނަ އަހަރުގައެވެ. އެ އަހަރުން ފެށިގެން މިހާތަނަށް ނޯތް މެސެޑޯނިއާގެ ގައުމީޓީމަށް ކުޅެދިން 119 މެޗުގައި 37 ގޯލް ޖަހާދީފައިވެއެވެ. މިފަހަރުގެ ޔޫރޯއަށް ނޯތް މެސެޑޯނިއާ ކޮލިފައިކޮސް ދިނުމުގައި ޕާންޑޭވްގެ ހިއްސާ ބޮޑެވެ. ޕާންޑޭވް އަކީ ނޯތް މެސެޑޯނިއާގެ ގައުޓީމުގެ ކެޕްޓަންވެސް މެއެވެ.\nމިފަހަރުގެ ޔޫރޯގައި ނޯތް މެސެޑޯނިއާ ހިމެނެނީ ގުރޫޕް ސީގައެވެ. މި ގުރޫޕުގައި ދެން ހިމެނެނީ ނެދަލެންޑް، އޮސްޓްރިއާ އަދި ޔޫކްރެއިންނެވެ. މި ގުރޫޕުގައި ހިމެނޭ ޓީމުތަކަށް ބަލާއިރު، ނޯތް މެސެޑޯނިއާ ފިޔަވައި ދެން އޮތް ޓީމުތަކަކަކީ ޔޫރޯގައި މީގެ ކުރިން ކުޅެ ކޮންމެވެސް ވަރެއްގެ ކާމިޔާބީތަކެއްވެސް ހޯދާފައިވާ ޓީމުތަކެކެވެ. މި ގުރޫޕުގައި ހިމެނޭ ޓީމުތަކުގެ ތެރެއިން އެންމެ ފެންވަރު ދައް ތަޖުރިބާ މަދު ޓީމެއްގެ ގޮތުގައި ފާހަގަކުރެވިފައިވަނީ ހަމަ އެކަނި ނޯތް މެސެޑޯނިއާއެވެ. އެހެން ނަމަވެސް ފަހަކަށް އައިސް އެގައުމުން ނެރެފައިވާ ނަތީޖާތަކަށް ބަލާއިރު، މިއީ ހަމަ ކޮންމެ ޓީމަކުން ވެސް ޖެހިލުންވާވަރުގެ ނަތީޖާތަކެކޭ ބުނެވިދާނެއެވެ. އެގޮތުން މިފަހަރުގެ މުބާރާތުގައި ނޯތް މެސެޑޯނިއާގެ ފަރާތުން ތަފާތު ފެނިދާނެ ކަމަށް ގިނަ ތަޖުރިބާކާރުން ބުނެއެވެ.\n13 ޖޫން- ނޯތް މެސެޑޯނިއާ – އޮސްޓްރިއާ\n17 ޖޫން- ނޯތް މެސެޑޯނިއާ – ޔޫކްރެއިން\n21 ޖޫން – ނޯތް މެސެޑޯނިއާ – ނެދަލެންޑް


އަހަރެން ސައިފް ކައިރީ އެހިން ލޯބިވެވުމަކީ ކުށެއްހޭ: ކަރީނާ – Dhen.mv\nއަހަރެން ސައިފް ކައިރީ އެހިން ލޯބިވެވުމަކީ ކުށެއްހޭ: ކަރީނާ\nJune 12, 2020 - 6:47 pm\nބޮލީވުޑްގެ ތަރިންނަކީ މުޅި ދުނިޔޭގެ އެންމެންވެސް ވަރަށް ސަމާލުކަން ދީފައިވާ ބައެކެވެ. ޚާއްސަކޮށް ކައިވެނި ކޮށްގެން އުޅޭ ދެތަރިންނާއި ބެހޭގޮތުން ގިނަ ބަޔަކު މައުލޫމާތު ހޯދާ، ވާހަކަ ދެއްކުމަކީ ވެސް ގިނަ މީހުންގެ އާދައެކެވެ.\nއެފަދައިން އެންމެ ގިނަ ބަޔަކު ވާހަކަ ދައްކާފައިވާ އެއް ޖޯޑަކީ، ބޮލީވުޑްގެ އެންމެ މަޝްހޫރު ދެތަރިން ކަމުގައިވާ ކަރީނާ ކަޕޫރް ޚާން އާއި ސައިފް އަލީ ޚާން އެވެ.\nސައިފް އާއި ކަރީނާ ކައިވެނި ކޮށްފައިވަނީ 2012 ވަނަ އަހަރުގެ އޮކްޓޯބަރު މަހުގެ 16 ވަނަ ދުވަހުގައެވެ. ލޯބީގެ ގޮތުން ފަސް އަހަރު ގުޅިގެން އުޅުމަށްފަހު، ކައިވެންޏަކާއި ހަމައަށް ދާން އެދެމީހުން ނިންމި ފަހުން ވަރަށް ގިނަ ބައެއްގެ ފާޑު ކިޔުންތައް އެދެމަފިރިންނަށް އަމާޒުވިއެވެ.\nއެވާހަކަތަކަށް އަބަދުވެސް އެދެމަފިރިން ބީރު ކަންފަތެއް ދީފައިވީ ނަމަވެސް މިދިޔަ އަހަރު "ކޮފީ ވިތު ކަރަން" ޝޯގެ އެޕިސޯޑެއްގައި ކަރީނާ ވަނީ އެވާހަތަކަށް އެއްޗެއް ބުނެފައެވެ.\nއެގޮތުން "ސައިފީނާ" އަށް ލިބުނު ނެގަޓިވް ކޮމެންޓުތަކާއި ބެހޭގޮތުން ވާހަކަ ދައްކަމުން ކަރީނާ ބުނީ، ސައިފް އަކީ ކުރިން ވެސް ކައިވެންޏެއް ކޮށްފައި ހުރި މީހަކަށްވާތީ އޭނާއާއި ކައިވެނި ނުކުރުމަށް ވެސް ވަރަށް ގިނަ މީހުން ބުނި ކަމަށެވެ.\n"މީހުން ބުނި އޭނަ (ސައިފް) އަކީ ކުރިން ކައިވެނި ކޮށްފައި ހުރި މީހެއް ވީމަ އޭނައާއި ކައިވެނި ނުކުރާށޭ، އޭނަގެ ދެ ދަރިންވެސް އެބަތިއްބޭ، އަހަންނަށްވުރެ އުމުރުން ވެސް ދޮށްޓޭ.. އަހަރެން ވަރަށް ހައިރާންވި. ސައިފް ކައިރީ އެހިން ލޯބިވެވުމަކީ ކުށެއްހޭ، ކައިވެނި ކުރަން ބޭނުންވުމަކީ ނޫނީ ކުރުމަކީ އެވަރު ބޮޑު ކުށެއްހޭ، މީހުން އެވަރަށް އެގޮތަށް ވާހަކަ ދައްކަން؟ އަހަރެން ބުނިން ހިނގާށޭ ކައިވެނި ކުރަން! ހަގީގަތަށް ބުނަންޏާ އަހަންނަށް ސައިފް ދެކެ މިހާ ބޮޑަށް ލޯބިވެވުނީ ފެށުނީއްސުރެ މީހުން ދައްކަމުން އައި ނެގަޓިވް ވާހަކަތަކުން!" ވަރަށް އުފަލުން ހެވިފައި އިނދެ ކަރީނާ ބުންޏެވެ.


Handling aa wharfage ah genai badhaluthakah amalukurun MPL in faskoffi | Mihaaru\nހޭންޑްލިން އާއި ވޯފޭޖަށް ގެނައި ބަދަލަށް އަމަލުކުރުން އެމްޕީއެލުން ފަސްކޮށްފި\n13 ސެޕްޓެމްބަރ 2020 - 10:25\nމާލޭ ވިޔަފާރި ބަނދަރަށް ގެންނަ މުދަލުން ނަގަމުން އަންނަ ހޭންޑްލިން އާއި ވަފޭޖު ޗާޖަށް ގެނައި ބަދަލަށް އަމަލު ކުރުން އެމްޕީއެލުން ފަސްކޮށްފި އެވެ.\nއެ ކުންފުނިން މި މަހުގެ ހަތަރު ވަނަ ދުވަހު ނެރުނު އިއުލާނެއްގައި ބުނީ ރޭގަނޑު ކުރާ މަސައްކަތުން ނަގަމުން އައި 30 ޕަސެންޓު ސާޗަޖު މިއަދުން ފެށިގެން ހުއްޓާލާނެ ކަމަށެވެ. އޭގެ ސަބަބުން ކުންފުނީގެ އާމްދަނީ އަށް ކުރާ އަސަރު ކުޑަ ކުރުމަށް ހޭންޑްލިން އާއި ވާފޭޖުން ހަތް ޕަސެންޓު އިތުރު ކުރުމަށް ވަނީ ނިންމައިފަ އެވެ.\nނަމަވެސް އިއްޔެ އެ ކުންފުނިން ނެރުނު ނޯޓިސްއެއްގައި ބުނެފައިވަނީ ހޭންޑްލިންއާ ވޯފޭޖަށް ގެނައި ބަދަލަށް އަމަލު ކުރަން ފަށާނީ އޮކްޓޯބަރުން ފެށިގެން ކަމަށެވެ. އަދި 30 ޕަސެންޓު ޗާޖު މިއަދުން ފެށިގެން ނުނަގާނެ ކަމަށް ވެސް އެ ނޯޓިސްގައި އެމްޕީއެލުން ބުންޏެވެ.\nސާޗާޖުގެ ގޮތުގައި ނަގާ 30 ޕަސެންޓު އުނިކުރަން އެ އެމްޕީއެލުން ނިންމީ އެ ޗާޖާ ގުޅިގެން ޝިޕިން އެޖެންޓުން ވިޔަފާރިވެރިންގެ އަތުން އިތުރު ފީތައް ނަގަމުން އައުމާ ގުޅިގެން ކަމަށް އެ ކުންފުނީގެ ހެޑް އޮފް ކަގޯ އޮޕަރޭޝަންސް އަހުމަދު އިނާން ވަނީ ވިދާޅުވެފަ އެވެ. އެހެންކަމުން މި ބަދަލާއެކު އެ ފީތައް ނަގަން ޖެހޭ އެއްވެސް ސަބަބެއް ނޯންނާނެ ކަމަށް އޭނާ ވިދާޅުވި އެވެ.\nއެމްޕީއެލުން ނަގާ ޗާޖުތަކާ ގުޅުވައިގެން ރާއްޖޭގައި އޮޕަރޭޓު ކުރާ ބައެއް ޝިޕިން ކުންފުނިތަކުން ޑެލިވަރީ އޯޑާ (ޑީއޯ)އަށް އިތުރު ޗާޖުތައް ނަގާތީ ގިނަ ވިޔަފާރިވެރިން އަންނަނީ ކަންބޮޑުވުން ފާޅު ކުރަމުންނެވެ. އެގޮތުން، ބޭރުން މުދާ ގަންނަން ދާ ހަރަދަށްވުރެ ޑިއޯއަށް ދައްކަން ޖެހޭ ފައިސާ ގިނަ ކަމަށް ވިޔަފާރިވެރިން ބުނެ އެވެ.